ትምህርተ ሃይማኖት

ትምህርተ ሃይማኖት
(ትሃመ )1)
የቀዳማይ ክፍል ተማሪዎች መማሪያ መጽሐፍ
በቦሌ ኆኅተ ብርሃን ቅድስት ማርያም ቤተክርስቲያን 
ሰንበት ትምህርት ቤት ተዘጋጀ
!) ዓ.ም.

ማውጫ

4
ምዕራፍ አንድ


4የትምህርተ ሃይማኖት መግቢያ


41‐1 የሃይማኖት ትርጉም - ሃይማኖት ምንድር ነው(


5፩-፪ የሚያምኑ ፍጥረታትና የሃይማኖት አጀማመር


61‐3 የሃይማኖት አስፈላጊነት (በነፍስ በሥጋ)


91‐4 የምዕራፉ ማጠቃለያ


9መልመጃ ፩


10ምዕራፍ ሁለት


10ሀልዋተ ፈጣሪ - የፈጣሪ መኖር


102‐1 የሃይማኖት መሠረት - ፈጣሪን ማመን


10፪‐2 የፈጣሪን መኖር የሚያስረዱ ነገሮች


12፪‐፫ የአምላክ ስሞች (አስማተ አምላክ)


13፪‐4 የእግዚአብሔር ባሕርያት (ባሕርያቱ ለእግዚአብሔር)


152‐5 የምዕራፉ ማጠቃለያ


15መልመጃ ፩


16ምዕራፍ ሦስት


16ሥነ - ፍጥረት


16፫‐1 የሥነ-ፍጥረት ትርጉም


16፫‐፪ እግዚአብሔር ፍጥረታትን ለምን ፈጠረ?


17፫‐፫ የስድስቱ ቀናት ፍጥረታት


18፫‐፪‐1 ዕለተ እሑድ


20፫‐፪‐1 ዕለተ ሰኑይ (ሰኞ ዕለት)


21፫‐፪‐፫ ዕለተ ሠሉስ (ማክሰኞ ዕለት)


21፫‐፪‐4 ዕለተ ረቡዕ (ረቡዕ ዕለት)


21፫‐፪‐5 ዕለተ ኀሙስ (ኀሙስ ዕለት)


21፫‐፪‐፮ ዕለተ ዓርብ (ዓርብ ዕለት)


22፫‐፫ ሃያው ዓለማት


24፫‐4 የምዕራፋ ማጠቃለያ


25መልመጃ ፩


27ምዕራፍ አራት


27አዕማደ ምሥጢር


274‐1 የምሥጢር ፍቺ በቤተ ክርስቲያን


274‐፪ ምሥጢር የተባሉበት ምክንያት


274‐፫ አዕማድ የተባሉበት ምክንያት


284‐4 የአምስቱ አዕማደ ምሥጢራት ዝርዝር አከፋፈል


284‐5 ምሥጢረ ሥላሴ


284‐5‐1 የሥላሴ አንድነትና ሦስትነት


294‐5‐1‐1 አንድነት በምን?


314‐5‐1‐፪ ሦስትነት በምን?


384-5-----2 ስለ ምስጢረ ሥላሴ የሚያስረዱ ተፈሯዊ ምሳሌዎች


39መልመጃ ፩


394‐6  ምሥጢረ ሥጋዌ


39፬-፮-፩ ትርጉም


404‐6‐2 የሰው ልጅ ተፈጥሮና ክብር


404‐6‐3 የሰው ልጅ የተሰጠው ነፃ ፈቃድና አምላካዊ ትዕዛዝ


414‐6‐4 የሰው ልጅ አወዳደቅ


434‐6‐5 አምላክ ለምን ሰው ሆነ?


45፬-፮-.፮ …የእግዚአብሔር ወልድ ልደታት


464‐6‐7  የተዋሕዶ ምስጢር


494‐6‐8 የክርስቶስ የባሕርይ አምላክነት


51፬-፮-፱ የእግዚአብሔር የማዳን ጉዞ ከልደት እስከ ትንሣኤ


52መልመጃ ፪


534‐7 ምሥጢረ ጥምቀት


534‐7‐1 ትርጉም


534‐7‐፪ አጀማመሩ


534‐7‐፪ አስፈላጊነቱ


554‐7‐፫ የጥምቀት ምሳሌዎች


564‐7‐4 የእግዚአብሔር ወልድ ጥምቀት


58፬-፯-፭ የክርስቲያኖች ጥምቀት


58መልመጃ ፫


594‐8 ምሥጢረ ቁርባን


594‐8‐1. የቁርባን ትርጉም


594‐8‐2. የምሥጢረ ቁርባን አመሠራረት


604‐8‐3 የቁርባን ጥቅም


614‐8‐4 የቁርባን ምሳሌዎች


62መልመጃ ፬


634‐9 ምሥጢረ ትንሣኤ ሙታን


634‐9‐1 ትንሣኤ ሙታን ምን ማለት ነው?


634‐9‐2 የትንሣኤ ሙታን አስፈላጊነት


644‐9‐3 የጌታችን ትንሣኤና እርገት


664‐9‐4 የትንሣኤ ሙታን አስረጂዎች በመጽሐፍ ቅዱስ


674‐9‐5 የዓለም ፍጻሜና የፍርድ ቀን /ትንሣኤ ዘጉባኤ/


684‐9‐6 ከሞት በኋላ ስላለ ሕይወት


694‐0 የምዕራፉ ማጠቃለያ


70መልመጃ ፭





[image: image2]ምዕራፍ አንድ
የትምህርተ ሃይማኖት መግቢያ

በዚህ ምዕራፍ ሃይማኖት የሚለውን የቃሉን ትርጉም እና ሃይማኖት ለሥጋና ለነፍስ የሚሰጠውን ጥቅም እንመለከታለን፡፡
1‐1 የሃይማኖት ትርጉም - ሃይማኖት ምንድር ነው(
ሃይማኖት የቃሉን ፍቺ ስንመለከት አምነ አመነ ከሚለው የግዕዝ ግሥ የተገኘ ሲሆን ትርጓሜውም ማመን፣ መታመን ማለት ነው፡፡ 
ማመን (እምነት)፡- የተማሩትን፣ የሰሙትን እውነት ነው ብሎ በልብ መቀበል ሲሆን መታመን (ተአምኖ) ማለት ደግሞ እውነት ነው ብለው የተቀበሉትን አውነትነቱ እንዲረጋገጥ በሰው ፊት መመሥከርና በተግባር መግለጥ ነው፡፡ ሐዋርው ቅዱስ ጳውሎስ እንዲህ እንዳለ፡-
‹‹ይህም የምንሰብከው የእምነት ቃል ነው፡፡ ኢየሱስ ጌታ እንደሆነ በአፍህ ብትመሠክር፣ እግዚአብሔርም ከሙታን ለይቶ እንዳስነሳው በልብህ ብታምን ትድናለህ››
(ሮሜ ፲.8-፲)
ስለዚህ ስለፈጣሪ የሚነገረውን በልብ አምኖ መቀበል፣ ያመኑትንም በአንደበት መመሥከርና በተግባር መግለጥ ተጠቃሎ ሃይማኖት ይባላል፡፡
በተጨማሪም የሚከተሉት ነጥቦች የሃይማኖትን ምንነት የሚገልጡ የሚያብራሩ ናቸው፡፡

ሀ) ሃይማኖት መሠረት ነው፡-
‹‹ አሚንሰ መሠረት ይእቴ ወካልኣኒሃ ሕንጻ ወንድቅ እሙንቱ - እምነት መሠረት ናት ሌሎቹ ግን ሕንፃና ግንብ ናቸው››
(ቅዱስ ዮሐንስ አፈወርቅ)
ቅዱስ ዮሐንስ አፈወርቅ በሕንፃና በግንብ መስሎ የተናገራቸውና ሌሎቹ ብሎ የጠቀሳቸው ምግባርንና ትሩፋትን ነው፡፡ እምነት/ሃይማኖት ግን የእነዚህ መሠረት ናት፡፡ ይህም ሕንፃን ከመገንባት በፊት ሀልዎተ ፈጣሪን (የፈጣሪን መኖር) ማመንና በሚሠሩት ምግባር ትሩፋት የሚያምኑት ፈጣሪ የማያልፍ የማይጠፋ ዋጋን እንደሚሰጥ በእምነት መቀበል ይቀድማል፡፡ ሐዋርያው ቅዱስ ጳውሎስ እንዲህ እንዳለ፡-
‹‹ ወደ እግዚአብሔር የሚቀርብ ሰው አስቀድሞ እግዚአብሔር እንዳለ ለሚሹትም ዋጋ እንደሚሰጣቸው ሊያምን ይገባዋል፡፡››
(ዕብ ፲1.፮)
በተጨማሪም ቅዱስ ጳውሎስ በማቴዎስ ወንጌል ምዕራፍ ፲፮ ቁጥር ፲፮ ላይ ዐለት በተባለው በቅዱስ ጴጥሮስ እምነትና ምሥክርነት ማመን (ይህም ጌታችን ኢየሱስ ክርስቶስ የባህርይ አምላክ መሆኑን ማመን) የሁሉ መሠረት እንደሆነና ከዚህ በኋላ ወርቅ በእሳት እንደሚፈተን በፈተና ጸንቶ ለዋጋ የሚያበቃ ሥራን መሥራት እንደሚገባ እንደሚከተለው አብራርቷል፡፡ 
‹‹መሠረቱም ኢየሱስ ክርስቶስ ነው፡፡ በዚህ መሠረት ላይ በወርቅና በብር በከበረ ድንጋይና በእንጨት በሣርና በአገዳ የሚያንጽ ቢኖርም የእያንዳንዱ ሥራ ይገለጣል፤ እሳትም በፈተነው ጊዜ ቀኑ ይገልጠዋል፤ የእያንዳንዱንም ሥራ እሳት ይፈትነዋል፡፡ ሥራው ጸንቶ የተገኘለት ሰው ዋጋውን የሚቀበል እርሱ ነው፡፡ ሥራው የተቃጠለበት ግን ዋጋውን ያጣል፡፡››
(1ኛ ቆሮ 3.፲1-፲5)
ለ) ሃይማኖት ከእውቀት በላይ ነው
ሰው በስሜት ሕዋሳቱ መርምሮ ያውቃል፡፡ ሻካራውን ከለስላሳው በእጁ ዳስሶ፣ ጨለማውን ከብሩሁ በዓይኑ አይቶ፣ ጣፋጩን ከመራራው በምላሱ ቀምሶ፣ መልካም መዓዛ ያለውን ከሌለው በአፍንጫው አሽትቶ ለይቶ ውቃል፡፡ ከዚህ ውጭ ግን በርህቀት (ከእርሱ በመራቅ) እና በርቀት (በረቂቅነት) ያሉትን በስሜት ሕዋሳቱ መርምሮ በእውቀት ሊደርስባችው አይችልም፡፡ ይህም ሰው ለእውቀቱ ድንበር ለአእምሮው ወሰን እንዳለው ያሳያል፡፡ እግዚአብሔር ደግሞ ወሰን የሌለው መንፈስ እንደመሆኑ ሰው በስሜት ሕዋሳቱ ሊረዳው ለደርስበትም እንደማይችል ግልጽ ነው፡፡ ስለዚህ ወሰን ያለው ሰው ወሰን የሌለውን እግዚአብሔርን የሚያውቀውና ከእግዚአብሔር ጋር የሚገናኘወ በእምነት ከሆነ  እምነት /ሃይማኖት/ አእውቀት በላይ መሆኑን ልብ ይሏል፡፡ ለዚህም ነው ቅዱስ ጴጥርስ ማመን ከማወቅ በፊት እንደሆነ የመሰክረው፡፡
‹‹እኛስ የሕያው እግዚአብሔር ልጅ ክርስቶስ አንተ እንደሆነህ አምነናል፤ አውቀናልም››
(ዮሐ ፮፥፷፱)

ሐ) ሃይማኖት ተስፋ የምናደርገውን የሚያስረግጥ ነው

‹‹እምነትስ ተስፋ ስለምናደርገው ነገር የምታረጋግጥ የማናየውንም ነገር የምታስረዳ ናት፡፡››
(ዕብ ፲፩፥፩)

ሰው በረቂቅነቱ ምክንያት በዓይነ ሥጋ የማያየውን የእግዚአብሔርን ህልውና የሚረዳው በእምነት ነው፡፡ እንደዚሁም ከእርሱ በመራቋ ምክንያት የማያያትን ነገር ግን ተስፋ የሚያደርጋትን መንግስተ ሰማያትን በእውነት ለባልዋ እንደአጌጠች ሙሽራ ተዘጋጅታ እንዳለች የሚያረጋግጠው በእምነት ነው፡፡ (ራዕ ፳፩፥፪)፡፡ ስለዚህ እምነት የማናየውን የምታስረዳ ተስፋ የምናደርገውን የምታስረግጥ ናት፡፡
፩-፪ የሚያምኑ ፍጥረታትና የሃይማኖት አጀማመር
የሚያምኑ ፍጥረታት

እግዚአብሔር የፈጠረው ፍጥረት እንዳንዱ ቢቆጠር ፍጡር ተናግሮ አይፈጽመውም፡፡ ነገር ግን ብዙውን አንድ እያሉ በየወገኑ ቢቆጥሩት ፳፪ ፍትረታት ይሆናል፡፡ ከእነዚህም ፍጥረታት መካከል ሁለቱ ማለትም ሰውና መላእክት የእግዚአብሔርን ስም ለመቀደስ ክብሩን ለመውረስ ሲፈጠሩ ቀሪዎቹ ግን ለአንክሮ፣ ለተዘክሮ፣ ለምግበ ሥጋ፣ ለምግበ ነፍስ እንዲሆኑ ተፈጥረዋል፡፡ በዚህም መሠረት ከ፳፪ቱ ፍጥረታት ሃይማኖት የሚያስፈልጋቸው ሰውና መላእክት ብቻ ናቸው፡፡ ይህም የሆነበት ምክንያት፡-

፩ኛ. ሰውና መላእክት ሃይማኖት እንዲኖራቸው የሚያደርግ ዕውቀት ስላላቸው

፪ኛ. ሕያዋን ስለሆኑ ነው፡፡ ይህም ማለት እንደሌሉቹ ፍጥረታት ፈርሰው በስብሰው የማይቀሩ፣ ለዓላማ የተፈጠሩ በመሆናቸው ከፈጣሪቸው ጋር እንዳይጣሉና ከክብሩ እንዳይላዩ ሃየማኖትን መያዝ ምግባርን መሥራት የኖርጋቸዋል፡፡
የሃይማኖት አጀማመር

ሃይማኖት በእግዚአብሔር ማመን መታመን ስለሆነ በመጀመሪያ በእግዚአብሔር አምላክነት ያመኑ የታመኑ ቅዱሳን መላእክት ናቸው፡፡ ይህም ሃይማኖት የተጀመረው በዓለመ መላእክት በመጀመሪያዋ የሥነ-ፍጥረት ዕለት የመጀመሪያዎቹ አማኝ ፍጥረታት (መላእክት) በተፈጠሩባት ጊዜ ነው ማለት ነው፡፡ ይህም እንዴት እንደሆነ ሥነ-ፍጥረት በሚለው በሦስተኛው ምዕራፍ የምናየው ይሆናል፡፡
1‐3 የሃይማኖት አስፈላጊነት (በነፍስ በሥጋ)
ሃይማኖት ለሥጋም ለነፍስም አያሌ ጥቅሞችን ይሰጣል፡፡ ሁሉን ዘርዝሮ መፈጸም ባይቻልም የሚከተሉትን ዐበይት ጥቅሞች እንመለከታለን፡፡
   ሀ) ሃይማኖት ለሥጋዊ ሕይወት የሚሰጠው ጥቅም

1ኛ. ሰላምን ያሰጣል

ሰላም ፍጹም የሆነ ውስጣዊ እረፍት ነው፡፡ ሰው በሃይማኖት ከኖረ ውስጣዊ ሰላሙን የሚያደረርሱ ፈተናዎችን፣ አእምሮን የሚያልፉ ጭንቀቶችን ሁሉ በተአምኖ እግዚአብሔር ድል ስለሚያደርግ እረፍት የሚያሰጡ ኃጢአቶችንም በንስሐ ስለሚያስወግድ ዘወትር ስላም አይለየውም፡፡ ይህ ደግሞ ለሥጋዊ ሕይወት መሠረታዊ ጥቅም አለው፡፡ ምክንያቱም ሰው በሥጋዊ ሕይወቱ ውጤታማ የሚሆነው ተማሪው ተምሮ መመረቅ፣ ነጋዴው ነግዶ ማትረፍ፣ ሙያተኛው ሠርቶ ራስንና ወገንን መደገፈ የሚቻለው እያንዳንዱ ውስጣዊ ሰላም ሲኖረው ነው፡፡ ሰላም የሌለው ሰው ግን ዘወትር ከራሱ ጋር ስለሚጋጭና ስለሚጣላ በማንኛውም ቦታ የተሰጠውን ኃላፊነት የሚወጣበት አቅም አይኖረውም፡፡

በሃይማኖት የሚኖር ሰው ሁሉን ማድረግ በሚቻለው በእግዚአብሔር በመደገፍ እውነተኛውን ሰላም ያገኛል፤ ልቡናውም ከጭንቀት ይጠበቃል፡፡ የሚከተሉት የመጽሐፍ ቅዱስ ምንባባት ይህንን ያስረዳሉ፡፡
‹‹ሰላምን እተውላችኋለሁ ሰላሜንም እስጣችኋላሁ፤ እኔ የምሰጣችሁ ዓለም እንደሚሰጠው አይደለም፤ ልባችሁ አይደንግጥ አትፍሩም፡፡›› 
(ዮሐ ሰ!4፣@7)
‹‹ሁሉ የሚገኝባት ከልቡናና ከአሳብ ሁሉ በላይ የምትሆን የእግዚአብሔር ሰላም በኢየሱስ ክርስቶስ ልባችሁንና አሳባችሁን ታጽናው›› 
(ፊል 4፣7)
‹‹በአንተ ላይ ታምናለችና በአንተ የምትደገፍ ነፍስን ፈጽመህ በሰላም ትጠብቃታለህ››
(ኢሳ @6፣3)
2ኛ. መንፈሰ ጠንካራ ያደርጋል

ሰው በዚህ ዓለም ሲኖር ብዙ ተግባራት አሉት፡፡ከነዚህ ውስጥ እጅግ አድካሚ፣ እልህ አስጨራሽና ተስፋ አስቆራጭ የሆኑ መኖራቸው አይቀሬ ነው፡፡ በዚህ ጊዜ በሃይማኖት (በአሚነ እግዚአብሔር) የማይኖረው የሚታመነው ስለሌለው ተመርሮና ተስፋ ቆርጦ ሲተዋቸው በሃይማኖት የሚኖረው ግን 

#ኃይልን በሚሰጠኝ በክርስቶስ ሁሉን እችላለሁ$ ብሎ በጠንካራ መንፈስ ሊወጣቸው ይቻለዋል፡፡ (ፊል 4 ፣!3 ) ፡፡
የከነዓንን ምድር እንዲሰልሉ ከተላኩት ጉበኞች (ሰላዮች) የምንረዳውም ይህንኑ ነው፡፡ የከነዓንን ምድር እንዲሰልሉ በተላኩበት ጊዜ ፲2ቱም ሰላዮች ምድሪቱ መልካም እንደሆነች ነገር ግን በምድሪቱ የሚኖሩ ሰዎች ኃያላን እጅግም ግዙፋን መሆናቸውን አይተዋል፡፡ ነገር ግን ፲ሩ ተአምኖ እግዚአ የጎደላቸው በመሆናቸው ተስፋ ቆርጠዋል፤ ፈተናውን ማለፋ ተስኗቸዋል፡፡ ሕዝቡንም በአመጡት ወሬ አሸብረዋል፡፡ ሕዝቡም የተስፋይቱን ምድር መውረስ ዓላማ አድርገው ብዙውን መከራ ተቀብለው በበረሃ አልፈው መጥተው ጥቂት መንገድ ሲቀራቸው #ኑ አለቃ ሾመን ወደ ግብጽ እንመለስ$ የሚሉ ሆነዋል፡፡ (ዘኊ ፲፬.፬)፡፡ በእምነት ጽኑአን የነበሩት መንፈሰ ጠንካሮቹ ኢያሱና ካሌብ ግን #አይደለም ማሸነፋን እንችላለንና እንውጣ እንውረሳት$ (ዘኊ ፲3.፴) ብለዋል፡፡

በሃይማኖት የሚኖር ሰው ኃያሉ እግዚአብሔር ከእርሱ ጋር መሆኑን ስለሚያምን ምንም ያህል ከባድ ፈተና ቢገጥመው ያጋጠመውን ፈተና እግዝፎ፣ ራሱን እንደ አንበጣ አሳንሶ አይመለከትም፡፡ (ዘኊ ፲3.፴2) ከዚህ ይልቅ ፈተናውን ከማለፍ በኋላ ያለውን መልካም ነገር ስለሚያይ በፈተናው ውስጥ በብርቱ መንፈስ ሆኖ ያልፋል፡፡

3ኛ. ታማኝና ተወዳጅ ያደርጋል

በሃይማኖት የሚኖር መንፈሳዊ ሰው በሁሉ ነገር በሰው ሁሉ ፊት ይታመናል፡፡ ይህም በሁሉ ፊት ሞገስን እንዲያገኝ ስለሚያደርገው የሚቃወመው፣ ጉዳት ሊያደርስበት የሚፈልግ፣ የሚጠላው ሰው አይኖርም፡፡ ሰይጣን በቅንዓት አንዳንዶችን በክፋ ቢያስነሳበት እንኳ በፈተናው ስለሚጸና ፈተናውን ሲያልፋ ከፊት ይልቅ የሚበልጥ ታማኝነትንና ተወዳጅነት ያተርፋል፡፡ ይህንንም ከቅዱስ ዩሴፍ ሕይወት መማር ይቻላል፡፡ ለባርነት በተሸጠበት በባዕድ ሀገር ሀገርን እስከ መምራት ድረስ ታማኝነትንና ተወዳጅነትን ያገኘው ፈሪሃ እግዚአብሔር፣ አሚነ እግዚአብሔር ስለነበረው ነው፡፡ (ዘፍ ፴፱)፡፡
4ኛ. ትዕግስተኛ ያደርጋል

በሃይማኖት የሚኖር ሰው ሁሉ በፈቃደ እግዚአብሔር የሚከናወን መሆኑን ስለሚያምን በሥጋዊ ሕይወቱ ድንገተኛ ችግሮች ቢያጋጥሙት (ሀብት ንብረት ቢወድም፣ አካል ቢጎድል፣ . . .) ይታገሳል እንጂ መድኃኒት ጠጥቼ፣ ገደል ገብቼ ልሙት አይልም፡፡ ይልቁንም እንደ ጻድቁ ኢዮብ #እግዚአብሔር ሰጠ እግዚአብሔርም ነሣ፣ እግዚአብሔርም እንደፈቀደ ሆነ የእግዚአብሔር ስም የተባረከ ይሁን$ እያለ እግዚአብሔርን ከማመስገን አይቦዝንም፡፡ (ኢዮ 1.!፮) ፡፡
በሌላም መልኩ በሃይማኖት የሚኖር ሰው ከሰዎች የሚሰነዘሩበትን ፈተናዎች ሁሉ በትዕግስት ይቋቋማል፡፡ ክፋውን ሁሉ በመልካም (በትዕግስት) ያሸንፋል እንጂ በክፋ ስለማይሸነፍ ለበቀልም ስለማይነሣሣ ወንጀል ፈጽሞ በሥጋው ላይ መከራን አይመጣም፡፡ (ሮሜ ፲2.!1) ፡፡
	5ኛ. ከመከራ ሥጋ ያድናል ይሰውራል

በሃይማኖት የሚኖር ሰው በሥጋ መከራ ቢደርስበት የሚያምነው አምላኩ በክንፈ ረድኤቱ ከመከራ ይሠውረዋል፡፡ እግዚአብሔር ዘላለማዊ ክብርን፣ ዐስበ ሰማዕታትን (የሰማዕታትን ዋጋ) ያገኝ ዘንድ ፈቅዶ ካልተወው በቀር እሳቱን፣ ሰይፋን ስለቱን ሁሉ ያርቅለታል፡፡

· ዳንኤልን ከተራቡ አናብስት አፋ እንዳዳነው 
(ዳን ፮.፲-!8)

· ሠለስቱ ደቂቅን ከሚነድ እሳት እንደታደጋቸው (ዳን 3.8-፴)

· ሶስናን በድንጋይ ተወግራ በእሳት ተቃጥላ ከመሞት እንዳዳናት (ዳን ፲3.፴)

ስዕል ፡ ዳንኤል ከተራቡ አናብስት አፍ እንደዳነ


6ኛ. በረከተ ሥጋን ያሳጣል

በሃይማኖት የሚኖር ሰው እግዚአብሔርን በማመኑ  በሥጋዊ ሕይወቱ ያሉት ነገሮች ሁሉ የተባረኩ ይሆናሉ፡፡ በተቀደሰ ጋብቻ ኖሮ የተባረከ ልጅ ይወለዳል፤ አሥራቱን አውጥቶ ሀብቱ ንብረቱ የተባረከ ይሆናል፤ ጥቂቱ ይበዛለታል ጐዶሎው ይሞላለታል፡፡
· አብርሃም በቅዱስ ጋብቻ ኑሮ ዘሩ የተባረከ እንደሆነ (ዕብ !6፣@)

· የሰራፕታዋ ሴት በእግዚአብሔር አምና የነቢዩ የኤልያስን ቃል ስምታ እንደተባለችው ስላደረገች ቤቷ በበረከት እንደተሞላ ( 1ኛ ነገ !7፣ !---- !6)

· የዶኪማስ የሠርጉ ቤት በጌታ የተአምራት ሥራ፣ በእመቤታችን ምልጃ በበረከት እንደተጎበኘ (ዮሐ 2፣ 06)

7ኛ. ድህነተ ሥጋን ያሠጣል

ሰው በተለያየ ምክንያት የሥጋ ሕመም (ደዌ) ሊያገኘው ይችላል፡፡ በሃይማኖት የሚኖር ከሆነ ግን በእምነቱ ብቻ ፍጹም ፈውስን ሊያገኝ ይችላል፡፡ ሃይማኖት ለደዌ ነፋስ (ኃጢአት) በንሰሐ ፈውስን እንደምትስጥ ለደዌ ሥጋም በተአምር ፈውስን ታስገኛለች፡፡ ጌታችን ኢየሱስ ክርስቶስ በመዋዕለ ስብከቱ ብዙዎችን በእምነታቸው ምክንያት ከተለያየ ደዌ ሥጋ እንደፈወሳቸው በወንጌል ተጽፎ እናነባለን፡፡ (ማር 2.5፤ ሉቃ ፲፯.፲፱፤ ማቴ ፱.!2፤ ማቴ 8.፲3)
ለ) ሃይማኖት ለነፋስ የሚሰጠው ጥቅም 

ሃይማኖት ለሥጋ ያለውን ጥቅም ስናነሳ ሥጋን የሚጠቅሙ ነገሮች ነፍስንም የሚጠቀሙ፣ ሥጋን የሚጎዱም ነገሮች ነፋስን የሚጎዱ መሆናቸው ሊስተዋል ይገባል፡፡ ነፋስ ያለሥጋ አትቆምምና፡፡ በሥጋዊ ሕይወቱ ውስጣዊ ደስታ የሌለው ሰላም የተሞላበትና ስኬታማ ኑሮን መምራት ያልቻለ ሰው ስለነፋሱ ደኅነት የማይጨነቅ ለመንፈሳዊ ሕይወቱ ግድ የለሽ መሆኑ አይቀሬ ነው፡፡ ከዚህ በተጨማሪ ግን በሃይማኖት የሚኖር ሰው በነፋሱ የሚከተሉትን ጥቅሞች ያገኛል፡፡
1ኛ. በነፋሱ ድኅነትን ይገኛል

ሰው በነፋሱ ድኅነት አገኘ የምንለው ከዘላለም ፍርድ አምልጦ ገነት መንግስተ ሰማያትን መውረስ ሲችል ነው፡፡ ለዚህ ድህነተ ነፋስ ለመብቃትም ርቱዕ ሃይማኖትን መያዝ በጐ ምግባር መሥራት ይጠበቅበታል፡፡ ያለ ሃይማኖት ድህነተ ነፋስን ማግኘት የለም፡፡

#በእርሱ ያመነ አይፈረድበትም፤ በእርሱ ያላመነ ግን ፈጽሞ ተፈርዶበታል$

(ዮሐ 3.፲8)

እምነት ወደ ድኅነት ለመድረስ ለሚደረገው የሕይወት ሙሉ ጉዞ የመጀመሪያ  ምዕራፍ ነው፡፡ ለዚህ ነው ሐዋርያው ቅዱስ ጰውሎስና ሲላስ ሮማዊውን የእስር ቤቱን ዘብኛ እንዲህ ያሉት፡-

#በጌታችን በኢየሱስ ክርስቶስ እመን አንተና ቤተሰቦችህ ትድናላችሁ›› 
(ሐዋ ፲፮.፴1)

2ኛ. በነፋሱ ዘላለማዊ ዋጋን ያገኛል
ሰው ሃይማኖትን ጠብቆ በምግባር ጸንቶ በነፋሱ ድኀነትን ሲያገኝ ነፋሱ የማይጠፋ ዘላለማዊ ሽልማትን ትቀዳጃለች፡፡ ይህም የነፋስ ሰማያዊ ዋጋዋ ነው፡፡ ይህ ዋጋ ፡- 

· የሕይወት አክሊል ነው

#መልካሙን ገድል ተጋድያለሁ፣ ሩጫዬንም ጨርሻለሁ፣ ሃይማኖቴንም ጠብቄአለሁ፡፡ እንግዲህ የጽድቅ አክሊል ይቆየኛለ ይሁንንም ጻድቅ ፈራጅ የሆነው እግዚአብሔር በዚያ ቀን ለእኔ ያስረክባለ፡፡ ደግሞም መገለጡን ለሚወዱት ሁሉ እንጂ ለእኔ ብቻ አይደለም፡፡$ 
(2ጢሞ 4.፮-፲)

· የክርስቶስ መለኮቲዊ ክብር ተካፋዮች መሆን ነው ይህም ክርስቶስን መምሳል ነው 

#እኛስ ሀገራችን በስማይ ያለችው ናት፤ ከዚያም እርሱን ጌታችን መድኀኒታችን ኢየሱስ ክርስቶስን እንጠባበቃለን፡፡ እርሱም እንደ ከሀሊነቱ ረዳትነት መጠን የተዋረዳውን ሥጋችንን የሚያድሰው ክቡር ሥጋውንም እንዲመስል የሚያደርገው፣ የሚያስመስለውም ሁሉም የሚገዛለት ነው$
(ፊል 3.! እና !1)

· የእግዚአብሔርን መንግሰት መውረስ ነው

ሰው በቀናው ሃይማኖቱና በበጐ ምግባሩ ሀዘን፣ ጩኸት፣ ሕማም፣ መከራ፣ ሞት የሌለባትን የእግዚአብሔር ክብር የሞላባትን መንግስቱን ይወርሳል፡፡ (ራዕ !1.1-!፯)
1‐4 የምዕራፉ ማጠቃለያ

ሃይማኖት ማመን እና መታመን በሚሉ ሁለት ቃላት ይተረጎማል፡፡ ማመን ስንል የተማሩትን በልብ መቀበል ሲሆን መታመን ማለት ደግሞ እውነት ነው ብለው የተቀበሉትን በአፍ መመስከር በተግባር መግለጥ ነው፡፡
ሃይማኖት የምግባር፣ የትሩፋት መሠረት ነው፤ ምግባር ትሩፋት ከመሥራት በፊት ሃይማኖትን መያዝ ይገባልና፡፡ ሃይማኖት ከእውቀት በላይ ነው፤ በስሜት ሕዋሳት መርምረው የማይደርሱባቸውን ያስረዳልና፡፡ ሃይማኖት ከዚህም በተጨማሪ ተስፋን የሚያረጋግጥ ነው፡፡
እግዚአብሔር ከፈጠራቸው ፍጥረታት መካከል ሃይማኖት የሚያስፈልጋቸው ሰውና መላእክት ብቻ ናቸው፡፡ ምክንያቱም ሃይማኖት እንዲኖራቸው የሚያደርግ እውቀት ስላላቸውና ሕያዋን ፍጥረታት ስለሆኑ ነው፡፡
በእግዚአብሔር ለመጀመሪያ ጊዜ ያመኑ ቅዱሳን መላእክት ናቸው፡፡ ስለዚህም ሃይማኖት የተጀመረው በዓለመ መላእክት ነው፡፡ 
መልመጃ ፩
ትዕዛዝ ፩፡ ለሚከተሉት ጥያቁዎች ትክክለኛ መልስ ስጥ

1 ሃይማኖት የሚለው ቃል በሁለት ቃለት ሊተረጎም ይችላል፡፡ እነዚህ ቃላት ምንና ምን ናቸው?
2 ሃይማኖት ከእውቀት በላይ ነው ሲባል ምን ማለት እንደሆነ አብራራ፡፡
3 ሃይማኖት ሰላምን እንደሚሰጥ ተመልክተናል፡፡ በሃይማኖት የሚኖር ሰው እንዴትና በምን ምክንያት ሰላምን እንደሚያገኝ አብራራ፡፡

4 በሃይማኖት የሚኖር ሰው በሃይማኖት ከማይኖር ሰው ይልቅ በመንፈሱ ጠንካራ የሚሆንበት ምክንያት ምን እንደሆነ ግለጽ፡፡
5 ለእውቀቱ ወሰን ያለው ሰው ወሰን የሌለውን እግዚአብሔርን የሚያውቀው በእምነት መሆኑ ምንን ያሳያል?
ትዕዛዝ ፪፡ ትክክለኛውን መልስ ምረጥ (ከአንድ በላይ ትክክለኛ መልስ ካለ ሁሉንም ትክክለኛ መልሶች ምረጥ)
1 ከሚከተሉት ውስጥ የሚቀድመው የቱ ነው
ሀ) ትሩፋት

ለ) ምግባር

ሐ) እምነት

መ) ተስፋ
2 ሃይማኖት የሚያስፈልጋቸው ሰውና መላእክት ብቻ የሆኑበት ምክንያት፡-
ሀ) እነርሱ ብቻ እውቀት ስላላቸው

ለ) ሕያዋን ስለሆኑ
ሐ) ምክንያት ሊጠቀስለት አይችልም
መ) ምክንያቱን የሰው ልጅ ሊረዳው አይችልም
3 ሃይማኖት የሚያድነው
ሀ) ከመከራ ሥጋ


ለ) ከመከራ ነፍስ ብቻ


ሐ) ከመከራ ሥጋ ብቻ

መ) ከመከራ ነፍስ

ምዕራፍ ሁለት
ሀልዋተ ፈጣሪ - የፈጣሪ መኖር

በዚህ ምዕራፍ የፈጣሪን መኖር ማመን የሃይማኖት መሠረት ስለመሆኑ፣ የፈጣሪን መኖር ስለሚያስገነዝቡ አስረጂዎች፤ ስለ እግዚአብሔር ባሕርያትና ስሞች እንመለከታለን 

2‐1 የሃይማኖት መሠረት - ፈጣሪን ማመን
ሃይማኖት ማለት የ!2ቱ ሥነ-ፋጥረት አስገኚ፣ የሚታየውና የማይታየው ዓለም ሠራዒ መጋቢ፣ ሁሉን ማድረግ የሚችል ረቂቅ ምሉዕ ስፋሕ፣ ሕያወ ባሕርይ የሆነ እግዚአብሔር ነው ብሎ ማመን ነው፡፡ የዚህ እምነት መሠረቱ የፈጣሪ መኖር (ሀልዎተ ፈጣሪ) ነው፡፡ የፈጣሪ ‹‹መኖር›› ስንል ግን ለአኗኗሩ ጥንት ወይም ፍጻሜ አለው ማለት ሳይሆን ዘመኑ የማይለካ ከጥንት በፋት የነበረ ጥንት ከመጨረሻም በኋላ የሚኖር መጨረሻ ብለን ለመናገር መሆኑን መገንዘብ ያሻል፡፡ ሃይማኖትን ያጸኑ ኦርቶዶክሳውያን አባቶች በጸሎተ ሃይማኖት እንዲህ ብለዋል፡፡ 
‹‹ሁሉን በፈጠረ አንድ አምላክ በሚሆን በእግዚአብሔር አብ እናምናለን ሰማይንና ምድርን ፈጠረ የሚታየውንና የማይታየውን$

(ሠለስቱ ምዕት)

በመሠረቱ ዓለም ያለ አስገኚ የተገኘ፣ ከተገኘም በኋላ ያለ መጋቢ በራሱ የሚኖር አይደለም፡፡ ሸክላ ያለ ሠሪ፣ ቡቃያ ያለመሬት፣ ልጅ ያለ እናት አባት እንደማይገኙ ሁሉ ዓለምም ያለ አስገኚ የተገኘ አይደለም፡፡ ለተፈጥሮው አስገኚ፣ ለኑሮው ሠራዒ መጋቢ፣ ለጉዞው መነሻና መድረሻ አለው እንጂ፡፡ ይህንንም በልቡና መርምረን በቃለ እግዚአብሔር ምስክርነት በእምነት እናውቃለን፡፡
#ዓለም በእግዚአብሔር ቃል እንደተፈጠረ፣ የሚታየው ነገር ከማይታይ እንደሆነ በእምነት እናውቃለን›› 
(ዕብ ፲1.3)

ከዚህ ቀጥሎም የፈጣሪን መኖር የሚያስረዱ ነገሮችን እንመለከታልን 

፪‐2 የፈጣሪን መኖር የሚያስረዱ ነገሮች
ሀ) ሥነ-ፍጥረት

የማይታይና የማይዳሰሰው አምላክ በሚታይና በሚዳሰሰው ሥራው (ሥነ-ፍጥረት) ራሱን ስለገለጠ ሥነ ፍጥረት ለፈጣሪ መኖር አንድ አስረጂ ነው

ሥነ ፍጥረት የፈጣሪን መኖር የሚያስረዳው በሁለት ወገን ነው፡፡

1ኛ. ከፍጥረታት መካከል በራሱ የተፈጠረ በራሱም ላይ ብቻውን ሙሉ ሥልጣን ያለው ፍጥረት አለመኖሩ፡፡ ይህም ለተፈጠረው ፍጥረት ሁሉ አስገኚ ፈጣሪ በተፈጠረውም ፍጥረት ላይ ሥልጣን ያለው ኃይል እንዳለ ያሳየናል፡፡
2ኛ. በተፈጠረው ፍጥረት መካከል ያለው አብሮ የመኖር ስምምነት ለምሳሌ፡- ከእንሰሳት የሚወጣውን የተቃጠለ አየር በመጠቀም በምትኩ ለእንስሳት በሕይወት መኖር የሚያስፈልገውን አየር ተክሎች መለገሳቸው፣ በዚህም በከባቢ አየር ውስጥ ለሁሉም በሕይወት ለመኖር የሚያስፈልጉ አየራት መጠናቸው ሳይዛባ የሚኖር መሆኑ በቂ አስረጂ ነው፡፡ ይህ የሚሆነው ግን እንስሶችም ተክሎችም ፈልገው አስበውበት የሚያደርጉት አለመሆኑ ፍጥረታትን ፈጥሮ በሥርዓት የሚያስተዳድር ኃይል (አምላክ) እንዳለ ያስረዳል፡፡

ቅዱሳት መጽሕፍትም በሥነ-ፍጥረት የፈጣሪ ህልውና የሚታወቅ መሆኑን ይመሰክራሉ 

#የማይታየው የእግዚአብሔር ባሕርይ እርሱም የዘላለም ኃይሉና ጌትነቱ ከዓለም ፍጥረት ጀምሮ የፈጠረውን ፍጥረት በማሰብና በመመርመር ይታወቃል$ 
(ሮሜ 1.!)

#አሁን ግን እንሶስችን ጠያቅ ያስተምሩህማል፣ የሰማይንም ወፎች ጠይቅ ይነግሩህማል፣ ለምድር ንገራት እርሷም ትተረጉምልሃለች፣ የባህርም ዓሳዎች ያስረዱሃለ፣ የእግዚአብሔር እጁ ይህን ሁሉ እንዳደረገ$ 
(ኢዮ ፲2.፯-፲)

#ሰማያት የእግዚአብሔርን ክብር ይናገራሉ የሰማይም ጠፈር የእጁን ሥራ ያወራል$ 
(መዝ ፲8.1)

ሌላው ግዕዛን (አእምሮ) የሌላቸው ወቅቶች ጊዜያቸውን ጠብቀው መፈራረቃቸው በዚህም ሕይወት ያለው ነገር ሁሉ በምድር ላይ ምግበ ሥጋን አግኝቶ መኖር መቻሉ ወቅቶችን የሚያፈራርቅ ኃይል መኖሩን የሚያስረዳ ምስክር ነው፡፡
#ከዚህም ሁሉ ጋር መልካም ሥራን እየሠራ ከሰማይ ዝናምን፣ ፍሬ የሚሆንበትንም ወራት ሲሰጠን፣ ልባችንንም በመብልና በደስታ ሲሞላው ራሱን ያለ ምስክር አልተወም፡፡$ 
(ሐዋ ፲፬.፲፯) 

ለ) የሕሊና ምስክርነት

ሰው የተጻፈ ሕግ ባይኖረውም እንኳ መጽሕፍትንም ባያነብ አዋቂ ፍጥረት በመሆኑ መልካምና ክፉን በሕሊናው አመዛዝኖ መለየት ይቻለዋል፡፡

#ሕግ የሌላቸው አሕዛብስ እንኳ ለራሳቸው ሕግ ያሠራሉ . . . በልባቸው የተጻፈውን የሕግ ሥራ ያሳያሉ፣ ከሥራቸውም የተነሳ ይታወቃል ሕሊናቸውም ይመሰክርባቸዋል ይፈርድባቸዋልም$ 
(ሮሜ 2.፲፬ ና ፲5)

ሰው የሁሉ ፈጣሪና ገዥ መኖሩን አምኖ ከሞት በኋላ ያለውንም ሕይወት ተስፋ አድርጐ ሲኖር በሕሊናው ፍጹም ስለምን ያገኛል፡፡ በእንጻሩ ደግሞ እግዚአብሔርን ቅር የሚያሰኝ ሥራ ሲሠራ (ሲገድል፣ሲሰርቅ . . .) ሠሪው የሃይማኖት ሕግ ባይኖረውም እንኳ የተፈጥሮ ዳኛ ሕሊናው ስለሚፈርድበት በጭንቀት ይኖራል፡፡ ይህም ማለት ሰው ሁሉ በሕሊናው አንድ ቅንና እውነተኛ ፈራጅ መኖሩን ያውቃል ማለት ነው፡፡ 

ሐ) እግዚአብሔር ከሰው ጋር ባደረገው ንግግር

እግዝአብሔር ከሰው ጋር በራዕይ በሕልምና በገሀድ ቃል በቃል ያደረገው ንግግር ህልውናውን ያረጋግጣል፡፡

#እግዝአብሔርም ሰው ከባልንጀራው ጋር እንደሚነጋገር ፊት ለፊት ከሙሴ ጋር ይነጋገር ነበር$ 
(ዘፀ ፴3.፲1)

የሙሴ እህት ማርያምንና አሮንንም በዐምደ ደመና ተገልጦ እንዳነጋገራቸው መጽሐፍ ቅዱስ ይመሰክራል፡፡ (ዘኊ ፲2.5-፲)

መ) የሰው ልጅ ሃይማኖታዊ ዝንባሌ

ከጥንት ጀምሮ ያለውን የሰው ልጅ ታሪክ ስንመለከት ወይ በእግዚአብሔር ሲያምን አልያም የእግዚአብሔር የእጁ ሥራዎች በሆኑ በፀሐይ፣በጨረቃ . . . ወ.ዘ.ተ. ሲያምን ወይም ደግሞ በራሱ በእጁ አለዝቦ፣ ጠርቦ ቀርጾ ያዘጋጃቸውን ጣዖታቱን ሲያመልክ መኖሩን እንገነዘባለን፡፡ ይህም የሰው ልጅ ለመኖር ከሚያስፈልጉት መሠረታዊ የተፈጥሮ ፍላጐቶች ባልተለየ ሁኔታ የእምነት ዝንባሌና ስሜት እንዳለው ያሳያል፡፡ ሰው እንዲህ በተፈጥሮው በራሱ ምሉዕ አለመሆኑ፣ የማይሸነፍ       ብርቱ ረዳት መፈለጉ ሁሉን ቻይ፣ ጸባዎት (አሸናፊ) አምላክ መኖሩን ያሳያል፡፡

ሐዋርያው ቅዱስ ጳውሎስ ይህን የሰውን የማመን ዝንባሌ ተጠቅሞ በአቴና ከተማ #ለማይታወቅ አምላክ$ የሚል ጽሑፍን መነሻ አድርጎ በአቴና ከሚኖሩት አንዳንዶችን ወደ አምልኮ እግዚአብሔር አምጥቷቸዋል፡፡ (ሐዋ ፲፯.!2-፴፬)

ከላይ የተዘረዘሩትን አስረጂዎች ተገንዝቦ ፈጣሪ እንዳለ ማወቅ አእምሮ ለተሰጠው ለሰው ልጁ ስውር አይደለም፡፡ ሆኖም ይህን አለማስተዋልና የእግዚአብሔርን ህልውና መጠራጠር ግን ስንፋና ነው፡፡ የእግዚአብሔር ቃልም ይህንኑ ያስረዳል፡፡

#ሰነፋ በልቡ እግዚአብሔር የለም ይላል$ 

(መዝ ፲3.1)

‹‹እግዚአብሔርን የማወቅ ጉድለት በልቦናቸው ያለባቸው ሰዎች ሁሉ በእውነት ከንቱ ናቸውና፤ በሚታዩ መልካም ነገሮች ያለውን ያውቁ ዘንድ ተሳናቸው፤ ሥራውንም እያዩ ሠሪውን አላወቁትም፡፡››
(ጥበ ፲3.1)

፪‐፫ የአምላክ ስሞች (አስማተ አምላክ)

ሀለወተ ፈጣሪን ተረድቶ በሃይማኖት የሚኖር ሰው የሚያምነውን አምላኩን እሱነቱንና ስሙን አእምሮው በሚፈቅድለት መጠንና ፈጣሪውም እሱነቱን በአስታወቀለት መጠን ሊያውቀው ሊረዳው ይገባል፡፡ የእግዚአብሔር ባሕርዩንና ግብሩን የሚገልጸው ስሙ ለሰው ልጅ የታወቀለት በራሱ በእግዚአብሔር ነው፡፡

እግዚአብሔር ከሙሴ በፊት ለነበሩት አበው እሱነቱን ሲገልጥላቸው ስሙ #ኤልሻዳይ$ እንደሆነ በመንገር እንጂ ስሙ እግዚአብሔር መሆኑን አልገለጠላቸውም ነበር፡፡ የዚህም ስም ትርጉም ‹‹ሁሉን ቻይ›› ማለት ነው፡፡ ለሰው ልጅ በቅድሚያ ስለ እግዚአብሔር ግልጥ የሆነው ከሀሊነቱ (ሁሉን ቻይ መሆኑ) ነውና፡፡ ከዚህ  በኋላ ግን በሊቀ ነቢያት ሙሴ ስሙ ማን እንደሆነ ተጠይቆ ሲመልስ ‹‹ያለና የሚኖር›› ደግመኛም ‹‹የአብርሃም አምላክ የይስሐቅ አምላክ፣ የያዕቆብ አምላክ›› የሚለው ለዘለዓለም ስሙ እንደሆነ ገልጧል፡፡ (ዘፀ 3.፲፬)፡፡ ከዚህ በመቀጠልም በእስራኤላውያን ቋንቋ ‹‹ይሆዋ›› ወይም ‹‹ያህዌ›› በሚል   ስም አንደሚጠራ ግልጽ አድርጓል፡፡ ይህም ወደ ግዕዝ ሲመለስ  ‹‹እግዚአብሔር›› በሚል ቃል ተተክቷል፡፡

‹‹እኔ እግዚአብሔር ነኝ፡፡ ለአብርሃምም ለይስሐቅም በያዕቆብም ሁሉን እንደሚችል (ኤልሻዳይ) አምላክ ተገለጥሁ፡፡ ነገር ግን ስሜ እግዚአብሔር አልታወቀላቸውም ነበር፡፡›› እንዲል፡፡ 
(ዘፀ ፮.3)

ለነቢዩ ለኢሳይያስም ይህንን ስሙን ገልጾለታል፡፡

‹‹እኔ እግዚአብሔር አምላክህ ነኝ፣ ስሜ ይህ ነው፣ ክብሬን ለሌላ ምስጋናዬንም ለተቀረጸ ምስሎች አልስጥም›› 
(ኢሳ ፵2.8)

ይህም እግዚአብሔር የሚለው ስም የሁሉን ፈጣሪ አስገኚና መጋቢ ከነባሕርዩና ግብሩ እሱነቱን በጠቅላላ የሚገልጽ ስም በመሆኑ ክቡር ነው፡፡ እግዚአብሔር አምላካዊ ግብሩን በሚገልጡ ስያሜዎች ‹‹አምላክ፣ ፈጣሪ፣ ጌታ ከሃሊ፣ መጋቢ፣ አዳኝ፣ . . . ወዘተ›› ተብሎ ይጠራል፡፡ አምላካዊ ባሕርዩንም በሚገልጡ ‹‹ሕያው፣ ዘላለማዊ፣ ያለና የሚኖር፣ መሐሪ፣ … ›› በሚሉ ስያሜዎች ይጠራል፡፡ እግዚአብሔር የሚለው ስያሜ ግን እርሱነቱን ከነባሕርይውና ግብሩ የሚገልጽ በመሆኑ ይህ ስም ለፈጣሪ የመጨረሻው  (የመጠሪያ ስም) ነው፡፡ በዚህም ስም አምልኮታችንን እንፈጽማለን፡፡

ይህም ስለሆነ ከዐሥርቱ ሕግጋት ኦሪት አንዱ ይህንን ቅዱስና ክቡር ስም በከንቱ መጥራትን ይከለክላል፡፡

‹‹የእግዚአብሔር የአምላክህን ስም በከንቱ አትጥራ፤ አምላክህ እግዚአብሔር ስሙን በከንቱ የሚጠራውን ከበደል አያነጻውምና››
(ዘጸ !.፯)

‹‹ያሆዋ›› ወይም ‹‹ያህዌ›› የሚለው ስም በአይሁድ ዘንድ በዓመት ውስጥ በተወሰነ ጊዜ ያውም በሊቀ ካህናቱ ብቻ ከልሆነ በቀር በማንኛውም ጊዜ፣ በማንኛው ሰው በግልም ይሁን በማህበር ጸሎት ላይ አይነሣም፡፡ በዚህ ፋንታ ግን ‹‹ኤሎሄ››/‹‹ኤሎሂም›› (አምላክ/አማላኬ)፣ ‹‹አዶን››/‹‹አዶኒ››/‹‹አዶናይ›› (ጌታ/ጌታዬ) ፣ ‹‹ኢሊዮን››/‹‹ኤል›› (ልዐል) በሚል የተጸውዖ ስም እግዚአብሔርን ይጠሩታል፡፡ እነዚህንም የተጸውዖ ስሞች እግዚአብሔር/ያህዌ ከሚለው ጋር እያጣመሩ መጥራት የተለመደ ነው፡፡ ለምሳሌ
‹‹ጌታ እግዚአብሔር›› (ሕዝ 2.፬)

‹‹ልዑል እግዚአብሔር›› (ዘፍ ፲፬.፲8)

‹‹እግዚአብሔር አምላክ››
በዚህም መሠረት ለልጅም ይሁን ለድርጅት ስያሜ ሲያወጡ ይህን ቅዱስ ስም በቀጥታ መጠቀም ተገቢ እንዳልሆነ መገንዘብ ይገባል፡፡
፪‐4 የእግዚአብሔር ባሕርያት (ባሕርያቱ ለእግዚአብሔር)

በዚህ ርዕስ ሥር የምንመለከተው እግዚአብሔር ስለ ባሕርይው የሰው ልጅ እንዲያውቀው በቅዱሳት መጻሕፍት በኩል ከተገለጠው ጥቂቱን ነው፡፡ ከዚህ አልፎ ግን ሰው የፈጣሪውን ባሕርይ መርምሮ የሚደርስበት አእምሮ የሚገልጽበትም ቋንቋ አይኖረውም፡፡

ከዚህ በታች የምንመለከታቸውን የእግዚአብሔር ባሕርያት ናቸው ስንል ከሌላ ከማንም ያለገኛቸው ማንም ደግሞ ከእርሱ ሊወስዳቸው የማይቻለው የራሱ ገንዘቦቹ ናቸው ማለታችን ነው፡፡ ከዚህ ከባሕርይ ገንዘቡም ለፍጡር ቢሰጥ እንዲት ሻማ ብርሃንን ለሌሎች ሻማዎች ብትሰጥ የራሷ ብርሃን እንደማያልቅባት የእርሱም ገንዘቡ የማያልቅበት ነው፡፡

እግዚአብሔር በባሕርዩ፡-

1ኛ- ዘላለማዊ (ሕያው) ነው

እግዚአብሔር የሌለበት ጊዜ የለም፡፡ ፍጥረታትን ከመፍጠሩ በፊት በባሕርዩ የኖረ ነው፡፡ የሚታዩትና የማይታዩት ፍጥረታት ከእርሱ ተገኙ እንጂ እርሱን የፈጠረ/ያስገኘ ማስገኘትም የሚቻለው ሌላ ኃይል የለም፡፡ እግዚአብሔር ከዘመናት በፊት ነበር፡፡ የጊዜና የዘመን ፈጣሪና ባለቤት እንጂ ዕለትና ጊዜ እርሱን አይቀድሙትም፡፡ መጽሐፍ ቅዱስም ስለዚህ ምስክር ነው

‹‹ተራሮች ሳይወለዱ ምድርም ዓለምም ሳይሠሩ ከዘላለም እስከ ዘላለም ድረስ መቼም መች አንተ ነህ›› 
(መዝ ፹፱.2)

እግዚአብሔር በራሱ የነበረ ያለና የሚኖር ስለሆነ በጊዜ አይወስንም ጊዜም እርሱን አይወስነውም፡፡ በባህርይውም እርጅናና መለወጥ የለበትም፡፡ 

‹‹አቤቱ አንተ አስቀድመህ ምድርን መሠረትህ ሰማያትም የእጅህ ሥራ ናቸው፡፡ እነርሱ ይጠፋሉ አንተ ግን ትኖራለህ፡፡ ሁሉ እንደ ልብስ ያረጃል እንደ መጎናጸፊያም ትለውጣቸዋለህ፣ ይለወጡማል፡፡ አንተ ግን ያው አንተ ነህ ዓመትህም ከፋ አይልቅም›› 
(መዝ ፻1.!፭‐!፯)

ከእግዚአብሔር በፊት የነበረ መጀመሪያ አልነበረም፡፡ ከእርሱም በኋላ የሚኖር መጨረሻ አይኖርም፡፡ እርሱ መጀመሪያና መጨረሻ ፊተኛና ኋለኛ ነው፡፡

‹‹የእስራኤል ንጉሥ እግዚአብሔር የሚቤዥም የሠራዊት ጌታ እግዚአብሔር እንዲህ ይላል፡- እኔ ፈተኛ ነኝ እኔ ኋለኛ ነኝ ከእኔ ሌላም አምላክ የለም፡፡›› 
(ኢሳ ፵፬.፮)

በተጨማሪም የሚከተሉት ጥቅሶች የእግዚአብሔርን ዘላለማዊነት ይገልጣሉ፡፡ (ራዕ 1.፲8፤ 1ኛ ጢሞ 1.፲፯፤ ዘጸ 3.፲፬)

2ኛ. ምሉዕ ነው

እግዚአብሔር የሌለበት/የማይኖርበት ቦታ የለም፡፡ ከላይ እንደተመለከትነው በጊዜ እንደማይወሰን ሁሉ በቦታም አይወሰንም፤ በሁሉም ቦታ እርሱ አለ፡፡ እግዚአብሔር በዓለም ሁሉ ሙሉ እንደሆነ ልበ አምላክ ዳዊት እንደዚህ ገልጾታል፡፡

‹‹ከመንፈስህ ወዴት እሄዳለሁ? ከፊትህስ ወዴት እሸሻለሁ? ወደ ሰማይ ብወጣ አንተ በዚያ አለህ፡፡ ወደ ጥልቁም ብወርድ አንተ በዚያ አለህ፡፡ እንደ ንስር ክንፍን ብወስድ እስከ ባሕር መጨረሻም ብበርር በዚያ እጅህ ትመራኛለች ቀኝህም ታኖረኛለች›› 
(መዝ ፻፴፰.፯‐፲)

በነቡዩ ኤርምያስም አድሮ እግዚአብሔር ምሉዓ ባሕርይነቱን ገልጧል፡፡
‹‹እኔ ቅርብ አምላክ ነኝ እንጂ ሩቅ አምላክ አይደለሁም ይለል እግዚአብሔር ሰው በሰውር ቦታ ቢሸሸግ      እኔ አላየውምን? ሰማይንና ምድርንስ የሞላሁ እኔ አይደለሁምን ይላል እግዚአብሔር›› 
(ኤር !3.!3 እና !፬)
በተጨማሪም የሚከተሉትን የመጽሐፍ ቅዱስ ክፍሎች ተመልካት፡፡ (ኢሳ ፷፮.1፤ መዝ ፻፪.፲፱፣ ኢሳ ፮.3)

3ኛ. ሁሉን ማድረግ የሚቻለው (ከሀሌ ኩሉ) ነው

እግዚአብሔር ሁሉን ማድረግ የሚቻለው የሚሳነው የሌላ ነው፡፡ የተፈጠረ ፋጥረት ሁሉ የሚታየውም የማይታየውም ዓለም የችሎታው ውጤት ነው፡፡ ከተፈጠረው ፍጥረት እንዳች ስንኳ ያለ እርሱ የሆነ የለምና፡፡ (ዮሐ 1.3)

እግዚአብሔር ሁሉን ያለአማካሪና ረዳት ያስገኘ ስለሆነም ሁሉ በእጁ የተያዘ ነው፣ ሁሉም በሥልጣኑ ሥር ነው፣ ሁሉን የመወሰን ሥልጣን ያለውም እርሱ ብቻ ነው፡፡ (ኢሳ #.፲፪‐፲፮፤ #3.፲3፤ #፬.፯)

እርሱ ራሱ እግዚአብሔርም ከሣራ ጋር በአደረገው የቃል በቃል ንግግር ሁሉን ቻይነቱን ገልጧል፡፡

‹‹በውኑ ለእግዚአብሔር የሚሰነው ነገር አለን›› 
(ዘፍ ፲፰.፲፬)

ጻድቁ ኢዮብም፡-

‹‹ሁሉን ታደርግ ዘንድ ቻይ እንደሆንህ የሚሳንህም እንደሌላ እወቅሁ›› ብሏል፡፡
(ኢዮ #፪.፪)
ተጨማሪ ጥቅሶች፡- (ሉቃ ፲፰.!፯፤ 1.፴፯፤ መዝ ፻፴፬.፮)
4ኛ. ቅዱስ ነው

እግዚአብሔር በባሕርይው ልዩ ክቡር ነው፡፡ ርኩስት የማይሰማማውም ፍጹም ንጹሕ ነው፡፡ እግዚአብሔር የባሕርይ ገንዘቡ በሆነ በዚህ ቅድስናው ከማንም ጋር የማይነጻጸር የሚመስለውም የሌለ ነው፡፡
‹‹አቤቱ፡-  በአማልክት መካከል አንተን የሚመስል ማነው? በቅዱሳንም ዘንድ እንደ አንተ የከበረ ማን ነው?›› እንዲል፡፡

(ዘጸ ፲፭.፲1)

የሳሙኤል እናት ሐናም ይህን የእግዚአብሔርን ልዩ ቅድስና እንዲህ ገልጻዋለች፡፡
‹‹እንደ እግዚአብሔር ቅዱስ የለምና›› 
(1ኛ ሳሙ ፪.፪)

ቅዱሳን መላእክትም ይህን የእግዚአብሔርን ዘላለማዊ ቅድስና በመግለጥ ያለማቋረጥ እንዲህ እያሉ ያመሰግኑታል፡፡

‹‹ቅዱስ፣ ቅዱስ፣ቅዱስ የነበረውና ያለው የሚመጣውም ሁሉንም የሚገዛ ጌታ አምላክ›› 
(ራዕ ፬.፰)

ለዚህም ነው ቅዱስና ገናና ንጹሐ ባሕርይ እግዚአብሔር ሰውን በአርአያውና በምሳሌው በንጽሐ ባሕርይ ለክብር ስለፈጠረው የሰው ልጅ ከማንኛውም ርኩሰት ራሱን እንዲያነጻና በቅድስና እንዲኖር የታዘዘው፡፡

‹‹የጠራችሁ ቅዱስ እንደሆነ እንዲሁ እናንተም በአካሄደችሁ ሁሉ ቅዱሳን ሁኑ፡፡›› 
(1ኛ ጴጥ 1.፲፭)

ለግንዛቤ ያህል ከላይ ያሉትን ስለ እግዚአብሔር ባሕርያት አነሳን እንጂ የእግዚአብሔር ባሕርያት እነዚህ ብቻ ናቸው ማለት ግን እይደለም፡፡ አስቀድመን እንደተመለከትነው ፋጡር የፈጣሪውን ባሕርይ ሰፍሮ ቆጥሮ ዘርዝሮ የሚጨርሰው አይደለምና፡፡

2‐5 የምዕራፉ ማጠቃለያ
የሃይማኖት መሠረት የፈጣሪ መኖር ነው፤ ሃይማኖት ማለት የሚታየውንና የማይታየውን ዓለም የፈጠረ እግዚአብሔር ነው ብሎ ማመን ነውና፡፡
ፈጣሪ በባሕርዩ በፍጥረታት የማይመረመር ቢሆንም ራሱን ግን ያለምስክር አልተወም፤ ማለትም ህልውናውን የሚያስረዱ ምስክሮችን ስጥቷል፡፡ ከነዚህም ውስጥ ሥነ ፍጥረት፣ የሰው ልጅ የሕሊና ምስክርነት፣ ፈጣሪ ከሰው ጋር ያደረገው ንግግርና የሰው ልጅ ሃይማኖታዊ ዝንባሌ ሊጠቀሱ ይችላሉ፡፡
እግዚአብሔር ለሰው ልጅ የገለጠው ህልውናውን ብቻ ሳይሆን ባሕርይውን (ሕያውነቱን፣ ምሉዕነቱን፣ ቅዱስነቱን፣…) እና ግብሩን (ፈጣሪነቱን፣ ከሃሊነቱን፣ መጋቢነቱን፣ አዳኝነቱን፣...) እሱነቱን በጠቅላላ የሚገልጥ ስሙንም ነው፡፡ ይህም ስም በእስራኤላውያን ቋንቋ ‹‹ያህዌ›› ሲሆን በግዕዝ ‹‹እግዚአብሔር›› በሚለው ተተክቷል፡፡
መልመጃ ፩
ትዕዛዝ ፩፡ ለሚከተሉት ጥያቁዎች ትክክለኛ መልስ ስጥ

1 የፈጣሪ መኖር የሃይማኖት መሠረት የሆነበትን ምክንያት አብራርተህ ግለጽ፡፡

2 የፈጣሪን መኖር የምንረዳው በምንድር ነው?
3 ሥነ ፍጥረት የፈጣሪን መኖር የሚያስረዳው እንዴት እንደሆነ አብራራ፡፡
4 የሰው ልጅ ለመኖር ከሚያስፈልጉት መሠረታዊ የተፈጥሮ ፍላጐቶች ባልተለየ ሁኔታ የእምነት ዝንባሌና ስሜት እንዳለው የምንረዳው በምንድር ነው?
ትዕዛዝ ፪፡ ትክክለኛውን መልስ ምረጥ (ከአንድ በላይ ትክክለኛ መልስ ካለ ሁሉንም ትክክለኛ መልሶች ምረጥ)

1 ከሰው ወገን የሕሊና ሕግ የተሰጣቸው ወይም የሕሊና ሕግ ያላቸው
ሀ) ሃይማኖት ያላቸው ሰዎች ብቻ
 ለ) በሃይማኖት ሕግ የማይመሩ ሰዎች ብቻ
ሐ) ከኃጢአት የራቁ ቅዱሳን ሰዎች ብቻ
 መ) ሁሉም የሰው ልጆች
2 እግዚአብሔር በባሕርዩ ቅዱስ ነው ስንል ምን ማለታችን ነው?

ሀ) ቅድስናን ማንም ከእርሱ ሊወስደው የማይቻለው የራሱ ገንዘቡ ነው ማለታችን ነው፡፡
ለ) ቅድስናን ለፍጡር ቢሰጥ የእርሱ ቅድስና የማይጎልበት ነው ማለታችን ነው፡፡

ሐ) ቅድስናን ከሌላ ከማንም ያላገኘው የራሱ ገንዘብ ነው ማለታችን ነው፡፡

መ) ምንም አይነት ትንታኔ ሊሰጠው አይችልም
3 የተፈጠረው ፍጥረት ሁሉ የእግዚአብሔር የሥራው ውጤት መሆኑ እግዚአብሔር በባሕርዩ 


 መሆኑን ያሳያል
ሀ) ርኅሩኅ

ለ) ልዩ

ሐ) ከሀሌ ኲሉ
መ) ሕያው
ምዕራፍ ሦስት
ሥነ - ፍጥረት

በዚህ ምዕራፍ የፍጥረታት መገኛና ባለቤት እግዚአብሔር ፍጥረታቱን የፈጠረበትን ዓላማ፣ እንዴት አድርጎ እንደፈጠራቸው (ፍጥረታቱን ያስገኘበትን ሁኔታ) እና መቼ እንደፈጠራቸው  እንመለከታለን፡፡

፫‐1 የሥነ-ፍጥረት ትርጉም
ሥነ ፍጥረት የሁለት ቃላት ጥምረት ነው፡፡ ‹‹ሥነ›› ያለው ‹‹ሠነየ›› መልካም ሆነ፣ አማረ፣ ተዋበ፣ በጀ ካለው የግዕዝ ግስ የተወሰደ ሲሆን መልካምነት፣ መበጀት፣ ውበት ማለት ነው፡፡ ስለዚህ ሥነ ፍጥረት የሚለው ጣምራ ቃል በሁለት መልኩ ሊተረጎም ይችላል፡፡ 
1ኛ. በተናባቢ ሲፈታ የፋጥረት መበጀት፣ የፍጥረት ማማር ማለት ይሆናል

2ኛ. በቅጽል ሲፈታ (ሥን የሚለው ቃል ፍጥረት ለሚለው ቃል ገላጭ ሲሆን) የበጀ ፍጥረት ያማረ ፍጥረት ማለት ይሆናል፡፡

እግዚአብሔር በከሀሊነቱ፣ ወሰን ድንበር በሌለው ዕውቀቱ የፈጠረው ፍጥረት ሁሉ የበጀ በየሁኔታውም ብቁ ያማረ ፋጥረት ነውና ሥነ-ፍጥረት ተብሏል፡፡
‹‹እግዚአብሔርም የፈጠረውን ሁሉ እጅግ መለካም እንደሆነ አየ›› እንዲል፡፡
(ዘፍ 1.፴1)

ከዚህም በተጨማሪ ሥነ-ፋጥረት ስንዐ ፍጥረት የፍጥረት መስማማት፣ የተሰማማ ፍጥረት ተብሎ ይተረጎማል፡፡ ይህም የፍጥረት መገኛ የሆኑት 4ቱ ባሕርያት (እሳትና ውጋ መሬትና ነፋስ) የማይስማሙ ሲሆኑ በእግዚአብሔር ጥበብና ኃይል ተስማምተው ስለሚኖሩ ነው፡፡ ቅዱስ ዩሐንስ አፈወርቅ ስለነዚህ ባሕርያት መስማማት እንዲህ ብሏል፡፡

‹‹ወአስተነዐዎሙ በበይናቲሆሙ እንዘ ዘዘዚአሁ ግእዘ ጠባይዒሆሙ - የየጠባያቸው ሥራ የተለያየ ሲሆን እርስ በእርሳቸው አስማምቷቸዋል›› 

(ዮሐንስ አፈወርቅ ድርሳን ፪)

፫‐፪ እግዚአብሔር ፍጥረታትን ለምን ፈጠረ?
እግዚአብሔር ፍጥረታትን ከመፍጠሩ በፊት በቅድምና የነበረ ነው፡፡ በቅድሞናም ሲኖር ፍጥረትን ከመይጠሩ በፊት አንዳች የጎደለበት ነገር አልነበረም፡፡ በገዛ ባሕርያውም ይመሰገን ነበር፡፡ ይህም ፍጥረትን የፈጠረው የጎደለበት ኖሮ ፍጥረት እንዲሞላለት አለመሆኑን ያስረዳል

‹‹እምቅድመ ይፍጥር መላእክተ ለቅዳሴ አኮ ዘተጸረዐ ስብሐተ አብ ወወልድ ወመንፈስ ቅዱስ - መላእክትን ለምስጋና ከመፍጠሩም በፊት የአብ የወልድና የመንፈስ ቅዱስ ምስጋናቸው የተቋረጠ አይደለም›› 
(3) ቅዳሴ)

በመጽሐፈ ቀሌምንጦስም እንዲህ የሚል ተጽፏል፡፡     
‹‹ይቅርታዬንና ክብሬን አስጠቸው ዘንድ ነው እንጂ ከነሱ እጠቀም ብዬ አልፈጠርኳቸውም››

(ቀሌምንጦስ)

ስለዚህ እግዚአብሔር ፍጥረታትን የፈጠረበት ዓላማ የሚከተሉት ናቸው

1ኛ. ሰውና መላእክት ስሙን እንዲቀድሱ ክብሩን እንዲወርሱ ፈጥሯቸዋል፡፡ (ኢሳ #3.፯ ኤፌ ፪.፲)

2ኛ. የቀረውን ፋጥረት ለአንክሮ ለተዘክሮ (የሕልውናው መታወቂያ እንዲሆኑ) እና ለምግበ ሥጋ ለምግበ ነፋስ እንዲሆኑ ፈጥሯቸዋል፡፡ ለአንክሮ ለተዘክሮ ተፈጥረዋል ማለት ሥነ-ፍጥረትን በመመልከት፣ በመመራመር ሥራው እንዲደነቅ ህለውናው እንዲታወቅ ተፈጥረዋል ማለት ነው፡፡ ይኸውም ሸማን ስናይ ሸማኔ፣ ሸክላን ስናይ ሸክላ ሠሪ፣ ሕንፃን ስናይ ሐናጺ መኖሩን እንደምናውቅ ሁሉ በጥበብ የተፈጠረውንም ፍጥረት ስናይ ፈጣሪ እንዳላቸው ያስረዳልና ነው፡፡
‹‹የማይታየው የእግዚአብሔር ባሕርይ እርሱም የዘለዓለም ኃይሉና ጌትነቱ ከዓለም ፍጥረት ጀምሮ የፈጠረውን ፍጥረት በማሰብና በመመርመር ይታወቃል›› እንዳል፡፡

 (ሮሜ 1.!)

ለምግበ ሥጋ ተፈጥረዋል የተባሉትም አዝርእቱን፣ አትክልቱን፣ ፍራፍሬውን የመሳሰሉት ናቸው፡፡ ለምግበ ነፍስ የተፈጠሩትም እንደ ስንዴውና፣ ወይኑ ያሉት ናቸው፡፡ የሕይወት (የነፋስ) ምግብ ሥጋውና ደሙ ይዘጋጅባቸዋልና፡፡
፫‐፫ የስድስቱ ቀናት ፍጥረታት
እግዚአብሔር ፍጥረታትን ለመፍጠር የተጠቀመባቸው ዕለታት ፯ ናቸው፡፡ እነርሱም እሑድ፣ ሰኞ ፣ ማክሰኞ፣ ረቡዕ፣ ኀሙስ፣ አርብና ቅዳሜ ናቸው፡፡ እነዚህን ዕለታት ቀድመን መዘርዘራችን በየዕለቱ በየተራ የተፈጠሩትን ለመመልከት ያስችለን ዘንድ ነው እንጂ ዕለታቱ ከፍጥረታቱ ቀድመው ተገኝተዋል ለማለት አይደለም፡፡ ዕለታቱ በእየአንዳንዳቸው ፍጥረታት ሲፈጠሩባቸው የተፈጠሩና የተገኙ ናቸው፡፡ 
እግዚአብሔር በነዚህ ዕለታት ፍጥረታትን ያስገኘው ከሁለት ወገን ነው፡፡

1ኛ. ካለመኖር ወደ መኖር /እምኃበ አልቦ ኀበ ቦ/ በማምጣት፡- በዚህ መልኩ የተፈጠሩት ፍጥረታት እግዚአብሔር በሥልጣኑ ቀድሞ ካልተገኘ ነገር ያስገኛቸው ናቸው፡፡
2ኛ. ከተፈጠረው በመፍጠር /ግብር እም ግብር/፡- በዚህ መልኩ የተፈጠሩት ቁጥረታት ደግሞ አስቀድሞ ከተፈጠረ ነገር የተገኙ ናቸው፡፡
ከላይ በተጠቀሱት ሁለት ወገኖች የፈጠራቸውን ፋጥረታት ያስገኘባቻው ደግሞ ሦስት መንገዶች አሉ

1ኛ. በማሰብ (በሐልዮ)

እግዚአብሔር በዚህ መልኩ ከፍጥረታት ወገን ያስገኛቸውን የፈጠረው በቃሉ ሳይናገር በእጁም ሳÃሠ^ uሕK=“¨< uSõkÉ w‰ ’¨<፡፡ 

2ኛ.uS“Ñ` (u’u=ብ) 

እግዚአብሔር በዚህ መንገድ የፈጠራቸውን ፍጥረታት ያስገኘው ደግሞ ይሁን ብሎ በቃሉ አዝዞ ነው፡፡

3ኛ.በሥራ (በገቢር)

�Ó²=›wN?` ŸðÖ[¨< õØ[ƒ G<K< uሥ^ (በገቢር) ÁeÑ–¨< ›ደU” w‰ ’¨<:: �ÓዝእwN?` uSõÖ` eM×’< #c¨<” uSMካ‹” �”Å UdK?›‹” �”õÖ`$ wKA ከምድር ›ð` ሠ`„ታል (›uጃÏ„ታM)፡፡ (ዘፍ 2.3) ይህንንም ልበ አምላክ ዳዊት እንዲህ ገልጾታል
#እጆችህ ሠሩኝ አበጃጁኝም$ 
(መዝ ፻፲፰.&3)

፫‐፪‐1 ዕለተ እሑድ

እሑድ የሚለው ስም እሐደ አንድ አደረገ ከሰው የግዕዝ ግሥ የተገኘ ሲሆን ትርጉምም አንድ፣ አንደኛ፣ መጀመሪያ ማለት ነው፡፡ የፋጥረት የመጀመሪያ ቀን ነውና፡፡

እግዚአብሔር በዚህ ዕለት ራሱን ዕለቱንና ሌሎች ፍጥረታትን ፈጥሯል፡፡ እነዚህም  ፍጥረታት፡-

1ኛ- እሳት 
  2ኛ- ነፋስ 

      3ኛ- ውኃ 

4ኛ- መሬት

5ኛ- ጨለማ 
  6ኛ- ሰባቱ ሰማያት 
7ኛ- መላእክት 
8ኛ- ብርሃን ናቸው

እግዚአብሔር ፍጥረታቱን ያስጋኘበት ሁኔታ እንደሚከተለው ነው፡፡
በቀደማይ ሰዓተ ሌሊት (ከሌሊቱ 1 ሰዓት)፡-
በዚህ ሰዓት አራቱ ባሕርያት የተባሉትን መሬት፣ ውሀ፣እሳት፣ነፋስን እና ጨለማን እምኀበ አልቦ    (ካለመኖር) አምጥቶ በሐልዮ በመፍቀድ ብቻ ፈጥሯቸዋል፡፡
ከሌሊቱ 2 ሰዓት እስከ ሌሊቱ 9 ሰዓት

በነዚህ ሰዓታት ከእሳት ዋዕዩን (ማቃጠሉን፣ መቀቱን) ትቶ ብርሃኑን ነስቶ (ወስዶ) ሰባቱ ሰማያትን ፈጥሯል፡፡ የሰባቱ ሰማያት አፈጣጠርም እንደሚከተለው ነው፡፡   

1ኛ- ከሌሊቱ 2 ሰዓት መንበረ መንግስትን ፈጠረ፡፡ ከጽርሐ አርያም በታች ከሰማይ ውዱድ በላይ የምትገኝ ናት፡፡ መጠኗ የምንኖርባትን ዓለም የሚያህል፣ ከዳር እስከ ዳር የማይደርስ፣ አራት መዓዝን ቅርጽ ያላት ናት፡፡ በዚህች ሰማይ እግዚአብሔር ለቅዱሳኑ በወደደው መልክ ይገለጥላቸዋል፡፡ (ኢሳ6.1፤ ሕዝ 1.!6፤ ራዕ 4.2)
2ኛ- ከሌሊቱ 3 ሰዓት ጽርሐ አርያምን ፈጠረ፡፡ ይህች ሰማይ ከሰማያት ሁሉ በላይ ናት፡፡ መጠኗም ይህን ያህላል፣ ድንበሯም እስከዚህ ድረስ ነው ብሎ ከፍጥረታት ወገን የሚያውቃት የለም፡፡
3ኛ- ከሌሊቱ 4 ሰዓት ሰማይ ውዱድን ፈጠረ፡፡ ይህች ሰማይ ኪሩቤል የሚሸከሟት  ለመንበረ መንግስት እንደ አዳራሽ ወለል የሆነችና መንበረ መንግስት እንደዙፋን የተዘረጋባት ናት፡፡
4ኛ- ከሌሊቱ 5 ሰዓት ኢየሩሳሌም ሰማያዊትን ፈጠረ፡፡ ሌላው ሰሟ መንግስተ ሰማያት ነው፡፡ ቀዳም ሳጥናኤል የተፈጠረባት፣ ክዶ ቢወጣ ለምዕመናን የተሰጠች ናት፡፡ በመካከሏ የእመቤታችን ምሳሌ የሆነ የብርሃን ታቦት 
(ታቦት ዘዶር) ይገኘባታል፡፡ (ራዕ ፲1.፲9)

5ኛ- ከሌሊቱ 6 ሰዓት ኢዮርን ፈጠረ፡፡

6ኛ- ከሌሊቱ 7 ሰዓት ራማን ፈጠረ፡፡

7ኛ- ከሌሊቱ 8 ሰዓት ኤረርን ፈጠረ፡፡

ኢዮር፣ ራማና ኤረር ዓለመ መላእክት (የመላእክት ከተሞች) ናቸው

ከሌሊቱ 9 ሰዓት እስከ ፲፪ ሰዓት 

በነዚህ ሰዓታት እግዚአብሔር መላእክትን  በችሎታው ካለመኖር ወደ መኖር አምጥቶ ፈጥሯል፡፡ በአንዳንድ መጻሕፍት (መዝ ፻3.4፤ መቃ ፲3.፲፭፤ ድርሳነ ሚካኤል ዘኅዳር) ቅዱሳን መላእክት ከእሳትና ከነፋስ ተፈጥረዋል ተብሎ መጠቀሱ መላእክት እሳትና ነፋስን በግብር መምሰላቸውን ለማመልከት ነው፡፡ ይህም ማለት እሳት ረቂቅ ነው፣ መላእክትም ረቂቃን ናቸው፣ ነፋስ ፈጣን ነው መላእክትም ለተልእኮ ፈጣን ናቸው ለማለት ነው፡፡

#ሶበስ ተፈጥሩ እምነፋስ ወነድ እሞቱ ወእማሰኑ ከማነ - ከነፋስና ከእሳትስ ተፈጥረው ቢሆን እንደ እኛ ታማሚ ሟች በሆኑ ነበር$ እንዲል፡፡ 
(አክሲማሮስ)

የተፈጠሩት መላእክት መቶ ነገድ ናቸው፡፡ አፈጣጠራቸውም እንደሚከተለው ነው፡፡
1ኛ. ከሌሊቱ 9 ሰዓት በኢየሩሳሌም ሰማያዊ ያሉትን መላእክት ፈጥሯቸዋል

2ኛ. ከሌሊቱ 0 ሰዓት በኢዮር ያሉትን መላእክት ፈጥሯቸዋል

3ኛ. ከሌሊቱ 01 ሰዓት በራማ ያሉትን መላእክት ፈጥሯቸዋል

4ኛ. ከሌሊቱ 02 ሰዓት በኤረር ያሉትን መላእክት ፈጥራቸዋል፡፡

ኢዮር ከላይ ወደታች አራት ከተማ ሲኖራት በእያንዳንዱ አሥር አሥር ነገደ መላእክትን አስፍሮባታል፡፡ 
· በመጀመሪያው ከተማ ያሉትን አሥሩን ነገድ አጋዕዝት ብሎ ሰየማቻው፤ ሳጥናኤልን በእነሱ ላይ አለቃ አድርጎ ሾመው፡፡ 
· በሁለተኛው ከተማ ያሉትን ኪሩቤል ብሎ ሰየማቸው፣ ኪሩብን አለቃቸው አደረገው፡፡ 
· በሦስተኛው ከተማ ያሉትን ሱራፌል ብሎ ሰየማቸው፤ ሱራፊን አለቃቸው አደረገው፡፡

· በአራተኛው ከተማ ያሉትን ኃይላት አላቸው፡፡ ሚካኤልን አለቃቸው አደረገው፡፡

ራማ ከላይ ወደታች ሦስት ከተማ ሲኖራት በእያንዳንዳቸው አሥር አሥር ነገደ መለክትን አስፍሮባታል፡፡ 
· በራማ በላይኛዋ (በመጀመሪያዋ) ከተማ ያሉትን አርባብ ብሎ ሰየማቸው ገብርኤልን አለቃ አድርጎ ሾመላቸው፡፡ 
· በሁለተኛዋ ከተማ ያሉትን መናብርት ብሎ ሰየማቸው፡፡ ሩፋኤልን አለቃቸው አድርጎ ሾመላቸው፡፡ 
· በሦስተኛው ከተማ ያሉትን ሥልጣናት ብሎ ሰየማቸው፡፡ ሱርያልን አለቃቸው አድርጎ ሾመላቸው፡፡

ኤራርንም እንደ ራማ በሦስት ከተማ ከፋሏት በእያንዳንዱ ከተማ አሥር አሥር ነገድ አስፍሮባታል፡፡

· በኤረር በመጀመሪያዋ ከተማ ያስፈራቸውን መኳንንት፣ በሁለተኛዋ ከተማ ያሉትን ሊቃናት በሦስተኛዋ ከተማ ያሉትን መላእክት ብሎ ሰይሟቸዋል፡፡ ለመኳንንት ስዳካኤልን፣ ለሊቃናት ሰላታኤላን ለመላእክት አናንኤልን አለቃ አድርጎ ሾሞላቸዋል፡፡

የነገደ መላእክትን ስም፣ አሥፋፈራቸውንና የአለቃቸውን ስም በሠንጠረዥ ይመልከቱ፡፡

ሠንጠረዥ



	የሰማዩ ስም


	የአሥሩ ነገድ ስም
	የአለቃቸው ስም

	        ኢዩር
	አጋዕዝት
	ሳጥናኤል

	
	ኪሩቤል
	ኪሩክ

	
	ሱራፌል
	ሱራፌል

	        ራማ
	ኃይላት
	ሚካኤል

	
	አርባብ
	ገብርኤል

	
	መናብርት
	ሩፋኤል

	
	ሥልጣናት
	ሱርያል

	       ኤራር
	መኳንንት
	ሰዳካኤል

	
	ሊቃናት
	ሰላታኤል

	
	መላእክት
	አናንኤል


እሁድ ቀደማይ ሰዓተ መዓልት (እሁድ ከንጋቱ 1 ሰዓት) 
እግዚአብሔር አምላክ ቅዱሳን መላእክትን ከፈጠራቸው በኋላ በባሕርዩ ረቂቅ ነውና አብሯቸው ሳለ ተሰወረባቸው፡፡ ይህም መላእክቱ ከእግዚአብሔር በአገኙት እውቅት ተመራምረው እርሱን ፈጣሪያቸውን እንዲያውቁ ነው፡፡ ከዚህ በኋላ መላእክት #ማን ፈጠረን$  #ከወዴት መጣን$ እያሉ መመራመር ጀመሩ፡፡ ሳጥናኤልም ከሁሉ በላይ ሆኖ ተፈጥሯልና ከወደታች መላእክት ይህን ሲነጋሩ ቢስማ ከወደላይ ግን ድምጽን ቢያጣ  #እኔ ፈጠርኳችሁ$ ብሎ ሐሰትን ከራሱ አመንጭቶ ተናገረ፡፡ በዚህ ሰዓት በመላእክት ዘንድ ታላቅ ሸብር ሆነ፡፡ ከዲያብሎስ የሐሰት መዝገብ ከሆነ ልቦናው መንጭታ የወጣች ይህች የአመጽ ንግግር በአለቅነት የተሾመላቸው 0ሩን ነገድ በሦስት ወገን ከፋፈላቻቸው፡፡ (ሄኖ ፲1.3፤ ዮሐ ፰.)

1ኛ. አዎን ሳጥናኤል ፈጥሮናል ያሉ አንድ ወገን

2ኛ. ፈጥሮን ይሆን ወይስ አልፈጠረን ይሆን እያሉ የተጠረጠሩ ሁለተኛ ወገን
3ኛ. ከዚያም ከዚህም ሳይሆኑ እንዲሁ ፈዘው የቀሩ ሦስተኛ ወገን 
የቀሩት 6ቱ  ነገድ ከነገደ ሚካኤል ተጨመረው እርሱ በቦታ በበላይነት ስለሆነ ፈጠረን ካለ እኛም የበታቾቻችንን ፈጠርናችሁ እንባልን? ይህስ አይሆንም አሉ፡፡ በዚህ ሰዓት መለአከ ሰላም ቅዱስ ገብርኤል #ንቁም በበህላዌነ እስከ ነአምር ፈጣሪነ - ፈጣሪያችንን እስከምናቀው ድረስ በያለንበት ጸንተን እንቁም$ ብሎ መላእክትን አረጋጋቸው፡፡

ሳጥናኤልንም ፈጠርኳችሁ ካልከን ፈጥረህ አሳየን አሉት፡፡ መፍጠር ተሳነው፡፡ በዚህ ጊዜ መላእክቱን ፈጽሞ እንዳያስታቸው ብሎ እሑድ በነግህ (ጠዋት 1 ሰዓት) #ለይኩን ብርሃን - ብርሃን ይሁን$ ብሎ ብርሃንን ፈጠረ፡፡ ብርሃኑን መዓልት ጨለማውን ሌሊት ብሎ ጠራው፡፡ (ዘፍ 1.፭)፡፡ መላእክትም ብርሃኑ ዕውቀት ሆኗቸው #ቅዱስ ቅዱስ ቅዱስ አሸናፊ እግዚአብሔር ምስጋናህ በሰማይና በምድር የመላ ነው$ ብለው አመስግነውታል፡፡ ዲያብሎስና ያመኑበት መላእክት ግን ከክብራቸው ተዋርደዋል፣ ወደ ጥልቁም ተጥለዋል (ኢሳ ፲4.፲፪-፲6)

እሑድ ከጠዋቱ ፪ ሰዓት

በዚህ ሰዓት መንፈስ ቅዱስ አንዱን ክንፉን ወደ ላይ አንዱን ክንፋን ወደታች አድርጎ ለመላእክት ታያቸው፡፡ #ቅዱስ እግዚአብሔር አብ ቅዱስ እግዚአብሔር ወልድ ቅዱስ እግዚአብሔር መንፈስ ቅድስ ብለው ምሥጢረ ሥላሴን አምልተው አስድተው ተናገሩ፣ ሃይማኖታቸውንም አጸኑ፡፡$

እሑድ ከቀኑ 3 ሰዓት እስከ ቀኑ ፲፪ ሰዓት

በነዚህ ሰዓታት ቅዱሳን መላእክትን በየነገዳቸው ከአጋዕዝት ጀምሮ እስከ መላእክት ያሉትን ቀባቸው፣ ማለትም እውቀት አእምሮን፣ የማያቋርጥ ምስጋናን ሰጣቸው፤ ሕማም ሞት ድካም እረፍት የሌለባቸው አደረጋቸው፡፡

፫‐፪‐1 ዕለተ ሰኑይ (ሰኞ ዕለት)

ሰኑይ ሰነየ ካለው የግዕዝ ግስ የተገኘ ሲሆን ሁለት መሆንን፣ ሁለት ማድረግን ያመለክታል፡፡ ሰኑይ (ሰኞ) ሁለተኛ ዕለት ማለት ነው፡፡

በዚህ ዕለት እግዚአብሔር ራሱን ዕለቱንና ጠፈርን ፈጥሮአል፡፡ ጠፈርን የፈጠረ በመጀመያው ሰዓተ ሌሊት (ከሌሊቱ በ 1 ሰዓት) ነው፡፡ ጠፈር ከመፈጠሩ በፊት በዕለተ እሑድ የተፈጠረው ውሀ ከምድር እስከ ኤረር መልቶ አድሮ ነበር፡፡ ያንን ውኃ ከ3  ወገን ከፍሎታል፡፡

1ኛ. አንዱን እጅ በዚህ ዓለም አስፍሮታል
2ኛ. ሁለተኛውን እጅ ከላይ አስፍሮታል፡፡ ይህም ውኃ ሐኖስ ይባላል፡፡
3ኛ. ሦስተኛውን እጅ #ለይኩን ጠፈር ማእከለ ማይ ወማይ - በውኃና በውኃ መካከል ጠፈር ይሁን$ ብሎ በመካከል አጽንቶታል፡፡
#በሁለተኛዩቱም ቀን በሐኖስና በውቅያኖስ መካከል ጠፈርን አድርጓልና፡፡ በዚያችም ቀን ውኃዎች ተከፋፍለው እኩሌቶቹ ወደ ላይ ወጥተዋልና፣ እኩሌቶቹ ከጠፈር በታች ወደአለው ወደ ምድር መካከል ወርደዋልና፣ በሁለተኛው ቀን ይህን ሥራ ብቻ ሠራ$ እንዲል 
(ኩፋ ፪.9)

፫‐፪‐፫ ዕለተ ሠሉስ (ማክሰኞ ዕለት)

ሠሉስ ሠለስ ሦስት አደረገ ከሰው የግዕዝ ግስ የተገኘ ሲሆን ትርጉሙ ሦስተኛ ማለት ነው፡፡ 
በዚህ ዕለትም እግዚአብሔር ራሱን ዕለቱንና 3 ፍጥረታትን ፈጥሯል፡፡ (ዘፍ 1.፲፪) እነዚህም፡- 

1ኛ. በመጥረቢያ የሚቆረጡ ዕፀዋትን /ዛፎችን.../

2ኛ. በማጭድ የሚታጨዱ አዝርዕትን /ሣር መሰል ነገሮችን/

3ኛ. በጣት የሚለቀሙ አትክልትን /ፍራፍሬዎችን . . ./

ከላይ የተጠቀሱትን ፍጥረታት እግዚአብሔር በዚህ ዕለት ከመፍጠሩ በፊት አስቀድሞ የተፈጠሩትን እንደሚከተለው አደላድሏል፡፡
1ኛ. ከሰኞ እስከ ማክሰኞ ከጠፈር በታች ምድርና ውኃ ተቀላቅለው ነበር፡፡ ምድር ላይ የቀረውን አንድ እጅ ውኃ ለሦስት ከፍሎ አንዱን እጅ ከመሬት በታች አደረገው፤ ሁለተኛውን ደግሞ መሬትን አጎድጉዶ ውቅያኖስ አደረገው፤ ሦስተኛውን ደግም በምድር ላይ ባሕር፣ ወንዝ፣ ሐይቅ፣ ኩሬ...አደረገው፡፡
2ኛ. በዚህ ዕለት ከላይ ካየነው በተጨማሪ አምስቱ ዓለማተ መሬትን አደላድሏል፡፡ (ስለ አምስቱ ዓለማተ መሬት በገጽ    ላይ ተመልከት)
፫‐፪‐4 ዕለተ ረቡዕ (ረቡዕ ዕለት)

ረቡዕ ማለት አራተኛውን ዕለት የሚያመለክት ነው፡፡ በግዕዝ ራብዕ ማለት አራተኛ ማለት ነውና፡፡ 
በዚህ ዕለት እግዚአብሔር ራሱን ዕለቱን እንዲሁም በመጀመሪያው ሰዓተ ሌሊት ቀኑንና ሌሊቱን ይለዩ ዘንድ 3 ብርሃናትን በሰማይ ጠፈር ላይ ፈጥሯል፡፡ (ዘፍ 1.፲4)፡፡ እነርሱም ፀሐይ ጨረቃና ከዋክብት ናቸው

የፀሐይ ተፈጥሮ ከእሳትና ከነፋስ ነው፡፡ ጨረቃና ከዋክብትን ግን ከነፋስና ከውኃ አርግቶ ፈጥሯቸዋል፡፡ ከዚህ በኋላ በዕለተ እሑድ #ለይኩን ብርሃን$ በሎ ከፈጠረው ከደገኛው ብርሃን የስንዴን ቅንጣት ያህል አምጥቶ ያንን ከ7 እጅ ከፋሎ 6ቱን እጅ ለፀሐይ አደረገ፡፡ የቀረውን አንዱን እጅ እንደገና ከ7  ከፋሎ  6ቱን እጅ ለጨረቃ አደረገ፡፡ ቀረውን አንድ እጅ ለከዋክብት አደረገ፡፡ ከዋክብትንም በብርሃን ሲቀባ አላልቆ ነው፡፡

#ኮከብ ከኮከብ በክብር ይበልጣልና$  እንዲል፡፡ 
(1 ቆሮ ፲፭.#1)

፫‐፪‐5 ዕለተ ኀሙስ (ኀሙስ ዕለት)

ኀሙስ ኀመሰ ከሚለው የግዕዝ ቃል የተገኘ ሲሆን አምስተኛ የሚል ትርጉም አለው፡፡ 
በዚህም ዕለት ራሱን ዕለቱንና ውኃ ሕያው ነፍስ ያላቸውን ፍጥረታት እንድታስገኝ ትዕዛዝ በመስጠት በደመ ነፋስ ሕይወት ሕያዋን የሆኑ 3 ፋጥረታትን ፈጥሯል

እነዚህም፡- 1ኛ. በልብ የሚሳቡ (ምሳሌ፡- ዓሣ አንበሪ)

2ኛ. በእግር የሚሽከረከሩ (ምሳሌ፡- ዳክዬ)

3ኛ. በክንፍ የሚበሩ (ምሳሌ፡- ዓሣ አውጭ) ናቸው፡፡

፫‐፪‐፮ ዕለተ ዓርብ (ዓርብ ዕለት)

ዓርብ ዓርበ ካለው ግሥ የተገኘ ሲሆን ትርጉሙም መካተቻ ማለት ነው፡፡ ይህም ዕለቱ የፍጥረት መካተቻ፣ ማብቂያ/መፈጸሚያ መሆኑን ያመለክታል፡፡
በዚህም ዕለት እግዚአብሔር ራሱን ዕለቱንና በቀዳማይ ሰዓተ ሌሊት ከደረቅ ምድር በደመ ነፍስ ሕይወት ሕያዋን የሆኑ እንደ ኀሙስ ያሉ 3 ፍጥረታትን ፈጥሯል፡፡ እነዚህም፡-

1ኛ. ሣር ነጭተው ውኃ ተጎንጭተው የሚኖሩ እንሰሳት

2ኛ. ሥጋ ቦጭቀው ደም ተጎንጭተው የሚኖሩ አራዊት እና

3ኛ. ፍሬ ለቅመው ውኃ ጠጥተው የሚኖሩ አዕዋፍ ናቸው

በዕለተ ኀሙስና በዕለተ ዓርብ የተፈጠሩ ፋጥረታት #እንስሳት$ በመባል አንድ ቢሆኑም በአኗኗራቸው ተለይተው ይታወቃሉ፡፡ የኀሙስ ፍጥረታት በየብስ የአርብ ፋጥረታት በውኃ መኖር አይሆንላቸውምና፡፡

በዚሁ ዕለት በነግህ እግዚአብሔር #ሰውን በመልካችን እንደምሳሌአችን እንፍጠር›› ብሎ 4ቱን ባሕርያተ ሥጋ 5ኛ በሕርየ ነፋስን አዋሕዶ አዳምን ፈጥሮታል፡፡ (ዘፍ 1.!6) ከፈጠረውም በኋላ የሕይወት እስትንፋስን እፋ ብሎበታል፡፡ በዚህም ሰውን ከሌሎች በደመነፋስ ሕያዋን ሆነው ከሚኖሩ እንስሳት ለይቶ ክብርን ልጅነትን ሰጥቶ ለዘላለም ሕያው ፋጥረት አድርጎታል፡፡(ዘፋ ፪.7)

እግዚአብሔር እስከዚህ እስክ 6ኛው ዕለት የፈጠራቸው ፍጥረታት @2 ናቸው፡፡ እነዚህን ፈጥሮ ከፈጸመ በኋላ በ 7ኛው ቀን አረፈ፡፡ (ዘፍ ፪.፪፤ ኩፋ 3.2 እና 3)፡፡ አረፈ ማለትም ደክሞት አረፈ ማለት ሳይሆን መፍጠሩን ተወ ማለት ነው፡፡
ከዚህ በኋላ አዳም በተፈጠረ በ 8ኛው ቀን በሁለተኛው ዓርብ ረዳት የምትሆን ሔዋንን ፈጠረለት፡፡ (ዘፍ ፪.፲፰)

፫‐፫ ሃያው ዓለማት
እግዚአብሔር የፈጠረውን ፍጥረት ብዙውን አንድ እያለን ብንቆጥር @2 ሥነ-ፍጥረት እንዳለ ከላይ ተመልክተናል፡፡ ከእነዚህ ውስጥ ከአራቱ ባህርያተ ሥጋ (እሳት፣ ውኃ፣ መሬት፣ ነፋስ) @ ዓለማትን ፈጥሯል፡፡ ፈጥሯል ስንልም አደላድሏል፣ አከናውኗል ማለት እንጂ ሌላ አዲስ ፍጥረትን አስገኝቷል ማለት አይደለም፡፡ እነዚህ ሃያው ዓለማት ከ @2ቱ ሥነ-ፍጥረት ውስጥ ተካተው የሚቆጠሩ ናቸው እንጂ ከ @2ቱ ሥነ-ፍጥረት ውጭ ሌላ ፍጥረታት አይደሉም፡፡

ሃያው ዓለማት የተፈጠሩት ከእሑድ እስከ ማክሰኞ ነው፡፡ ሃያው ዓለማት የሚባሉት ዝርዝራቸው በሠንጠረዥ 


ተመልክቷል፡፡

1ኛ. ዓለማተ እሳት

ዓለማተ እሳት የተፈጣሩት ከእሳት ግብር፣ ጠባይ (ብሩህነት፣ ውዑይነት፣ይቡስነት) ነው፡፡ የተፈጠሩበት ዕለትም ዕለተ እሑድ ነው፡፡ ዓለማተ እሳት በቁጥር ዘጠኝ ናቸው፡፡ እነርሱም፡-
· ሰባቱ ሰማያት (በገጽ    ላይ ተመልክት)
· ምጽንዓተ ስማይና

· ገሃነመ እሳት ናቸው

እግዚአብሔር ከእሳት ባህርይ ብሩህ ብሩሁን ወስዶ ሰባቱን ስማያትንና ምጽንዓተ ሰማይን ፈጥሯል፡፡ ምጽንዓተ ሰማይ (የሰማይ መጽኛ ወይ መሠረት) እግዚአብሔር ሁሉም ሰማያት እንዲጻኑበት አድርጎ የፈጠረው የእሳት ጉዝጓዝ ነው፡፡ ከዚህ በኋላ የእሳቱን ዝቃጭ (ጨለማውንና ፍሙን) ወደ ታች አውርዶ ገሃነመ እሳትን ፈጥሮበታል፡፡
2ኛ. ዓለማተ ነፋስ

ዓለማተ ነፋስ በነፋስ የተመሉ በነፋስ የረጉ የጸኑ ናቸው፡፡ የተፈጠሩትም በዕለተ ሰኑይ ነው፡፡

ዓለማተ ነፋስ የሚባሉት ሁለት ናቸው፡፡

· ሀ - ባቢል፡- ይህ የረጋ ነፋስ ከጠፈር በላይ የሚገኝ ሲሆን ሐኖስ ተብሎ የሚጠራውን ውኃ የሚሸከመው ነፋስ ነው፡፡

· ለ - ይህን ዓለም የሚሸከመው ነፋስ
3ኛ. ዓለማተ ማይ

እነዚህ ዓለማት ከውኃ የተፈጠሩ ውኃ የመላባቸው ዓለማት ናቸው፡፡ የተፈጠሩትም በዕለተ ሰኑይና በዕለተ ሠሉስ ነው፡፡

ዓለማተ ማይ የሚባሉት 4 ናቸው፡፡

1ኛ. ሐኖስ፡- ይህ ብጽብጽ ውኃ የመላበት ከኤረር በታች የሚገኝ የውኃ ዓለም ነው ይህን 

    የውኃ ዓለም ባቢል የሚባል ነፋስ ይሸከመዋል፡፡ 

2ኛ. ጠፈር፡- ይህ ግግር ውኃ ነው፡፡ ጥንተ ባህርዩን በመጠኑ ስለለቀቀ እንደ አንድ ፍጥረት 

    ተቆጥሯል

3ኛ. ወቅያኖስ፡- ይህ መሬትን የሚከባት ውኃ ነው

4ኛ. ከምድር በታች የሚገኝ ውኃ፡- ልበ አምላክ ዳዊት የምደር መሠረት ስለሆነው ስለዚህኛው የውኃ ዓለም እንዲህ ብሏል፡፡

#ምድርን በውኃ ላይ ያጸና$ 
(መዝ ፻፴፭.6)

ከአራቱ ዓለማተ ማይ ሐኖስና ጠፈር የተፈጠሩት በዕለተ ሰኑይ ሲሆን ውቅያኖስና የምድር መሠረት የሆነው የውኃ ዓለም የተፈጠሩት ደግሞ በዕለተ ሠሉስ ነው፡፡

4ኛ. ዓለማተ መሬት
እነዚህ ዓለማት ከመሬት (ከአፈር) የተፈጠሩ ናቸው፡፡ ዓለማተ መሬት የሚባሉት የሚከተሉት ናቸው፡፡

1ኛ. ገነት፡- ቀድሞ ከበደል በፊት አዳሞና ሔዋን የኖሩባት፤ ዛሬ በሃይማኖት ጸንተው ምግባር ሠርተው በሞተ ሥጋ ከዚህ ዓለም የተለዩ ቅዱሳን በአካለ ነፋስ እስከ ዕለተ ምጽአት ድረስ የሚቆዮባት የዕረፋት፣ የሕይወት የታድለና የደስታ ቦታ ናት፡፡

በዚህች በገነት በፍሬ የተሞላች ፍሬዋን ለቅመው የማይጨርሱት፣ መዓዛ ጣዕሟ ልብን የሚመስጥ ዕፀ ሕይወት፤ ከወተት ይልቅ እጅግ የምትነጣ፣ ከማር ሰባት እጅ የምትጣፍጥ ማየ ሕይወት፤ በአራቱ ማዕዘን ዞረው ገነትን የሚያጠጡ 4ቱ አፍላጋት (ወንዞች) ይገኙባታል፡፡

2ኛ. ብሔረ ሕያዋን፡- አካሄዳቸውን ከእግዚአብሔር ጋር ያደረጉ ቅዱስን በአካለ ሥጋ እያሉ ከዚህች ዓለም እየተነጠቁ በመሄድ የሚኖሩባት ናት፡፡ ከነዚህ ቅዱሳን ሰዎች መካከል ጻድቁ ሄኖክንና፣ ነቢዮ ኤልያስን መጥቀስ ይቻላል፡፡ (ዘፋ   ነገ)

3ኛ. ብሔረ ብፁዓን፡- ይህች ዓለም ከገቢረ ኃጢአት ፍጹም የተለዩ የጽድቅ ሥራን ብቻ የሚሠሩ ብፁዓን ሰዎች በሕይወተ ሥጋ የሚኖሩባት ናት፡፡

ከላይ የተጠቀሱት ሦስቱ የብርሃን ምድር ናቸው፡፡ ከጠፈር ዝቅ ከምንኖርባት ምድር ከፍ ብለው የሚገኙ ሲሆን በዓይነ ሥጋ የማይታዩ (የተሠወሩ) ናቸው፡፡ ገነት በምሥራቅ ብሔረ ሕያዋን በሰሜን ብሔረ ብፁአን በደቡብ አቅጣጫ ይገኛሉ፡፡

4ኛ. የምንኖርበት መሬት፡- ከአዳም በደል በኋላ ለሰው ልጆች መኖሪያ ሆና የተሰጠች ናት፡፡

5ኛ. ሲዖል፡- የጸና ጨለማ የሞላበት፣ የሚያቃጥል እሳት ያለበት በምዕራብ አቅጣጫ ያለ ቦታ ነው፡፡ ኃጢአትን ሲሠሩ የኖሩ ሰዎች ከሞተ ሥጋ በኋላ በአካለ ነፋስ እስከ ዕለተ ምጽአት ድረስ እየተቀጡ የሚቆዩባት የቅጣት ቦታ ነች፡፡

ከላይ የተዘረዘሩት 5ቱ ዓለማተ መሬት በብርሃን መጠን፣ በጥራትና በንጽሕና ይበላለጣሉ፡፡ ከሲኣል እኛ ያለንበት ዓለም ብሩህ ጥሩና ንጹሕ ነው፡፡ እኛ ካለንበት ዓለም ብሔረ ብፁዓን፣ ከብሔረ ብፁዓን ብሔረ ሕያዋን ከብሔረ ሕይዋን ገነት ብሩህ ጥሩና ንጹሕ ነው፡፡

፫‐4 የምዕራፋ ማጠቃለያ
የፍጥረታት አስገኚ ልዑል እግዚአብሔር ከእሑድ እስከ ዓርብ ፍጥረታትን ፈጥሯል፡፡ በሰባተኛው ዕለትም መፍጠሩን ፈጽሞአል፡፡ እግዚአብሔር በእነዚህ ዕለታት የፈጠራቸው ፍጥረታት በሠንጠረዥ

ተጠቃለው ቀርበዋል፡፡

ሠንጠረዥ




	የዕለት
	በዕለቱ የተፈጠሩ ፍጥረታት ዝርዝር
	በዕለቱ የተፈጠሩ ፍጥረታት ብዛት

	እሑድ
	1ኛ- እሳት 
 4ኛ- መሬት        
7ኛ- መላእክት


2ኛ- ነፋስ 
 5ኛ- ጨለማ
            8ኛ- ብርሃን
3ኛ- ውኃ 
 6ኛ- ሰባቱ ሰማያት
              
	8

	ሰኞ
	ጠፈር
	1

	ማክሰኞ
	1ኛ. ዕፀዋት /ዛፎች.../

2ኛ. አዝርዕት /ሣር መሰል ነገሮች/

3ኛ. አትክልት /ፍራፍሬዎች/
	፫

	ረበዕ
	1ኛ. ፀሐይ 

2ኛ. ጨረቃ 

3ኛ. ከዋክብት
	፫

	ኀሙስ
	በውኃ ውስጥ፡
   1ኛ. በልብ የሚሳቡ 

   2ኛ. በእግር የሚሽከረከሩ 

   3ኛ. በክንፍ የሚበሩ እንስሳት
	፫

	ዓርብ
	1ኛ. እንሰሳት

2ኛ. አራዊት

3ኛ. አዕዋፍ
4ኛ. ሰው
	4

	ድምር
	፳፪


ከነዚህ ከ @2 ፍጥረታት መካከል ተካተው የሚቆጠሩ ሃያ ዓለማት አሉ፡፡

እነዚህም 9 ዓለማተ እሳት 2 ዓለማተ ነፍስ 4 ዓለማተ ማይና 5 ዓለማተ መሬት ናቸው፡፡ ሠንጠረዥ 


እነዚህን ዓለማት በቀላሉ ለማጥናት ይረዳል፡፡

ሠንጠረዥ 




	የዓለማቱ ስም
	ብዛት
	የዓለማቱ ዝርዝር
	ዓለማቱ የተፈጠሩበት ዕለት

	ዓለማተ እሳት
	፱
	1 ድርሐ አርያም

2 መንበረ መንግስት
3 ሰማይ ውዱድ

4 ኢየሩሳሌም ሰማያዊት

5 ኢዮር 

6 ራማ

7 ኤረር

8 ምጽንአተ ሰማይ

9 ገሃነመ እሳት
	እሑድ

	ዓለማተ ነፋስ
	፪
	1 ባቢል
2 ይህን ዓለም የሚሸከመው ነፋስ
	ሰኞ

	ዓለማተ ውኃ
	4
	1 ሐኖስ 
2 ጠፈር

3 ውቅያኖስ

4 ከምድር በታች ያለ ውኃ
	ሰኞ
ማክሰኞ

	ዓለማተ መሬት
	5
	1 ገነት
2 ብሔረ ሕያዋን

3 ብሔረ ብፁዓን

4 የምንኖርባት መሬት

5 ሲዖል
	ማክሰኞ


መልመጃ ፩
ትዕዛዝ ፩፡ ለሚከተሉት ጥያቁዎች ትክክለኛ መልስ ስጥ

1 እግዚአብሔር ፳፪ቱን ሥነ ፍጥረት ከሁለት ወገን አስገኝቷል፤ ካለመኖር ወደ መኖር በማምጣትና ከተፈጠረው በመፍጠር፡፡ ፳፪ቱን ሥነ ፍጥረት በሁለቱ ምድብ ከፍለህ በሠንጠረዥ ካስቀመጥክ በኋላ ለመምህርህ አሳይ፡፡
2 እግዚአብሔር የፈጠራቸውን ፋጥረታት ያስገኘው በሦስት መንገዶች ነው፤ በማሰብ፣ በመናገርና በሥራ፡፡ ፳፪ቱን ሥነ ፍጥረት ከእነዚህ ከሦስቱ በየትኛው መንገድ እንደተፈጠሩ በሠንጠረዥ መድበህ ካመለከትክ በኋላ ለመምህርህ አሳይ፡፡
3 እግዚአብሔር ፍጥረታትን የፈጠረበትን ምክንያት ግለጽ፡፡ ለእያንዳንዱም ምክንያት ምሳሌ የሚሆን ፍጥረት ጥቀስ፡፡

4 እግዚአብሔር ቅዱሳን መላእክትን ‹‹እምኀበ አልቦ ኀበ ቦ›› አምጥቶ ቢፈጠራቸውም በአንዳንድ ቅዱሳት መጻሕፍት ላይ ቅዱሳን መላእክት የተፈጠሩት ከእሳትና ከነፋስ ነው ተብሎ መጠቀሱ ምንን ለመግለጽ እንደሆነ አብራራ፡፡
5 በዕለተ ኀሙስና በዕለተ ዓርብ በተፈጠሩ እንስሳት መካከል ያለው ልዩነት ምን እንደሆነ ግለጽ፡፡

ትዕዛዝ ፪፡ ትክክለኛውን መልስ ምረጥ (ከአንድ በላይ ትክክለኛ መልስ ካለ ሁሉንም ትክክለኛ መልሶች ምረጥ)

1 ከሚከተሉት ውስጥ በዕለተ ሠሉስ (ማክሰኞ) ያልተፈጠረ ፍጥረት የቱ ነው
ሀ) እሳት

ለ) መሬት

ሐ) አትክልት

መ) ዕፅዋት
2 የጽድቅ ሥራን ብቻ የሚሠሩ ሰዎች በሕይወተ ሥጋ የሚኖሩባት ቦታ
ሀ) መሬት

ለ) ገነት

ሐ) ብሔረ ብፁዓን

መ) የጽድቅ ሥራን ብቻ የሚሠሩ ሰዎች የሚኖሩባት ዓለም የለችም
3 ከጠፈር በላይ የሚገኝ፣ የረጋ ነፋስ የሞላበት ዓለም፡-
ሀ) ባቢል

ለ) ሐኖስ

ሐ) ምጽንዓተ ሰማይ

መ) መልስ የለም
4 በብሩህነትና በንጽሕና ከሚበልጠው ወደሚያንሰው በቅደም ተከተል በትክክል የተቀመጠው የትኛው ነው
ሀ) ሲዖል፣ መሬት፣ ብሔረ ብፁዓን፣ ብሔረ ሕያዋን፣ ገነት
ሀ) መሬት፣ ብሔረ ብፁዓን፣ ብሔረ ሕያዋን፣ ገነት፣ ሲዖል
ሀ) ገነት፣ ብሔረ ሕያዋን፣ ብሔረ ብፁዓን፣ መሬት፣ ሲዖል     
ሀ) ገነት፣ ብሔረ ብፁዓን፣ ብሔረ ሕያዋን፣ መሬት፣ ሲዖል
ምዕራፍ አራት
አዕማደ ምሥጢር
በዚህ ምዕራፍ የሃይማኖት ምሰሶዎች ስለሆኑ ስለ አምስቱ አዕማደ ምስጢራት በዝርዝር እንመለከታለን፡፡
 4‐1 የምሥጢር ፍቺ በቤተ ክርስቲያን
ምሥጢር፡- አመሥጠረ ሠወረ ካለው የግዕዝ ቃል የተገኘ ሲሆን ዘይቤያዊ ፍቺው ለልብ ጓደኛ ብቻ የሚነገር በሁለት ሰዎች መካከል የሚቀር ማለት ነው፡፡ 
ይህን ዘይቤያዊ ፍቺ ግን ቤተ ክርስቲያን ምሥጢር አትለውም፡፡ ምክንያቱም እግዚአብሔር የማያውቀው በሰዎች መካከል ብቻ ተወስኖ የሚቀር ነገር የለምና ነው፡፡ ሐናንያና ሰጲራ ከሰው ሁሉ ሠውረው የሠሩትን እግዚአብሔር ለቅዱስ ጴጥሮስ እንደገለጸለት፡፡ (ሐዋ ፭.1‐፰)

በቤተክርስቲያን አፈታት ምሥጢር ማለት፡-

በምርምር ጥልቀት፣ በእውቀት ብዛት ሊደረስበት የማይችል፣ በሥጋ አእምሮ ሳይሆን በመንፈስ አእምሮ የሚረዱት ረቂቅና ጥልቅ ኅቡዕ (የተሰወረ) ነገር ማለት ነው፡፡

4‐፪ ምሥጢር የተባሉበት ምክንያት
ምሥጢር ማለት ከእውቀት በላይ የሆነ በእምነት ብቻ የሚረዱት መሆኑን ተመልክተናል፡፡ አምስቱ አዕማደ ምሥጢራትም ምሥጢር መባላቸው ከመምህራን ተምረው በልቦና መርምረው የሚያምኗቸው በዓይን የማይታዩ፣ በእጅ የማይጨበጡ ነገሮች የሚነገሩባቸው በመሆናቸው ነው፡፡ ሰው እነዚህን ምሥጢራት የሚረዳው የማይታየውን በምታስረዳና ተስፋን በምታስረግጥ በእምነት ነው፡፡ አዋቂ ፍጥረት የሆነው የሰው ልጅ ሁሉን የመመርመርና የመረዳት ሥልጣን ከእምላኩ የተሰጠው ቢሆንም የፈጣሪውን ባሕርይውንና ግብሩን በሞላ ለመረዳት ውሉን ከሆነው አቅሙ በላይ ስለሚሆንበት በእምነት መቀበል ብቸኛ አማራጩ ነው፡፡

4‐፫ አዕማድ የተባሉበት ምክንያት
አዕማድ፡- የሚለው ዐምድ የሚለው የግዕዝ ቃል ብዙ ቁጥር ነው፡፡ ዐምድ ማለት ትክል፣ ምሰሶ ማለት ነው፡፡ አዕማድ ማለት ደግሞ ምሰሶዎች ማለት ይሆናል፡፡

ምስጢራቱ ምስሶዎች መባላቸው ምሰሶ ቤትን ደግፎ እንደሚያጸና እነዚህም ቤተ-ልቡናን ከኑፋቄ (በክህደት ከመውደቅ) የሚያጸኑ ስለሆነ ነው፡፡ ምሰሶ የሌለው ቤት ይፈርሳል፤ ይወድቃል፡፡ የቀና ሃይማኖት ያልተማረ፣  አምስቱን አዕማደ ምሥጢር ያላወቀ ክርስቲያንም በክህደት በጥርጥር ይያዛል፣ ሃይማኖትን ባለመያዙ ምግባር ባለመሥራቱ በመንጸፈ ደይን ይወድቃልና ነው፡፡

4‐4 የአምስቱ አዕማደ ምሥጢራት ዝርዝር አከፋፈል
5ቱ አዕማደ ምሥጢራት የሚባሉት፡-

1. ምሥጢረ ሥላሴ

2. ምሥጢረ ሥጋዌ

3. ምሥጢረ ጥምቀት

4. ምሥጢረ ቁርባን

5.. .ምሥጢረ ትንሣኤ ሙታን ናቸው

ምስጢረ ሥላሴና ሥጋዌ ነገረ መለከት የሚነገርባቸው ናቸው፡፡ ይህም ማን የመለኮት ስሙን ግብሩን፣ ባህርዩን እንዲሁም ምስጢረ ትስብእትን (ሰው የመሆንን ምስጢር) የምንማርባቸው ናቸው፡፡

ምስጢረ ጥምቀትና ምስጢረ ቁርባን የቤተክርስቲያን ሀብታት ናቸው፡፡ ከ7ቱ ምሥጢራተ ቤተ ክርስቲያን መካከልም ናቸው፡፡

ምሥጢረ ትንሣኤ ሙታን ደግሞ ስለ ነገረ ሕይወት ማለትም ከሞት በኋላ ስላላ ሕይወት የምንማርባት ነው፡፡

በ5ቱ አዕማደ ምሥጢራት ሁሉን አካቶ ስለ እግዚአብሔር ባህርይና ጠባይዓት፣ ስለሰው ልጅ በኃጢአት መውደቅና ደግመኛ መዳን እንዲሁም ስለ ጽድቅና ኩነኔ መናገር ይቻላል፡፡ ለዚህም ነው ሐዋርያው ቅ/ጰውሎስ በእነዚህ በ 5ቱ አዕማደ ምሥጢራት ሃይማኖትን መግለጥ የመረጠው፡፡

#. . . ሌሎችን አስተምር ዘንድ በቋንቋ ከሚነገር ብዙ ቃል ይልቅ በቤተክርስቲያን በአእምሮዬ አምስት ቃላትን ልናገር እሻለሁ$ 
(1ቆሮ ፲4.፱)

ስዕል ፡ ስዕለ ሥላሴ
	4‐5 ምሥጢረ ሥላሴ
ሥላሴ፡- ሠለሰ ሦስት አደረገ ካለው የግዕዝ ቃል የወጣ ሲሆን ሦስትነት፣ ሦስት መሆን የሚል ፍቺ አለው፡፡ የምሥጢርን ፍቺ በገጽ   ተመልከት፡፡
ምስጢረ ሥላሴ ስንልም የአንድነት የሦስትነት ነገር የሚነገርበት ምስጢር ማለት ነው፡፡

ቅዱሳት መጻሕፍትን አብነት በማድረግ ከቅዱሳን አበቶቻችን በተላለፈልን ትምህርት መሠረት እግዚአብሔርን በአንድነት በሦስትነት እናምነዋለን፤ እናመልከዋለን፡፡




4‐5‐1 የሥላሴ አንድነትና ሦስትነት
እግዚአብሔር አንድ ሲሆን ሦስት፣ ሦስት ሲሆን አንድ ነው፡፡ 
4‐5‐1‐1 አንድነት በምን?

ሥላሴ በህልውና፣ እግዚአብሔር በመባል፣ በአምላክነት፣ በአገዛዝ፣ በሥልጣን፣ በመለኮት፣ በባህርይ፣ በልብ፣ በቃል በእስትንፋስ አንድ ናቸው፡፡ እነዚህንም በመሳሰሉት ሁሉ አንድ ናቸው፡፡ 
“እኔና አብ አንድ ነን፡፡” እንዲል፡፡

(ዮሐ. ፲.፴)

እግዚአብሔር በአንድነቱ የሚታወቅባቸው ስሞች ፈጣሪ፣ አምላክ፣ ጌታ፣ መለኮት፣ እግዚአብሔር፣ አዶናይ፣ ኤልሻዳይ፣ ወዘተ የመሳሰሉት ናቸው፡፡ 
(ሀ) ሥላሴ በህልውና (በአኗኗር) አንድ ናቸው፡፡

ህልውና ማለት አንዱ በአንዱ መኖር ማለት ነው፡፡ ይኸውም በኩነታት (በሁኔታዎች) የሚገናዘብ ረቂቅ ምስጢር ነው፡፡

‹‹እኔ በአብ እንዳለሁ አብም በእኔ እንዳ አታምኑምን?... እኔ በአብ እንዳለሁ አብም በእኔ እንዳለ እመኑኝ››

(ዮሐ. ፲፬.፲ እና ፲1) 
ሥላሴ በህልውና አንድ ስለሆኑ (አንዱ በአንዱ ስላለ) አብ ተጠራ ማለት አብን በተለየ አካሉ መጠቆም ቢሆንም ወልድና መንፈስ ቅዱስም በአብ ህልውና አሉ፡፡ ለወልድም ለመንፈስ ቅዱስም እንዲሁ ነው፡፡ ለዚህ ነው መጽሐፍ ቅዱስ ሥራው የሦስቱም ሆኖ ሳለ ለአንዱ አካል ሰጥቶ የሚናገረው፡፡

· ለአብ ሰጥቶ ሲናገር

 “ እኔ የምነግራችሁን ቃል ከራሴ አልናገረውም ነገር ግን በእኔ የሚኖረው አብ እርሱ ሥራውን ይሠራል”

(ዮሐ. ፲፬.፰)

ሥራውን ለአብ ሰጥቶ መናገሩ ቅድመ ዓለም በአብ ልብነት የታሰበውን በእኔ ቃልነት እናገራለሁ ለማለት ነው፡፡ ሥራው የሦስቱም ሆኖ ሳለ ለአብ ሰጥቶ መናገሩ በአብ ህለውና ወልድና መንፈስ ቅዱስ ስላሉ በአብ የሁሉንም መናገር ነው እንጂ አብ ብቻውን ይሠራል ማለት አይደለም፡፡ አብ ያለ ወልድ ምንም ሥራ እንደማይሠራ ”…. ሁሉ በእርሱ ሆነ ከሆነውም አንዳች ስንኳ ያለ እርሱ አልሆነም” ተብሎ ለእግዚአብሔር ወልድ ተነግሯል (ዮሐ.1፣3)

· ለወልድ ሰጥቶ ሲናገር

 “… እኔ በፈቃዴ እኖራታለሁ እንጂ ከእኔ ማንም አይወስዳትም፡፡ ላኖራት ስልጣን አለኝ ደግሞም ላነሳት ስልጣን አለኝ፡፡” 

(ዮሐ. ፲.፲፰)

ስልጣን የሁሉም ሲሆን ለወልድ ሰጥቶ ይናገራል፡፡ በወልድ ህልውና አብና መንፈስ ቅዱስ ስላሉ የእነርሱንም የስልጣን ባለቤትነት መናገር ነው፡፡ ለዚህ ነው ሥልጣኑ የአብም ሥልጣን ስለሆነ እንዲህ የተባለው፡-
”…ይህን ኢየሱስን እግዚአብሔር አስነሳው”

(ሐዋ. 2."2)

· ለመንፈስ ቅዱስ ሰጥቶ ሲናገር

“ ግን እርሱ የእውነት መንፈስ በመጣ ጊዜ ወደ እውነት ሁሉ ይመራችኋል፡፡ የሚሰማውን ሁሉ ይናገራል እንጂ ከራሱ አይናገርምና፤ የሚመጣውንም ይነግራችኋል፡፡ እርሱ ያከብረኛል ለእኔ ካለኝ ወሰደ ይነግራችኋልና፡፡ ለአብ ያለው ሁሉ የእኔ ነው ስለዚህ ለእኔ ካለኝ ወስዶ ይነግራችኋል፡፡”

(ዮሐ 06፣13-15)

መሪነት የሁሉም ሆኖ ሳለ ለመንፈስ ቅዱስ ሰጥቶ ይናገራል፡፡ በመንፈስ ቅዱስ ህልውና አብና ወልድ ስላሉ የእነርሱንም መሪነት መናገር ነው፡፡ በህልውናም አንድ ስለሆኑ “ለእኔ ካለኝ ወስዶ ይነግራችኋልና ለአብ ያለው ሁሉ የእኔ ነው” ይላል፡፡

የህውልና አንድነት በዮርዳኖስ ጌታችን ኢየሱስ ክርስቶስ በዮሐንስ እጅ ሲጠመቅም ተገልጧል፡፡ ሦስቱ አካላት በዮርዳኖስ በአንድ ጊዜ ሲገኙ ህልውናቸው ደግሞ አብ በወልድ ቃልነት በመንፈስ ቅዱስ አስትንፋስነት  ‹‹የምወደው የምወልደው ልጄ እርሱ ነው እርሱን ስሙ ብሎ›› በመናገሩ ታውቋል፡፡

የሥላሴን የህልውና አንድነት በሰው ልጅ ባሕርይ ምሳሌነትም ይረዱታል፡፡ ለእኛ ለሰው ልጆች ሦስት ነገር አለን፡፡ ልብ፣ ቃል፣ እስትንፋስ፡፡ በልቦናችን አብ፣ በቃላችን ወልድ፣ በእስትንፋሳችን መንፈስ ቅዱስ ይመስላሉ፡፡ በልቦናችን እንደምናስብ ሥላሴም በአብ ልቦናነት ያስባሉ፤ በቃላችን ቃል እንድንናገር በወልድ ቃልነት ይናገራሉ፤ በእስትንፋሳችን እንደምንተነፍስ በመንፈስ ቅዱስ እስትንፋስነት ይተነፍሳሉ፡፡

ልብ፣ ቃል፣ እስትንፋስ የሥላሴ የባህርይ ከዊን /ሁኔታ/ ስማቸው ነው፡፡ ይህም የኩነታት (የሁኔታዎች) ሦስትነት በህልውና የሚገናዘቡበት /አንዱ በአንዱ ውስጥ የሚገኙበት/ ስም ነው፡፡

· አብ ለራሱ ለባዊ (አዋቂ) ሆኖ ለወልድ ለመንፈስ ቅዱስ ልብ እውቀት ነው፡፡ በእርሱ ልብነት ወልድ መንፈስ ቅዱስ ህልዋን ናቸው፤ ያስቡበታል፡፡

· ወልድ ለራሱ ነባቢ (ቃል) ሆኖ ለአብ ለመንፈስ ቅዱስ ንባብ ቃል ነው፡፡ በእርሱ ቃልነት አብ መንፈስ ቅዱስ ህልዋን ናቸው፤ ይናገሩበታል፡፡

· መንፈስ ቅዱስ ለራሱ ህያው ሆኖ ለአብ ለወልድ ህይወት ነው፡፡ በእርሱ እስትንፋስት አብ ወልድ ህልዋን ናቸው፤ ሕያዋን ሆነው ይኖሩበታል፡፡

ከዚህ ወጥቶ ግን ለሦስቱ አካላት ለየራሳቸው ልብ፣ቃል፣ እስትንፋስ አላቸው ማለት ክህደት ነው፡፡

(ለ) ሥላሴ በእግዚአብሔርነት(እግዚአብሔር በመባል) አንድ ናቸው፡፡

አብ እግዚአብሔር ይባላል፤ ወልድ እግዚአብሔር ይባላል፤ መንፈስ ቅዱስም እግዚአብሔር ይባላል፡፡ ነገር ግን አንድ እግዚአብሔር ቢባል እንጂ ሦስት እግዚአብሔር አይባልም፡፡

 “… አምላካችን እግዚአብሔር አንድ እግዚአብሔር ነው፡፡” እንዲል፡፡
(ዘዳ. 6.4)

የሚከተሉት የመጽሐፍ ቅዱስ ምንባባት ሦስቱም አካላት እግዚአብሔር እንደሚባሉ (እግዚአብሔር በመባል አንድ እንደሆኑ) ያሳያሉ፡፡
· አብ እግዚአብሔር ተብሎ እንደሚጠራ፡- 
“የጌታ የኢየሱስ ክርስቶስ ጸጋ የእግዚአብሔርም ፍቅር የመንፈስ ቅዱስም ህብረት…” 

(2ቆሮ. ፲፫.፲፬)

· ወልድ እግዚአብሔር እንደሚባል፡- 
“በገዛ ደሙ የዋጀትን የእግዚአብሔርን ቤተክርስቲያን ትጠብቋት ዘንድ…”

(ሐዋ. !.!0) 

አማናዊት ቤተክርስቲያንን በደሙ ፈሳሽነት የዋጃትና የመሠረታት እግዚአብሔር ወልድ ኢየሱስ ክርስቶስ መሆኑን ልብ ይሏል፡፡

· መንፈስ ቅዱስ እግዚአብሔር እንደሚባል፡-(ሐዋ. 5.3‐6) 
“ጴጥሮስም፡- ሐናንያ ሆይ መንፈስ ቅዱስን ታታልልና ከመሬቱ ሽያጭ ታስቀር ዘንድ ሰይጣን በልብህ ስለምን ሞላ?... እግዚአብሔርን እንጂ ሰውን አልዋሸህም አለው”
ቅዱስ ጴጥሮስ ሐናንያን ያታለለው /የዋሸው/ እግዚአብሔር መንፈስ ቅዱስን እንደሆነ ነግሮታል፡፡ ይህም መንፈስ ቅዱስ እግዚአብሔር እንደሚባል ያሳያል፡፡ በተጨማሪም ዕብ 3.7 እና ዘጸ. ፲፯፥፯ በማገናዘብ መንፈስ ቅዱስ እግዚአብሔር እንደሚባል ማረጋገጥ ይቻላል፡፡ 
ነባቤ መለኮት ቅዱስ ዮሐንስ ወንጌሉን መጻፍ ሲጀምር ሦስቱንም አካላት እግዚአብሔር ብሎ በመጥራትና የህልውናቸውን ቅድምና በመመስከር ነው፡፡

“በመጀመሪያ ቃል ነበር፡፡ ቃልም በእግዚአብሔር ዘንድ ነበር፡፡ ቃልም እግዚአብሔር ነበር፡፡ ይህ በመጀመሪያ በእግዚአብሔር ዘንድ ነበር፡፡”

(ዮሐ. 1.1-2)

ሦስት ጊዜ እግዚአብሔር ማለቱ ሦስቱም አካላት እግዚአብሔር መባል የሚገባቸው በመሆናቸው ነው፡፡

 (ሐ) ሥላሴ በፈጣሪነት አንድ ናቸው፡፡

“በመጀመሪያ እግዚአብሔር ሰማይና ምድርን ፈጠረ” በሚለው የመጽሐፍ ቅዱስ ቃል “ፈጠረ” አለ እንጂ “ፈጠሩ” አለማለቱ ሥላሴ በፈጣሪነት አንድ መሆናቸውን ያሳያል፡፡ (ዘፍ. 1፣1)፡፡ በተጨማሪም ልበ አምላክ ዳዊት “አንተ ከጥንት ምድርን መሠረትህ ሰማያትም የእጅህ ሥራ ናቸው፡፡” ብሎ አንድ ፈጣሪ ብቻ መኖሩን ገልጧል፡፡ (መዝ. 21፣!5)
ሥላሴ በመፍጠር አንድ በመሆናቸው ‹‹እግዚአብሔር ፈጠረ›› ብሎ መጽሐፍ ቅዱስ አንድ ፈጣሪ መኖሩን እየተናረ በሌላ መልኩ በህልውና አንድ ናቸውና ፈጣሪነትን ለአብ ለወልድ ለመንፈስ ቅዱስ ሰጥቶም ይናገራል፡፡ (ስለ ህልውና አንድነት በገጽ         የተሰጠውን ማብራሪያ ተመልከት) 
· (ኢዮ. "3፣4) “የእግዚአብሔር መንፈስ ፈጠረኝ” ሲል መንፈስ ቅዱስ ፈጣሪ መሆኑን
· (ዮሐ. 1.3) “ ያለ እርሱ ምንም ምን የሆነ የለም” ሲል ወልድ ፈጣሪ መሆኑን
· (መዝ. 2፣6) “የእግዚአብሔር ቸርነት ምድርን ሞላች በእግዚአብሔር ቃል ሰማያት ጸኑ፤ ሠራዊቱም ሁሉ በአፉ እስትንፋስ፡፡” ሲል ሦስቱም አካላት ፈጣሪ መባል የሚገባቸው መሆኑን ያሳያል፡፡ 
(መ) ሥላሴ አምላክ በመባል አንድ ናቸው፡፡

አብ አምላክ ይባላል፤ ወልድ አምላክ ይባላል፤ መንፈስ ቅዱስም አምላክ ይባላል፡፡ ነገር ግን አንድ አምላክ ቢባል እንጂ ሦስት አምላክ አይባልም፡፡

“ከሁሉ በላይ የሚሆን በሁሉም የሚሠራ በሁሉም የሚኖር አንድ አምላክ የሁሉም አባት አለ፡፡”

(ኤፌ. 4.6)

በተጨማሪም የሚከተሉት ምንባባት አንድ አምላክ ብቻ እንዳለ ያሳያሉ፡፡ (1ጢሞ 1.፲7፤ ኢሳ. #.!፰)

4‐5‐1‐፪ ሦስትነት በምን?

ሥላሴ በስም በአካል፣ በግብር፣ በኩነት ሦስት ናቸው፡፡

አካልና ስም ቋንቋዊ ፍቻቸውን ስንመለከት፡-

· አካል፡- ከራስ ጸጉር እስከ እግር ጥፍር በሥጋ በአጥንት በጅማት በቁርበት የተያያዘ ገጽን መልክዕን አቋምን ያሳያል፡፡

·  ገጽ፡- ልብስ የማይሸፍነው ከአንገት በላይ ያለውን መገለጫ ወይም በአጭሩ ፊትን ያመለክታል፡፡ መለያ መታወቂያ ማለት ነው፡፡
· መልክዕ፡- ኅብርን፣ ቅርጽን፣ ደምግባትን ያመለክታል፡፡ ይኸውም ቀይ መልክ፣ ጥቁር መልክ፣ መልከ መልካም፣ መልከ ክፉ ሲል ይታወቃል፡፡
· ስም፡- ከራስ ጸጉር እስከ እግር ጥፍር ያለው አንድ አካል ከሌላ አካል ተለይቶ ማን እንደሆነ ታውቆ የሚጠራበት ነው፡፡
ስም ስንልም ሦስት ዓይነት ነው፡፡

ሀ-  የተጸውዖ ስም፡- አንዱ ከሌላው ተለይቶ የሚጠራበት ቁጥራቸው ከአንድ በላይ ለሆኑ ተመሳሳይ ባህርይ ላላቸው የሚሰጥ ስም ነው፡፡ በሌላ ሁለተኛ ወገን የሚሰጥ ስለሆነ በአብዛኛው ዋናው አገልግሎቱ ከብዙዎቹ ተመሳሳይ አካላት አንዱን ለይቶ ለመጥራት ነው፡፡

ለ - የግብር ስም፡- በአካል ተቀድሞ የአካልን እንቅስቃሴ ጠባይና ሥራ የመሳሰሉትን የሚያመለክት ነው፡፡
ለምሳሌ፡- ገበሬ፣ ሰዓሊ …
ሐ- የአካል ስም፡- ይህ ስም የሚነሳው ከባህርይ በመሆኑ በአካል የሚቀዳም ሳይሆን ከአካለ ጋር እኩል ህላዊ ያለው ስም ነው፡፡ 

ለምሳሌ፡- ሰው፣ ፈረስ፣ አንበሳ እንደማለት ሲሆን ይህን ስም ያገኙት አካል ሲገኝ ጀምሮ ነው እንጂ ኖረው ኖረው አይደለም፡

ሀ) የሥላሴ የአካል ሦስትነት 

ሥላሴ በአካል ሦስት ናቸው፡፡ ይህም ማለት ለአብ ፍጹም አካል ፍጹም መልክ ፍጹም ገጽ አለው፡፡ ለወልድም ፍጹም አካል ፍጹም መልክ ፍጹም ገጽ አለው፡፡ ለመንፈስ ቅዱም ፍጹም አካል ፍጹም መልክ ፍጹም ገጽ አለው፡፡ 
ሰው በአርአያ ሥላሴ ተፈጥሯልና የሥላሴ አካል መገለጫ ነው፡፡ ለዚህ ነው በመጽሐፍ ቅዱስ ለእግዚአብሔር በሰው አካል አምሳል እጅ እግር፣ አይን፣ ጆሮ እንዳሉት የተጻፈው፡፡

 “የእግዚአብሔር ዓይኖች ወደ ጻድቃን ጆሮዎቹም ወደ ጩኸታቸው ነውና፡፡”

(መዝ. "3፣05)

 “… ሰማይ ዙፋኔ ነው ምድርም የእግሬ መረገጫ ናት” 

(ኢሳ. (6.1)

ይህ ማለት ግን በእግዚአብሔር አካልና በሰው አካል መካከል ልዩነት የለም ማለታችን አይደለም፡፡ ትልቅ ልዩነት አለ፡፡ ይህንንም ልዮነት በሠንጠዥ 

 ተመልከት
ሠንጠረዥ 



	የሰው አካል
	የሥላሴ አካል

	ግዙፍ ነው 
	በዓይን አይታይም፤ በህሊናም አይታሰብም፤ ረቂቅ ነው 

	ውሱን ነው
	በሰማይና በምድር በአየርና በዕመቅ የመላ ነው፤ በሁሉም ቦታ አለ፡፡

	ጠባብ ነው 
	ስፉህ /ሰፊ/ ነው፡፡ ለስፋቱም ልክና መጠን የለውም፤ ላይና ታች ቀኝና ግራ የለውም

	ፈራሽ በስባሽ ነው

(ዘፍ. 3.19፤ መዝ.)፪.፲፬)
	ይህ የሌለበት ሕያወ ባህርይ ነው

(ራዕ 1.፲፰) 

	ደካማ ነው
	ሁሉን ቻይ ድካም የሌበት ነው 

(ኢሳ #.!0)

	አስገኚ አለው
	አስገኝ የሌለው ነው


በአጭሩ ሰው ሥጋ ለባሽ ስለሆነ ግዙፍና ተዳሳሽ አካል ሲኖረው እግዚአብሔር ግን መንፈስ በመሆኑ ረቂቅና የማይዳሰስ አካል አለው፡፡

የእግዚአብሔርን የአካል ሦስትነት ስናስብ አብ ወልድ መንፈስ ቅዱስ ለእየራሳቸው ፍጹም አካል ስላላቸው ሦስቱም በተለየ አካላቸው እኔ ማለት የሚቻለቸውና እርሱ የሚባልላቸው ናቸው፡፡

 “እኔ ፊተኛው ነኝ፤ እኔ ኋለኛው ነኝ…ከሆነበትም ዘመን ጀምሮ እኔ በዚያ ነበርሁ፡፡ አሁንም ጌታ እግዚአብሔርና መንፈሱ ልከውኛል፡፡”

(ኢሳ. #0፣ 12-16)

“እኔ ፊተኛው ነኝ” ያለ በተለየ አካሉ ሰው ሆኖ የመጣው ኢየሱስ ክርስቶስ ነው፡፡ የላከውን አብን እግዚአብሔር ብሎ መንፈስ ቅዱስን ደግሞ መንፈሱ ብሎ አነሳ፡፡ በአካል ፍጹማን ናቸውና “ልከውኛል” አለ፡፡

በቅዱስ ወንጌልም እንዲህ የሚል ተጽፏል፡፡

 “እኔም አብን እለምናለሁ፡፡ ለዘለዓለም ከእናንተ ጋር አንዲኖር ሌላ አጽናኝ ይሰጣችኋል፡፡ እርሱም ዓለም የማያየውና የማያውቀው ስለሆነ ሊቀበለው የማይችለው የእውነት መንፈስ ነው”

(ዮሐ. ፲፬፥፲፮-፲፯)

“ሌላ አጽናኝ” መባሉም፡- አብ አጽናኝ ነው ልጁን ወደ ዓለም የላከ ነውና፤ ወልድም አጽናኝ ነው ዓለምን ለማዳን የመጣ ነውና፤ ከሁለቱም ሌላ ፍጹም 㗹አካል ያለው አጽናኝ ለማለት ነው፡፡
በተጨማሪም ጌታችን ኢየሱስ ክርስቶስ እንዲህ ብሏል፡-

“ከእናንተ ዘንድ ስኖር ይህንን ነግሬአችኋለሁ፤ አብ በስሜ የሚልከው ግን መንፈስ ቅዱስ የሆነው አጽናኝ እርሱ ሁሉን ያስተምራችኋል፡፡”

(ዮሐ ፲፬፥!6)
ጌታችን ኢየሱስ ክርስቶስ በማየ ዮርዳኖስ በእደ ዮሐንስ ሲጠመቅ ሦስቱም አካላት በአንድ ቦታ በአንድ ሰዓት መገኘታቸውም ሥላሴ በአካል ፍጹማን ለመሆናቸው (ለእየራሳቸው አካል ያላቸው ለመሆኑ) ተጨማሪ ማስረጃ ነው፡፡ (ማቴ. 3.፲6 እና ፲7)
ለ) የሥላሴ የስም ሦስትነት 

ሥላሴ በስም ሦስት ናቸው፡፡ የስም ሦስትነታቸውም አብ፣ወልድ መንፈስ ቅዱስ ነው፡፡ 

· አብ ማለት አባት፣ አሥራፂ ማለት ነው፡፡ ወልድን የወለደ፣ መንፈስ ቅዱስን ያሰረጸ ነውና 

· ወልድ ማለት ልጅ ማለት ነው፤ የአብ የባህርይ ልጅ ነውና

· መንፈስ ቅዱስ ማለት ሠራፂ (የተገኘ፣ የወጣ) ማለት ነው፡፡ ከአብ አብን መስሎ ወልድን አህሎ የሠረፀ ነውና፡

አብ ወልድ መንፈስ ቅዱስ የሚለው የሥላሴ የአካል ስማቸው ነው፡፡ ምንም እንኳ ሥላሴ በዚህ ጊዜ ተገኙ ባይባልም፤ ጥንት መሠረት ሳይኖረው ቅድመ ዓለም ሲርኖ የኖረ ነው እንጂ እንደተጸውዖ ስም ኖሮ ኖሮ የወጣ አይደለም፡፡ የሥላሴ አካል ጥንት እንደሌለው ሁሉ ለስሙም ጥንት የለውም፡፡

አብ ተለውጦ ወልድን መንፈስ ቅዱስን እንደማይሆን የአብ ስሙ ተለውጦ ወልድ መንፈስቅዱስ አይባልም፡፡ ለአብ የአባትነት ስም የአባትነት ክብር አለውና፡፡ ወልድም ወልድ ቢባል እንጂ አብ መንፈስ ቅዱስ አይባልም፤ የባህርይ ክብሩ ከአብ ሳያንስ የልጅነት ክብር የልጅነት ስም አለውና፡፡ መንፈስ ቅዱስም መንፈስ ቅዱስ ቢባል እንጂ አብ ወልድ ተብሎ አይጠራም፡፡ የባህርይ ክብሩ ከአብ ከወልድ ሳያንስ መንፈስ ቅዱስ ተብሎ ይጠራል እንጂ፡፡

የሥላሴ የስም ሦስትነት በብሉያትም በሐዲሳትም ተመስክሯል፡፡

በብሉይ ኪዳን 

“እግዚአብሔር አለኝ፡- አንተ ልጄ ነህ እኔ ዛሬ ወለድሁህ”

(መዝ. 2.7)

ቅድመ ዓለም አካል ዘእምአካል፣ ባህርይ ዘእምባህርይ የወልድኩህ ልጄ ነህ አለኝ፡፡ ዛሬም በተዋህዶ የወለድኩህ ልጄ ነህ አለኝ ብሎ አብና ወልድን ያነሳል፡፡ ተናጋሪው ወልድ ነው፤ እግዚአብሔር ብሎ አብን አንስቷል፡፡
“ይህን ታውቅ እንደሆንህ፤ ስሙ ማን የልጁስ ስም ማን ነው?”
(ምሳ. ".4)      
ይህ ቃል አብ የአባትነት፤ ወልድ የልጅነት ስም እንዳላቸው ያሳያል፡፡

በሐዲስ ኪዳን

“ ሒዱና አህዛብን ሁሉ በአብ በወልድና በመንፈስ ቅዱስ ስም እያጠመቃችኋቸው ደቀ መዛሙርት አድርጓቸው” 

(ማቴ !፰.፲፱)
 “ እርሱ የእውነት መንፈስ በመጣ ጊዜ ወደ እውነት ሁሉ ያመራችኋል… እርሱ ያስከብረኛል፡፡ ለእኔ ካለኝ ወስዶ ይነግራችኋልና ለአብ ያለው ሁሉ የእኔ ነው፡፡”

(ዮሐ. ፲6.፲፫‐፲፭)

ሥላሴ በክብር በስልጣን አንድ ስለሆኑ አብ ወልድ መንፈስ ቅዱስ ተብለው ሲጠሩ የስልጣን ቅደም ተከተልን የሚያሳይ አይደለም፡፡ ለዚህም ነው ሐዋርያው ቅዱስ ጳውሎስ ወልድን አስቀድሞ፤ አብና መንፈስ ቅዱስን አስከትሎ ሲጠራ በሚከተለው ጥቅስ ማየት ይቻላል፡፡
 “የጌታ ኢየሱስ ክርስቶስ ጸጋ የእግዚአብሔርም ፍቅር የመንፈስ ቅዱስም ሕብረት ከሁላችሁ ጋር ይሁን አሜን”
(2ቆሮ. 13፣10) 
ሐዋርያው ቅዱስ ጴጥሮስ ደግሞ አብን አስቀድሞ መንፈስ ቅዱስንና ከዚያም ወልድን አስከትሎ ሲጠራ የሚከተለው ምንባብ ያሳያል፡፡
”… እግዚአብሔር አብ አስቀድሞ እንዳወቃቸው በመንፈስም እንደሚቀደሱ፣ ይታዘዙና በኢየሱስ ክርስቶስ ደም ይረጩ ዘንድ…” 

(1ጴጥ. 1፣2)

ሐ) የሥላሴ የግብር ሦስትነት 

ግብር ማለት ሥራ ማለት ነው፣ ሥላሴ በግብር ሦስት ናቸው፡፡

· የአብ ግብሩ ወልድን መውለድ መንፈስ ቅዱስን ማሥረጽ ነው

· የወልድ ግብሩ ከአብ መወለድ ነው፡፡

· የመንፈስ ቅዱስ ግብሩ ከአብ መስረጽ ነው፡፡

አብ ቢወለድ ቢያሠርፅ እንጂ እንደ ወልድ አይወለድም፤ እንደ መንፈስ ቅዱስ አይሠርፅም፡፡ ወልድም ቢወለድ እንጅ እንደ አብ አይወልድም አያሠርፅም፤ እንደ መንፈስ ቅዱስም አይሠርፅም፡፡ መንፈስ ቅዱስም ቢሠርፅ እንጂ እንደ አብ አይወልድም አያሠርፅም እንደ ወልድም አይወለድም፡፡

ወላዲ አሥራፂ፤ ተወላዲ፤ሠራፂ የሚለው የሥራሴ የአካል ግብር ስማቸው ነው፡፡ ይህም በቅዱሳት መጻሕፍት ምስክርነት የተረጋገጠ ነው፡፡
 “ በእርሱ ደስ የሚለኝ የምወደው ልጄ ይህ ነው” 
(ማቴ. 3.07)

ይህ ቃል አብ ወልድን እንደወለደ ያሳያል፤ ልጄ ብሎ ጠርቶታልና፡፡
 “እኔ ከአብ ዘንድ የምልክላችሁ አጽናኝ እርሱም ከአብ የሚወጣ የእውነት መንፈስ…” 
(ዮሐ. ፲፭.!6)

ይህ ደግሞ መንፈስ ቅዱስ ከአብ እንደሠርፀ ያሳያል፡፡ 

አብ ወልድን ቢወልድ መንፈስ ቅዱስን ቢያሠርፅ ከወልድ ከመንፈስ ቅዱስ በፊት ነበር አያሰኝም፡፡ በእኛ ግዕዝ (ልማድ) አባት ሲበልጥ ሲቀድም፤ ልጅ ሲተካ ሲከተል ነው፡፡ በሥላሴ ግን አብን አባት ወልድን ልጅ መንፈስ ቅዱን ሠራፂ ስላለን መቅደም መቀዳደም፤ መተከተል መከታተል፤ መብለጥ መበላለጥ የለባቸውም፡፡ የውስጥ የባህርይ ግብር ነውና፡፡

ሐ) የሥላሴ የኩነት ሦስትነት 

ኩነታት በህልውና /በአኗኗር/ እየተገናዘቡ በአንድ መለኮት የነበሩ ያሉና የሚኖሩ ናቸው፡፡ እነርሱም ልብነት ቃልነትና እስትንፋስነት ናቸው፡፡
· ልብነት፡- በአብ መሠረትነት ለራሱ ለባዊ /አዋቂ/ ሆኖ ለወልድ ለመንፈስ ቅዱስ ልብ /ዕውቀት/ መሆን ነው

· ቃልነት፡- በወልድ መሠረትነት ለራሱ ነባቢ /ቃል/ ሆኖ ለአብ ለመንፈስ ቅዱስ ንባብ /ቃል/ መሆን ነው

· እስትንፋስነት፡- በመንፈስ ቅዱስ መሠረትነት ለራሱ ሕያው ሆኖ ለአብ ለወልድ ሕይወት መሆን ነው
የኩነታት ሦስትነት ከአካላት ሦስትነት ይለያል፡፡ ኩነታት ያለተፈልጦ በተጋብኦ በአንድነት አካላትን በህልውና እያገናዘቡ በአንድ መለኮት ያሉና የሚኖሩ ናቸው፡፡ አካላት ያለተጋብኦ በፍጹምነት ያሉ ናቸው፡፡ ሥላሴ በአካላት ፍጹም ሦስት ሲሆኑ በልብ፣ በቃል፣ በእስትንፋስ ግን ተገናዛቢዎች ስለሆኑ በአንድ ልብ ያስባሉ፣ በአንድ ቃል ይናገራሉ፣ በአንድ እስትንፋስ ሕያዋን ሆነው ይኖራሉ፣ አንድ ፈቃድ ይፈቅዳሉ፣ አንድ አሳብ ያስባሉ፣ በአንድነት አንድ ሥራ ይሠራሉ፣ በአንድነት የመለካሉ፡፡ 
ይህ ከላይ በዝርዝር የተመለከትነው የእግዚአብሔር አንድነትና ሦስትነት በብሉያትና በሐዲሳት እንዴት እንደተገለጠ ደግሞ ከዚህ ቀጥለን እንመለከታለን፡፡

በብሉይ ኪዳን

ጥቅስ አንድ፡-

‹‹እግዚአብሔርም አለ፡- ሰውን በመልካችን እንደምሳሌአችን እንፍጠር፡፡››

(ዘፍ 1.!6)

በዚህ የመጽሐፍ ቅዱስ ክፍል ‹‹እግዚአብሔርም አለ›› ብሎ አንድነቱን፤ ‹‹ ሰውን በመልካችን እንደምሳሌአችን እንፍጠር›› ብሎ ብዛቱን ይገልጻል፡፡ በተጨማሪም ‹‹እንፍጠር›› የሚለው በፈጣሪነት ሥልጣን ትክክል (እኩል) የሆኑ አካላት የሚነጋገሩ መሆኑን ያሳያል፡፡

ጥቅስ ሁለት፡-

‹‹እግዚአብሔር አምላክም አለ፡- እነሆ አዳም መልካምና ከፉን በማወቅ ከእኛ እንደ አንዱ ሆነ፡፡” 

(ዘፍ 3፣!2)

እግዚአብሔር አለ ብሎ አንድነቱን ከእኛ እንደ አንዱ ሆነ ብሎ ከሁለት አካል በላይ እንደሆኑና ሥላሴ አንድ አካል አለመሆናቸውን ያሳያል፡፡

ጥቅስ ሦስት፡-

” እግዚአብሔርም አለ … ኑ እንውረድ አንዱም የአንዱን ነገር እንዳይሰማው ቋንቋቸውን በዚያ እንደባልቀው፡፡”

(ዘፍ ፲1.6)

“እግዚአብሔርም አለ“ በሚለው አንድነቱን፣ “ኑ እንውረድ” በሚለው ደግሞ አንዱ አካል ከአንድ በላይ ለሆኑ ሌሎች አካላት መናገሩን እንገነዘባለን፡፡ በተጨማሪም “ቋንቋቸውን እንደባልቀው” የሚለው የመፍረድ የመቅጣት ስልጣናቸው እኩል (አንድ) የሆኑ አካላት እንዳሉ ያሳያል፡፡

ጥቅስ አራት፡-

(ዘፍ ፲፰.1‐፲) 

በዚህ የመጽሐፍ ቅዱስ ክፍለ ንባብ እግዚአብሔር ለአብርሃም በሦስት ሰዎች አምሳል መገለጹ ተመልክቷል፡፡ ይህም ቀደም ባሉት ጥቅሶች ግልጽ ሆኖ ያልተቀመጠውን የእግዚአብሔርን ሦስትነት ገሃድ ያደርገዋል፡፡

አብርሃምም ይናገረው የነበረው አንድነትንና ሦስትነትን የሚያሳይ ነው፡፡ 

· “ አቤቱ በፊትህ ሞገስን አግንቼ እንደሆነ ባሪያህን አትለፈኝ” ማለቱ ሦስቱ ሰዎች በጌትነት አንድ መሆናቸውን ያሳያል፡፡ ቀጠል አድርጎ…

· “ ጥቂት ውኃ ይምጣላችሁ” ማለቱ በሦስትነታቸው መናገሩ ነው 

· “ ሦስት መስፈሪያ ዱቄት አዘጋጂ” ብሎ ሚስቱን ሣራን ሲያዛት ሦስትነትን “ለውሽውም እንጎቻም አድርጊ” ብሎ በአንድ ለውሳ እንጎቻ እንድትጋግር ማዘዙ ደግሞ የሦስቱን አንድነት ያጠይቃል፡፡ 

በተጨማሪም በዚሁ ምዕራፍ ቁጥር 9 ላይ፡- “እነርሱም፡- ሚስትህ ሣራ ወዴት ናት አሉት” የሚለው ሦስትነታቸውን፤ “እርሱም የዛሬ ዓመት እንደዛሬው ጊዜ እመለሳለሁ” የሚለው አንድነታቸውን ያመለክተናል፡፡

ጥቅስ አምስት፡-

“የእስራኤልን ልጆች ስትባርኳቸው እንዲህ በሏቸው፡፡ እግዚአብሔር ይበርክህ ይጠብቅህም፤ እግዚአብሔር ፊቱን ያብራልህ ይራራልህም፡፡ እግዚአብሔር ፊቱን ወደ አንተ ያንሳ ሰላሙንም ይስጥህ”

(ዘኁ 6.!3‐!6)

ሦስት ጊዜ እግዚአብሔር መባሉ ሦስትነትን፤ ቃሉ አንድ መሆኑ አንድነትን ያመለክታል፡፡ ሐዋርያው ቅዱስ ጳውሎስ በ2 ቆሮ ፲3.፲4 ላይ ከተናገረው ቃል ጋር በማቆራኘት እንደሚከተለው ይተረጎማል፡፡
“እግዚአብሔር ይባርክህ ይጠብቅህም” የሚለው ለእግዚአብሔር ወልድ የተነገረ ነው፡፡”
ይህም ማለት ቡሩክ እግዚአብሔር መርገመ ሥጋን መርገመ ነፍስን አርቆልህ በረከተ ሥጋንና በረከተ ነፍስን ይስጥህ፣ በነፍስም በሥጋም ይጠብቅህ፣ ከክህደት ከጥርጥር ከሥጋዊ ጠላት፣ ከጸብአ አጋንንት ከመርገም ከኩነኔ ከገሃነም ይጠብቅህ ማላት ነው፡፡ ይህም ያለ እግዚአብሔር ጸጋ አይገኝምና ቅዱስ ጳውሎስ “የጌታችን የኢየሱስ ክርስቶስ ጸጋ” ብሎ ጠቅሶታል፡፡ “ጸጋሰ ሥርየተ ኃጢአት ይእቲ” እንዲል ሰው ከኃጢአት እስራት የተፈታው፣ ከሲኦል የወጣው በኢየሱስ ክርስቶስ ጸጋ ነውና፡፡

“እግዚአብሔር ፊቱን ያብራልህ፣ ይራራልህም”
ሰው ወዳጁን በብሩህ ገጽ በፈገግታ ይቀበለዋል፡፡ ብሩህ ገጽ የፍቅር መግለጫ ነው፡፡ ርህራሄ ደግሞ ከፍቅር የሚመነጭ ነው፡፡ ምስጢሩም እግዚአብሔር እኛን በፍቅር አይን ተመልክቶ በርህራሄው ከመከራ እንደሚያድነን የሚያስረዳ ነበር፡፡ “የእግዚአብሔር ፍቅር” ብሎ ቅዱስ ጳውሎስ ለጠቀሰው ነው፡፡ (በተጨማሪ ዮሐ. 3፣06፤ 1ዮሐ 3፣፲9 ተመልከት)

“እግዚአብሔር ፊቱን ወዳንተ ያንሳ ሰላሙንም ይስጥህ” 

ይህም በምሕረት ዓይን ይመልከትህ፤ በውስጥ በአፍአ፣ በነፍስ በሥጋ ሰላምን ይስጥህ ማለት ነው፡፡ ቅዱስ ጳውሎስ “የመንፈስ ቅዱስ ሕብረት” ያለው ነው፤ የመንፈስ ቅዱስ ሰላም ሲል፡፡ ሰላም የሚገኘው ሕብረት ባለበት ነውና፡፡ ሰላምና ሕብረት፤ ጸብና መለያየት አይነጣጠሉምና፡፡

ጥቅስ ስድስት፡-

“የእግዚአብሔር ቀኝ ኃይልን አደረገች፤ የእግዚአብሔር ቀኝ ከፍ ከፍ አደደረገችኝ፤ የእግዚአብሔር ቀኝ ኃይልን አደረገች” 

(መዝ )፲7.፲6‐፲7) 

የእግዚአብሔር ቀኝ የሚለው ሦስት ጊዜ መነገሩ የሦስትነት፤ ቃሉ አለመለወጡ የአንድነት ነው፡፡

ጥቅስ ሰባት፡-

“እግዚአብሔር ታላቅ ነው፡፡ ኃይሉም ታላቅ ነው፡፡ ለጥበቡም ቁጥር የለውም”

(መዝ ፻#6፣5)

ይህም ማለት፡- እግዚአብሔር አብ ገናና ነው፤ ኃይሉ እግዚአብሔር ወልድም ገናና ነው፤ ኃይሉ አለው ኃይሉ ስለተገለጸበት፣ በኃይል አንድ ስለሆኑ፡፡ ጥበቡ እግዚአብሔር መንፈስ ቅዱስም ሀብቱ ፍጹም ነው፡፡ መንፈስ ቅዱስ ሀብቱ ብዙ ነውና ስፍር ቁጥር የሌለው ጥበብ ብሎ መንፈስ ቅዱስን አነሳ፡፡ (ኢዮ 9፣4)

ጥቅስ ስምንት፡-

 “አንዱም ለአንዱ ቅዱስ ቅዱስ ቅዱስ የሠራዊት ጌታ እግዚአብሔር ምድርም ሁሉ ከክብሩ ተሞልታለች እያለ ይጮኸ ነበር፡፡”

(ኢሳ. 6፣3)

ሦስት ጊዜ ቅዱስ መባሉ የሦስትነት ቃሉ አለመለወጡ የአንድነት ምሳሌ ነው፡፡ በሌላም መልኩ ሦስት ጊዜ ቅዱስ መባሉ የሦስትነት ቃሉ አለመለወጡ ሦስቱ አካላት በምስጋና ትክክል መሆናቸውን የሚያሳይ ነው፡፡

ድግግሞሽ ነው እንዳይባል መጽሐፍ ቅዱስ በተጻፈበት በዕብራውያን የአነጋገር ዘይቤ ደጊመ ቃል ሁለት ጊዜ ነው እንጂ ሦስቴ አይደለም፡፡ ለዚህም የሚከተሉትን ማስረጃዎች ተመልከት፡፡ ዘፍ !2.፲1፤ ዘጸ 3.4፤ 1ሳሙ 3.፲

ጥቅስ ስምንት፡-

“የጌታንም ድምጽ:- ማንን እልካለሁ? ማንስ ይሄድልናል? ሲል ሰማሁት” 

(ኢሳ. 6፣8)

ማንን እልካለሁ? የሚለው አንድነቱን፣ ማንስ ይሄድልናል? የሚለው ደግሞ ሦስትነቱን ያሳያል፡፡ 

በተጨማሪም የሚከተሉት የብሉይ ኪዳን ምንባባት የሥላሴን አንድነትና ሦስትነት የሚያሳዩ ናቸው፡፡


- ኢሳ #፰.፲፪‐፲6        - ጦቢ ፰.፮         - ሲራ ፫.!፪       

- መዝ ፴፪.፭‐7            - ዘፍ ፪.፲፰

በሐዲስ ኪዳን 

የአንድነቱና የሦስትነቱ ነገር በብሉይ ኪዳን በምሥጢር የታወቀ ቢሆንም በሐዲስ ኪዳን ግን በግልጽ ተቀምጧል፡፡
ጥቅስ አንድ፡-

“ኢየሱስም ከተጠመቀ በኋላ ወዲያው ከውኃ ወጣ፡፡ እነሆም ሰማያት ተከፈቱ፡፡ የእግዚአብሔርም መንፈስ እንደርግብ ሲወርድ በእርሱ ላይም ሲመጣ አየ፡፡ እነሆም ድምጽ ከሰማያት መጥቶ በእርሱ ደስ የሚለኝ የምወደው ልጄ ይህ ነው አለ፡፡”

(ማቴ 3.፲6‐፲7)

ሰማይ ተከፈተ መባሉ ደጅ በተከፈተ ጊዜ የውስጡ እንዲታይ እስከ አሁን ያልተገለጠ ምስጢር ታየ፣ ተገለጠ ለማለት ነው 

ጌታ ሲጠመቅ ሦስት አካላት በአንድ ሰዓት /ጊዜ/ ተገኝተዋል፡፡ አንዱ አካል ኢየሱስ ክርስቶስ ተጠምቆ ሲወጣ፤ መንፈስ ቅዱስ በተለየ አካሉ በአምሳለ ርግብ ሲወርድ፤ አካላዊ አብ በተለየ አካሉ በደመና ሆኖ ሲመለከት፣ የወደደው ለተዋህዶተ ሥጋ ወደ አለም የላከው ኢየሱስ ክርስቶስ መሆኑን ሲናገር ሦስትነት ተረድቷል፡፡

ጥቅስ ሁለት፡-

“እንግዲህ ሂዱና አህዛብን በአብ በወልድ በመንፈስ ቅዱስ ስም እያጠመቃችኋቸው ደቀመዛሙርት አድርጓቸው፡፡

(ማቴ !፰.፲፱)

ይህ ጥቅስ የሥላሴን የስም ሦስትነት (ሥላሴ በስም ሦስት መሆናቸውን) ይገልጻል፡፡

ጥቅስ ሦስት፡-

“መንፈስ ቅዱስ በአንደቺ ላይ ይመጣል፤ የልዑልም ኃይል ይጸልልሻል፣ ስለዚህ ደግሞ ካንቺ የሚወለደው ቅዱሱ የእግዚአብሔር ልጅ ይባላል፡፡”

(ሉቃ 1.፴1)

ጥቅስ አራት፡-

“ እነሆም በጉ በጽዮን ተራራ ቆሞ ነበር ከእርሱም ጋር ስሙና የአባቱ ስም የመንፈስ ቅዱስም ስም በግንባራቸው ላይ የተጻፈላቸው….”

(ራዕ. ፲፬.1‐2)  
በግ ያለው ለሰው ልጆች ቤዛ የሐዲስ ኪዳን መስዋዕት ሆኖ የቀረበውን እግዚአብሔር ወልድ ኢየሱስ ክርስቶስን ነው፡፡ ቅዱስ ዮሐንስ መጥምቅ ስለጌታችን ሲመሠክር፡- 

”እነሆ የዓለምን ኃጢአት የሚያስወግድ የእግዚአብሔር በግ” እንዳለ፡፡ 

(ዮሐ 1.፴6)

ጥቅስ አምስት፡-

 “ቅዱስ ቅዱስ ቅዱስ የነበረውና ያለው የሚመጣውም ሁሉንም የሚገዛ ጌታ አምላክ፡፡” 

(ራዕ. 4.፰)

ለትንቢተ ኢሳይያስ 6፣3 የተሰጠውን ማብራሪያ በገጽ     ተመልከት

4-5-----2 ስለ ምስጢረ ሥላሴ የሚያስረዱ ተፈሯዊ ምሳሌዎች
ሀ. የሰው ምሳሌነት 

የሰው ነፍስ ሦስትነት አላት፡፡ ልብነት ፣ቃልነት፣ሕይወትነት፡፡ በልብነቷ የአብ፣ በቃልነቷ የወልድ፣ በሕይወትነቷ የመንፈስ ቅዱስ ምሳሌ ነች፡፡ 
· ነፍስ እነዚህ ሦስት ነገሮች ስላሏት ሦስት ነፍስ እንደማትባል ሥላሴም በአካል ሦስት ቢሆኑም አንድ እግዚአብሔር አንድ አምላክ ቢባሉ እንጂ ሦስት እግዚአብሔር ሦስት አምላክ አይባሉም፡፡

· የነፍስ ልብነቷ ቃልነቷን ሕይወትነቷን ከራሷ ታስገኛለች፡፡ ቃልና ሕይወት ከአንዲት ልብ ስለተገኙ በከዊን (በመሆን) ልዩ እንደ ሆኑ ሁሉ በመነገርም ይለያሉ፡፡ ቃል ተወለደ እስትንፋስ ሠረፀ (ወጣ) ይባላል፡፡ እንደዚሁ አብ ወልድን በቃል አምሳል ወለደው፤ መንፈስ ቅዱስን በእስትንፋስ አምሳል አሠረፀው፡፡
· ነፍስ ስትገኝ በሦስትነቷ በአንድ ጊዜ ተገኘች እንጂ ልብነቷ ቀደሞ ቃልነቷና እስትፋስነቷ በኋላ የተገኙ አይደሉም፡፡ እንደዚሁ አብ ወልድን ሲወልደው መንፈስ ቅዱስን ሲያሠርጸው አይቀድማቸውም 

ሰው በነፍሱ በዚህ እኳኋን እግዚአብሔርን ስለሚመስለው እግዚአብሔር “ሰውን በመልካችን እንደምሳሌአችን እንፍጠር” ብሎ ተናገረ (ዘፍ. 1፣!6)

ለ. የፀሐይ ምሳሌነት 

ለፀሐይም ሦስትነት አላት፡፡ ክበብ፣ብርሃንና ሙቀት፡፡ በክበቧ አብ፤ በብርሃኗ ወልድ በሙቀቷ መንፈስ ቅዱስ ይመስላሉ፡፡

· የፀሐይ ብርሃን የፀሐይ ክበብ፤ የፀሐይ ሙቀት ብለን ሦስት ጊዜ ፀሐይ ፀሐይ ማለታችን ለፀሐይ ሦስትነት እንዳለት ያሳያል እንጂ ሦስት ፀሐይ አለ እንደማያሰኝ እግዚአብሔር አብ፣ እግዚአብሔር ወልድ፣ እግዚአብሔር መንፈስ ቅዱስ፤ አብ አምላክ፣ ወልድ አምላክ፣ መንፈስ ቅዱስ አምላክ ማለታችንም ሦስት እግዚአብሔር ሦስት አምላክ አያሰኝም፡፡ (መዝ. ፲፰.4)
· የፀሐይ ክበቧ ብርሃኗንና ሙቀቷን ያስገኛል፤ ሆኖም ግን ብርሃንንና ሙቀትን ቀድሞ የሚገኝበት ጊዜ የለም፡፡ እንደዚሁም ሁሉ አብ ወልድን ቢወልድ መንፈስ ቅዱስን ቢያሰርፅ ወልድና መንፈስ ቅዱስን ቀድሞ የኖረበት ጊዜ የለም፡፡ በሥላሴ ዘንድ መቅደም መቀዳደም የለም፡፡
· ክበብ ብርሃኑን ፈንጥቆ ጨለማን በማራቁ፣ ዋዕዮን (ሙቀቱን) ልኮ በማሞቁ ህልውናውን (መኖሩን) እንዲያሳውቅ የአብም ህልውናው በወልድ በመንፈስ ቅዱስ ስለተገለጸ አብን ላኪ ወልድ፣ መንፈስ ቅዱስን ተላኪ አልን እንጂ በሥላሴ መብለጥ መበላለጥ ኖሮባቸው አይደለም
ሐ. የእሳት ምሳሌነት 

እሳትም አንድ ሲሆን ሦስትነት አለው፤ አካሉ፣ ብርሃኑና ሙቀቱ፡፡ በአካሉ አብ፣በብርሃኑ ወልድ፣ በሙቀቱ መንፈስ ቅዱስ ይመስላሉ፡፡ “እሳት አምጣ” ሲባል ብርሃኑን “እሳት አብራ” ሲባል ብርሃኑን “እሳት እንሙቅ” ሲባል ሙቀቱን መናገር ነው፡፡ በዚህም ለእሳት ሦስትነት እነዳለው እንረዳለን፡፡
· እሳት አንድ ሲሆን ሦስትነት እንዳለው፤ ሦስትነት ስላላው አንደ አንድ እንደሆነ ሥላሴም በአካል ሦስት ሲሆኑ በባህርይ በሕልውና አንድ ናቸው፡፡

መ. የባህር (የቀላይ) ምሳሌነት 

የባህር ሦስትነት ስፋቱ ርጥበቱና ሑከቱ (መናወጹ) ነው፡፡ በስፋቱ አብ፣ በእርጥበቱ ወልድ በሑከቱ መንፈስ ቅዱስ ይመሰላሉ፡፡
· ይህ ሦስት ከዊን (ሁኔታ) ያለው ባሕር አንድ ባሕር ይባላል እንጂ ሦስት ባሕር እንደማይባል ሁሉ ሦስት ከዊን ያላት ባሕርየ ሥላሴ፣ መለከተ ሥላሴም አንዲት ብትባል እንጅ ሦስት አትባልም

ሠ. የሦስት ማዕዘን ቅርጽ /Equilateral Triangle/ ምሳሌነት 
በማናቸውም ሁኔታ አንድ ዓይነት የሆኑ ሦስት ጎዎች ጫፍና ጫፋቸው ሲገናኝ ሦስቱም ጎኖቹ ሦስቱም አንግሎቹ እኩል የሆነ ሦስት ማዕዘን /equilateral triangle/ ይገኛል፡፡

	· ሦስቱ ጎኖች በየራሳቸው ጎን የቆሙ እንደሆነ ሁሉ ሥላሴም በሦስት አካላት፣ በሦስት ገዳት ፍጹማን ናቸው፡፡

· በሦስቱ ጎኖች መካከል የርዝመት የውፍረት ልዩነት እንደሌለ በማናቸውም ነገር እኩል እንደሆኑ ሥላሴም በክብር አንድ ናቸው፡፡ 

· ከሦስቱ ጎን አንዱ ከሌላ ሦስት ማዕዘን አይባልም እንደዚሁም ሁሉ ከሥላሴ አንዱን ፍጡር የሚል በአምላክ ሕልውና ላይ ምን ያህል የክህደት ትምህርት እንዳስተማረ ከምሳሌው እንረዳለን

· የሦስቱ ጎን ግራ ቀኙ እንዳይታወቅ ለሥላሴም ግራ ቀኝ የላቸውም 

 
“ተቀዳሚና ተከታይ ቀኝና ግራ የለብንም፣ ጠፈርየለብንም መሠረትም የለብንም ጠፈርም መሠረትም እኛው ነን” (ግሩም ቅዳሴ)

ስዕል፡ የሦስት ማዕዘን ቅርጽ ምሳሌነት


መልመጃ ፩

ትዕዛዝ ፩፡ ለሚከተሉት ጥያቁዎች ትክክለኛ መልስ ስጥ

1 ሥላሴ በሕልውና አንድ ናቸው ስንል እንዴት እንደሆነ አብራራ፡፡
2 አብ እግዚአብሔር ነው፣ ወልድም እግዚአብሔር ነው፣ መንፈስ ቅዱስም እግዚአብሔር ነው፡፡ ታዲያ ይህ ማለት ሦስት እግዚአብሔር ያሰኛል? መልስህን ተፈጥሯዊ ምሳሌዎችን በመጠቀም ግለጽ፡፡
3 የሥላሴ የሕልውና አንድነት በዮርዳኖስ ወንዝ ጌታችን ኢየሱስ ክርስቶስ ሲጠመቅ እንዴት እንደተገለጸ አብራርተህ አስረዳ፡፡

4 አብ ወልድን ከወለደ መንፈስ ቅዱስን ካሠርጸ ወልድና መንፈስ ቅዱስን በህልውና ይቀድማቸዋል ማለት ነውን? መልስህን ተፈጥሯዊ ምሳሌዎችን በመጠቀም ግለጽ፡፡

5 የሥላሴ የአካል ሦስትነት እንዴት እንደሆነ ግለጽ፡፡
6 የሥላሴ የከዊን ሦስትነት ከአካል ሦስትነት በምን እንደሚለይ አስረዳ፡፡
4‐6  ምሥጢረ ሥጋዌ
፬-፮-፩ ትርጉም

ሥጋዌ የሚለው ቃል ተሠገወ = ሥጋ ሆነ ከሚለው የግዕዝ ቃል የወጣ ሲሆን ትርጉሙም ሠው መሆን፣ ሥጋ መልበስ ማለት ነው፡፡
ምሥጢረ ሥጋዌ ስንልም ሰው የመሆን፣ ሥጋ የመልበስ ነገር የሚነገርበት፤ ከሦስቱ አካላት አንዱ አካል በከዊን ስሙ ቃል የሚባለው ወልድ በተለየ አካሉ ሥጋ የመልበሱ ነገር የሚነገርበት ምሥጢር ማለት ነው፡፡ ይህንንም ወንጌላዊው ዮሐንስ ‹‹ቃል ሥጋ ሆነ›› ብሎ የገለጸው ነው፡፡ (ዮሐ ፩፥፲፬) ሐዋርያው ቅዱስ ጳውሎስም የእግዚአብሔር አብ የባሕርይ ልጁ እግዚአብሔር ወልድ ሰው የመሆኑን ነገር ሲናገር እንዲህ ብሏል፡-
‹‹የዘመኑ ፍጻሜ ግን በደረሸ ጊዜ እግዚአብሔር ልጁን ላከ ከሴትም ተወለደ፡፡›› 
(ገላ ፬፥፬)

4‐6‐2 የሰው ልጅ ተፈጥሮና ክብር 
እግዚአብሔር 5 ቀን ሙሉ ዓለምን በሥነ-ፍጥረት እያስጌጠ ካዘጋጀ በኋላ ዓርብ በነግህ “ሰውን በመልካች እንደምሳሌቸችን እንፍጠር” ብሎ ተናገረ፡፡ (ዘፍ 1.!6)
እንዲህ ተናገረና ግዙፍ አካል ሥጋን ከ 4 ባህርያት ከመሬት ከውኃ ከነፍስ፣ ከእሳት ከፍሎ አገናኝቶ በሥጋ አለስልሶ በደም አርሶ በጅማት አያይዞ ባጥንት አጽንቶ፣ ረቂቅ አካል ነፍስን ካለመገኛ አስገኝቶ ዕውቀት ቃል ሕይወት ሰጥቶ፣ እነዚህን ሥጋንና ነፍስን አዋሕዶ ሰውን በምሳሌው ፈጠረ፡፡ (ዘፍ 2፣6፤ ዘፍ 1፣!7)

ሰው የሚለው በግዕዝ ሰብእ የሚለውን ቃል ነው፡፡ ሰብእ ማለት 7 ሁኔታ /ጠብዓይት፣ ግብራት/ ያለው አካል ማለት ነው፡፡ የተለየ ስሙን ግን አዳም ብሎ ሰይሞታል /ዘፍ 5.2/፡፡ አዳም በተፈጠረ በ8ኛው ቀን (በሁለተኛው ዓርብ) ”የምትረዳውን የምትስማማውን ረዳት እንፍጠርለት እንጂ ሰው ብቻውን ይሆን ዘንድ መልካም አይደለም” ብሎ ከአዳም ጎን አንድ አጥንት ወስዶ የምትረዳውን ሴት ፈጠረለት፡፡ (ዘፍ.2.08 እና !1‐!3፤ ኩፋ. 4፣4‐6)፡፡ አዳምም ከጎኑ ለተገኘች ሴት ሔዋን ብሎ መጠሪያ ስም አወጣላት (ዘፍ 3.!)፤ ትርጉሙም የሕያዋን እናት ማለት ነው፡፡ 
ሰው ክቡር ፍጥረት መሆኑ፡-

· በእግዚአብሔር አርአያና ምሳሌ በመፈጠሩ

· ከአምላክ በታች በተሰጠው የገዢነት ስልጣን ታውቋል፡፡ (ዘፍ 1.!፰‐V፤ መዝ. 8.6‐8)

4‐6‐3 የሰው ልጅ የተሰጠው ነፃ ፈቃድና አምላካዊ ትዕዛዝ 

የሰው ልጅ ሙሉ ነፃነት ያለው ፍጡር ነው፡፡ ይህም የሚታወቀው በተሰጠው አእምሮ የወደደውን (ክፉውን ከሻተ ክፉውን መልካሙን ከሻተ መልካሙን) እንዲመርጥ የመምረጥ መብት የተሰጠው በመሆኑ ነው፡፡ የሚከተሉት ምንባባት ይህን የሰው ልጅን ነፃነት ያሳያሉ
“ተመልከት ዛሬ በፊትህ ሕይወትንና መልካምነትን ሞትንና ክፋትን  አኑሬአለሁ፡፡ በሕይወትም እንድትኖር እንድትበዛም፤ አምላክህም እግዚአብሔር ልትወርሳት በምትገባባት ምድር እንዲባርክህ አምላክህን እግዚአብሔርን ትወድ ዘንድ በመንገዱም ትሄድ ዘንድ ትእዛዙንና ሥርዓቱን ፍርዱንም ትጠብቅ ዘንድ ዛሬ እኔ አዝሃለሁ፡፡ ልብህ ግን ቢስት አንተም ባትሰማ፤ ብትታለልም ለሌሎች አማልክት ብትሰግድ ብታመልካቸውም ፈጽማችሁ እንድትጠፉ እኔ ዛሬ እነግራችኋለሁ…. አንተና ዘርህ በሕይወት ትኖር ዘንድ ሕይወትን ምረጥ…. እርሱ ሕይወትህ የዘመንህም ርዝመት ነውና አምላክህን እግዚአብሔርን ትወደው ትጠባበቀውም ቃሉንም ትሰማ ዘንድ ምረጥ… ”
(ዘዳ. V.15‐!)

“እሺ ብትሉ ለእኔም ብትታዘዙ የምድርን በረከት ትበላላችሁ፤ እንቢ ብትሉ ግን ብታምጹም ሰይፍ ይበላችኋል” 
(ኢሳ. 1.19)

“ብትወዱኝ ትዕዛዜን ጠብቁ” 
(ዮሐ.፲፬፥፲5)

እግዚአብሔርም ለአዳም ”ከገነት ዛፍ ሁሉ ትበላለህ ነገር ግን መልካምና ክፉን ከሚያስታውቀው ዛፍ አትብላ ከእርሱ በበላህ ቀን ሞትን ትሞታለህና” ብሎ አምላካዊ ትዕዛዝ ሰጠው፡፡ (ዘፍ 2.፲፯) ይህም አምላካዊ ትዕዛዝ የተሰጠበት ምክንያት፡- 
(1ኛ) አዳም ለእግዚአብሔር ያለው ፍቅር እንዲገለጥ፡- 
እግዚአብሔር ለአዳም ያለው ፍቅር ከመፍጠር እስከ መግቦት ባለው ተገልጧል፡፡ የአዳም ፍቅር የሚታወቀው ደግሞ የፈጣሪውን ሕግና ትዕዛዝ በመጠበቅ ነው፡፡ 


“ትዕዛዜ በእርሱ ዘንድ ያለቸው፣ የሚጠብቃትም የሚወደኝ እርሱ ነው፡፡” እንዲል፡፡
(ዮሐ ፲፬.!1) 

ይህንን ትዕዛዝ በማክበር አዳም ከክብሩ ሳይጎድልበት፤ ከጸጋው ሳይቀነስበት ለ7 ዓመታት እርሱ በእግዚአብሔር ቤት እግዚአብሔርም በእርሱ ልቦና ኖሩ፡፡ 

“ትዕዛዙን የሚጠብቅ በእርሱ ይኖራል፤ እርሱም ይኖርበታል” እንዲል 
(1ዮሐ. 3.!4) 


(2ኛ) ፍጡርነቱ ይታወቅ ዘንድ

ዕፅ በለስ አዳም የሚገዛለት ፈጣሪ እንዳለው የምታሳውቅ የተገዢነት ምልክት ነበረች፡፡ አዳም “ሁሉን ግዛ” ቢባልም” ሁሉን ካስገዛለት” በታች መሆኑን ያውቅ ዘንድ አድርግ አታድርግ የሚል ሕግ ተሰጥቶታል፡፡

(3ኛ) ነፃ ፈቃዱ ይገለጥ ዘንድ 

የአንድ ሰው ነፃ ፈቃዱ የሚታወቀው የመምረጥ መብት ሲኖረው ነው፡፡ በመሆኑም ለአዳም ሁለት ምርጫ ተሰጠው፤ ሌሎችን ዛፎች ቢበላ በሕይወት የመኖርና ዕፀ በለስን ቢበላ የመሞት ምርጫ፡፡ ዕፀ በለስን ባይፈጥርለት ኖሮ አዳም ወደ ፈቅዶ መርጦ መታዘዙን ማወቅ ባልተቻለ ነበር፡፡ 
4‐6‐4 የሰው ልጅ አወዳደቅ 

አዳምና ሔዋን በገነት 7 ዓመት ሕገ እግዚአብሔርን ጠብቀው በሕይወት ከኖሩ በኋላ ሰይጣን በእባብ አድሮ አስቀድሞ ”ለእመ ትበልዑ እንትኮ በለሰ ሞተ ዘትመውቱ” ያላቸውን “ለእመ ትበልዑ እንትኮ በለስ አኮ ሞተ ዘትመውቱ አላ አማልክተ ትከውኑ” ብሎ አስቷቸው በሉ፡፡ የአምላካቸውንም ሕግ ሻሩ፡፡ (ዘፍ. 3.1)፡፡ ክቡሩ የሰው ልጅ ወደቀ፡፡
አዳም ወደቀ ስንል የሚከተሉትን ማለታችን ነው፡- 

· ጸጋው ተገፈፈ 
· ባሕርይው ጎስቆለ
1ኛ ጸጋው ተገፈፈ ስንል፡-
· ራቁቱን ሆነ

 አዳምና ሔዋን ለብሰውት ከነበረው በጸጋ ከተሰጣቸው የብርሃን ልብስ ተራቆቱ ፡፡ 
“የሁለቱም ዓይኖች ተከፈቱ እነርሱም ራቁታቸውን እንደሆኑ አወቁ”፡፡ እንዲል፡፡
(ዘፍ. 3.7)

· ኃይልን አጣ

አዳም ከበደል በኋላ ፈቃደ ነፍሱ በፈቃደ ሥጋው ላይ የነበራትን ኃይል አጣች፡፡ እንስሳን ይመስል ለመብላት ባማረ፣ ለዓይን በሚያስጎመጅ፣ ለጥበብ መልካም መስሎ በሚታይ ነገር ተሸነፈ፡፡ 

“ሰው ግን ክቡር ሆኖ ሳለ አያውቅም እንደሚጠፋ እንሰሶች መሰለ፡፡”

(መዝ. #0፣12)

ይህ ብቻ ሳይሆን የአምላኩን የፍቅር ድምፅ እንኳ የሚያዳምጥበት መንፈሳዊ ኃይልም አጥቷል፡፡
”በገነት ድምፅህን ሰማሁ ዕራቁቴንም ስለሆንኩ ፈራሁ ተሸሸግሁም፡፡” 
(ዘፍ. 3.፲)

· እንግዳ ሆነ 

የገነት ባለርስት የዚህ ዓለም ጌታ የነበረው የሰው ልጅ ከበደል በኋላ ይህን ሁሉ አጥቶ እንግዳ ሆነ፡፡

“እኔ በምድር መጻተኛ ነኝና፤ እንደ አባቶቼም እንግዳ ነኝ፡፡” 
(መዝ. "8.03፤ ዘፍ. #7.8)

2ኛ- ባሕርይው ጎሰቆለ ስንል፡-
· ሰላሙን አጣ 
አዳም ከበደል በኋላ በበህርይው የነበረውን ፍጹም ሰላም አጥቷል፡፡ የኃጢአት ፍጻሜው ሰላምን ማደፍረስ፣ ፍርሃትን ማንገስ ነውና አዳም ኃጢአትን ከፈጸመ በኋላ ‹‹ፈራሁ ተሸሸግሁ›› የሚል ሆኗል፡፡ መጽሐፍ እንዲህ እንደሚል፡፡
“ የኃጥእ ሰው ፍርሃት በላዩ ይመጣበታል” 
(ምሳ. 1፣!4) 
“ኃጥእ ማንም ሳያሳድደው ይሸሻል ጻድቅ ግን እንደ አንበሳ ያለፍርሃት ይኖራል” 
(ምሳ. !0፣6)

· ሕያውነትን አጣ 

እግዚአብሔር ሰውን በንጹሕ ባሕርይ ያለ ሞት ፈጥሮት ነበር፡፡ ሕያው ፍጥረት አዳም ግን በነጻ ፈቃዱ ተጠቅሞ ‹‹አትብላ›› የሚለውን አምላካዊ ትዕዛዝ በማፍረሱ በነፍስ በሥጋ ሟች ሆነ፡፡ በሥጋው ርደተ መቃብር በነፍሱ ርደተ ሲዖል ተፈረደበት፡፡

· እግዚአብሔርን መምሰል አጣ

አምላክ ዘበጸጋ የነበረ ሰው ከአለቆች እንደ አንዱ /ዲያብሎስ/ በኃጢአት በመውደቁ እግዚአብሔርን የመምሰል ክብር አጣ፡፡ ልበ አምላክ ዳዊት ይህን እንደተናገረ፡፡
 “እኔ ግን አማልክት ናችሁ አልሁ፤ ሁላችሁም የልዑል ልጆች ናችሁ፡፡ ነገር ግን እንደ ሰው ትሞታላችሁ ከአለቆችም እንደ አንዱ ትወድቃላችሁ፡፡” 
(መዝ.10፣16)

· ገነትን አጣ

እግዚአብሔር የሕያዋን አምላክ እንጂ የሙታን አምላክ አይደለምና (ማቴ. !2."2) ሞትን የተሸከሙ አዳምና ሔዋን ከገነት ተባረሩ፡፡

· ባለዕዳ ሆነ 

ነፃ ፍጥረት የነበረው አዳም ሞትን ያህል ዕዳ ተሸከመ፡፡

ለአዳም መውደቅ ተጠያቂው ማን ነው?
1ኛ የዕፀ በለስ መኖር ነውን?
ዕፀ በለስ ቀድሞውንም የተፈጠረችው ለአዳም መሳሳት ምክንያት እንድትሆን ሳይሆን የአዳም ለእግዚአብሔር ያለው ፍቅር፣ እንዲሁም ነጻ ፈቃዱ እንዲገለጥባት፣ ፍጡርነቱ እንዲታወቅባት መሆኑን ተመልክተናል፡፡ ስለሆነም ዕፀ በለስ መታዘዝንና አለመታዘዝን የምትገልጥ የምልክት ዛፍ ነበረች እንጂ በራሷ ተጉዛ መጥታ አዳምን ብላኝ ብላ አላስገደደችውም፤ በአዳም ላይ ሞትንም ያመጣችው በለመታዘዙ እንጂ ሞትን የሚያመጣ መርዝ በመያዟ አልነበረም፡፡ ስለዚህ ዕፀ በለስ ልትሆን አትችልም፡፡
2ኛ ዲያብሎስ ነውን?
ዲያብሎስ ክፉን ምክር ለአዳምና ለሔዋን መከራቸው እንጂ እጃቸውን ይዞ ዕፀበለስን አላስቆረጣቸውም፡፡ አመዛዝኖ መወሰን የእነርሱ ድርሻ ነበር፡፡

ዳያብሎስ ምክንያተ ስህተት ይሆናል እንጂ ስህተት እንድናደርግ የማስገደድ ሥልጣን የለውም፡፡ እርሱን የመቃወም ሥልጣን የእኛ ነው እንጂ፡፡ 

“ለእግዚአብሔር ተገዙ ዲያቢሎስን ግን ተቃወሙ ከእናንተ ይሸሻል ወደ እግዚአብሔር ቅረቡ ወደ እናንተም ይቀርባል” እንዲል፡፡
(ያዕ. 4.0) 

አዳም እግዚአብሔር የታመነ አምላክ እንደሆነ ሰባት ዓመት በገነት ሲኖር ፈትኖ አውቋል፡፡ በእነዚያ “አትብላ” የሚለውን የአምላኩን ትዕዛዝ በጠበቀባቸው ዓመታት እግዚአብሔር እንደነገረው ጸጋው ሳይለየው፣ ባሕርይው ጕስቍልና ሳያገኘው በሕይወት ኖሮ ነበርና፡፡ የዲያቢሎስ ምክር ግን ለአዳም ሁለተኛና እንግዳ ትምህርት ነበር፡፡ ሰባት ዓመት ፈትኖ ከሚያውቀው ከእግዚአብሔር ሕግም የሚጻረር ነበር፡፡ ይህ ሆኖ ሳለ ግን አዳም በነጻ ፈቃዱ ወስኖ በዲያብሎስ ምክር ተመራ፡፡ ስለዚህ ለሰው ልጅ መሳሳት ተጠያቂው ራሱ የሰው ልጅ ነው ማለት ነው፡፡
4‐6‐5 አምላክ ለምን ሰው ሆነ?
አዳምና ሔዋን ከበደል በኋላ የእግዚአብሐርን እውነቱን የሰይጣንን ሐሰቱን በተረዱ ጊዜ አዝነዋል፣ አልቅሰዋል ፣ ንስሐም ገብተዋል፡፡ እግዚአብሔርም ንስሐቸውን ተቀብሎ የሚድኑበትን ተስፋ ሰጥቷቸዋል፡፡ በዚህም መሠረት አምላክ ሰው የሆነው እንደተስፋው ቃል ከፍርድ በታች የሆነውንና በሞት ቀንበር የተያዘውን የሰውን ልጅ ለማዳን ነው፡፡ ሰውን ሊያድነው የሚቻለው ከአምላክ ሌላ ማንም ወይንም ምንም አልነበረምና፡፡
1ኛ. ነቢያት - ሊሆኑ አልቻሉም፡፡
ከክርስቶስ መምጣት በፊት የነበሩ ነቢያት ቀድሞውኑ ወደሕዝቡ ይላኩ የነበሩት ለትምህርት፣ ለተገሣጽ እና መጻኢያቱን እየነገሩ ለመምከር ነበር፡፡ በመሆኑም በየዘመኑ ከሚደርሰው መከራ በትምህርታቸውና በጸሎታቸው ሕዝቡን ከመዓት ከቁጣ ታድገዋል (መዝ ፻፭.፫)፡፡ ነገር ግን አዳምን ከጥንተ አብሶ ሊያላቅቁት፣ የሞትን ዕዳ ሊከፍሉለት ግን አልቻሉም፡፡ ምክንያቱም በአዳም በደል ምክንያት ወደዓለም የገባው ሞት በአዳም ባሕርይ የተወለዱትን ሁሉ ስለገዛ ነብያት ራሳቸውም ከዚህ የሞት ዕዳ ነፃ ስላልነበሩ ነው፡፡ ባለ ዕዳ ሌላኛውን ባለዕዳ ሊክሰው ዋስ ሊሆነው አይችልምና፡፡ (ሮሜ 5፥02-- - 04)
፪ኛ. መላእክት - ሊሆኑ አልቻሉም

ምክንያቱም የሞትን ፍርድ የፈረደ እግዚአብሔር ነውና ያንን ፍርድ መላእክት ማንሣት እይቻላቸውም፡፡ በመሆኑም ከገነት አዳምን ያስወጣ በመልአኩ ሰይፍ ገነትን ያስጠበቀ እግዚአብሔር ስለሆነ እርሱ ያስወጣውን መላእክት ሊመልሱት አይችሉም፡፡
መላእክት በምልጃቸውም የሰውን ልጅ ከተፈረደበት የሞት ፍርድ ሊያድኑት አይችሉም ነበር፡፡ ምክንያቱም የአዳም ውድቀት በምልጃ የሚመለስ ሳይሆን ቀድሞ የነበረውን ጸጋ የሚመልስለት ሞትን ሽሮ ዳግም ሕያው የሚያደርገው ያሻው ነበር እንጂ፡፡
ከዚህ በተጨማሪም ከእግዚአብሔር ጋር የተጣለ የእርሱ ከሆነ ሁሉ ጋር ስለሚጣላ አዳም ከበደል በኋላ ከመለእክት ጋር የነበረውን ኅብረት አጥቶ ነበር፡፡
፫ኛ. መሥዋዕተ ኦሪት - ሊሆን አይችልም

በኦሪት የሚሠዋው መሥዋዕት የፍጡር (የእንስሳት) መስዋዕት በመሆኑ ፍጡርን ፍጡር ሊፈጥረው እንደማይችል ሁሉ ፍጡርን ፍጡር ማዳን አይችልምና መስዋዕተ ኦሪት ሰውን ሊያድነው አልቻለም፡፡ (ዕብ 0፣6- - 5)

በተጨማሪም የሚሰዋው መስዋዕት (በግ፣ ፍየል . . .) ሙቶ በስብሶ የሚቀር፣ የሞትን መውጊያ፣ የመቃብርን መዝጊያ ማሸነፍ የማይችል በመሆኑ ለባለዕዳው አዳም ትንሣኤ ሰጥቶ ከሞት ሊያወጣው አልቻለም፡፡

ስለዚህ አዳምን ሊያድነው የሚቻለው ሁሉን ቻይ ኢየሱስ ክርስቶስ እግዚአብሔር ብቻ ነው፡፡

አዳምን ከምድር አፈር ያበጀው፣ ‹‹መሬት ነህና ወደመሬት ትመለሳለህ›› ብሎ የፈረደበትም እግዚአብሔር ነውና፤ እንዴት እንደፈጠረው እንዴትም እንደፈረደበት ምስጢሩን የሚያውቅ እርሱ ብቻ ነው፡፡ ይህንን ሲያደርግ ማንንም አላማከረምና በብልየተ ኃጢአት ያረጀ የሰውን ማንነት አድሶ በሐዲስ ተፈጥሮ እንዴት ሊፈጥረው እንደሚችልም የሚያውቅ፣ ዐውቆም ማድረግ የሚችል እርሱ ብቻ ነው፡፡ 
እንግዲህ ከአምላክ በቀር ሰውን ሊያድነው የሚችል ማንም እንዳልነበር ካየን አምላክስ ሁሉን ቻይ ሆኖ ሳለ ሰውን ለማዳን ሰው መሆን ለምን አስፈለገው የሚለውን ጥያቄ እንመልሳለን፡፡ 

ሁሉን ቻይ አምላክ ለምን ሰው መሆን አስፈለገው?

፩ኛ. በአዳም ላይ የተፈረደበትን የሞት ፍርድ ለማጥፋት

ከላይ እንደተመለከትነው የሰውን ልጅ ከሞት ለማዳን ከአምላክ በቀር ሌላ ማንም የሚቻለው አልነበረም፡፡ ሞትን ደግሞ ለማስቀረት ካሹ ራሱ የሚሞት መሆን አለበት፡፡ ለዚያ ደግሞ ሰው መሆን ግዴታ ነው፡፡ በመሆኑም እግዚአብሔር ወልድ ሰው ሆኖ ሞትን ከነመውጊያው ሻረው፡፡ (፩ኛ ቆሮ ፲፭፥፶፭፤ ፩ኛ ጴጥ ፫፥፲፰) 
፪ኛ. በኃጢአት የረከሰውን የአዳምን ባሕርይ ለማደስ
በአዳም በደል ምክንያት የሰው ልጅ ሞት ብቻ የገጠመው ሳይሆን የንጽሕና ባሕርዩ ረክሶበታል፡፡ እግዚአብሔር ሁሉን ቻይ እንደመሆኑ በአምላክነት ሥልጣኑ የአዳምን ሞት አስቀርቶ ሕያው እንዲሆን ማድረግና እንዲሁ ያለምንም ምክንያት ከወጣበት ገነት እንዲገባ ማድረግ ይቻለዋል፡፡ ነገር ግን ይህን አለማድረጉ፡-
· ሕያውነቱ የዲያብሎስ ሕያውነት እንዳይሆን ነው፡፡ ይህም ማለት እንዲሁ ለአዳም ባሕርዩ ሳይታደስ ሕያውነትን ሰጥቶት ቢሆን ኖሮ አዳም እንደ ዲያብሎስ ባሕርዩ ርኩስ እንደሆነ ይኖር ነበር፡፡ አስቀድሞም ጌታ እግዚአብሔር ከገነት አስወጥቶት የነበረው ከዕፀ ሕይወት በልቶ ባሕርዩ እንደረከሰበት ለዘላለም ሕያው ሆኖ እንዳይኖር ነው፡፡
‹‹አሁንም እጁን እንዳይዘረጋ ደግሞም ከሕይወት ዛፍ ወስዶ እንዳይበላ ለዘላለም ሕያው ሆኖ እንዳይኖር ስለዚህ እግዚአብሔር አምላክ ከዔደን ገነት አስወጣው፡፡›› እንዲል፡፡
(ዘፍ ፫፥፳፪)

· የፈራጅነት ባሕርዩን የሚቃረን እንዳይሆን ነው፡፡ እግዚአብሔር እውነተኛ ፈራጅ ነው፤ ዝም ብሎ ያለቅጣት አዳምን ቢምረው ከፈራጅነት ባሕርዩ ጋር የሚጋጭ ይሆናል፡፡ ያጠፋ ስለጥፋቱ መቀጣት አለበትና፡፡ (፩ኛ ጴጥ ፩፥፲፯)
· ከዚህ በተጨማሪም እግዚአብሔር በባሕርዩ ሁሉን ቻይ በመሆኑና ተቃዋሚ የሌለው በመሆኑ እንደ ሰው በሥልጣኑ ተጠቅሞ መሆን የማይገባውን አያደርግም፡፡ በእርሱ ዘንድ ሁሉ በአግባብና በሥርዓት ነውና፡፡
ስለዚህ ከላይ እንዳየነው ፈጣሪ ሥርዓት ባለው መንገድ አዳምን ለማዳን ፈታሒ በጽድቅ (እውነተኛ ፈራጅ) ያሰኘውን የፈራጅነት ባሕርዩን ከመሐሪነት ባሕርዩ ጋር ሳያጋጭ የረከሰውን የአዳምን ባሕርይ ለማደስ ሰው ሆነ፡፡ በጥንተ ተፈጥሮ ከፈጠረን ከእርሱ ሌላ በሐዲስ ተፈጥሮ ሊፈጥረን የሚችል ሌላ ማንም የለምና፡፡ (ቆላ ፫፥፲)
፫ኛ. ሰው አጥቶት የነበረወን ምግባር ሃይማኖት የመሥራት ጸጋ ለመስጠት
አዳም ባመጣው ዕዳ ምክንያት የሰው ልጅ ለመልካም ምግባር ልምሾ ሆኖ ነበር፡፡ ከዚህ በኋላ በኃጢኣት ላይ ኃጢአትን እየደራረበ በመሥራት እግዚአብሔር ሰውን በመፍጠሩ ተጸጸተ እስኪባል ድረስ ክፋትን አበዛ፡፡ ያ የመጀመሪያው በደል (ጥንተ አብሶ) ነፍስን የሥጋ ተገዢ አደረጋት፡፡ በዚህ ምክንያት ሰው ለሥጋ አጓጒ በሆነ ነገር ሁሉ የሚሸነፍ ሆነ፡፡ ሕግ ቢሰጠው ሕግን በፈጸም አልቻለም፡፡ ይልቁንም የተሰጠችው ሕግ ኃጢአትን ቆጥራ ምታስቀጣው ሆነች፡፡ ጌታ ወደዚህ ዓለም በመምጣቱ ግን ከእርሱ ጋር አንድነትን መሠረትን፡፡ እርሱ ኃጢአትን ድል ነስቷልና (ማቴ ፬፥፬-፯) እኛም በእርሱ ኃጢአትን ድል ነስተን በምግባር ጸንተን ፍጹማን መባልን አገኘን፡፡
‹‹በእርሱ የሚኖር ሁሉ ኃጢአትን አያደርግም፣ ኃጢአትን የሚያደርግ ሁሉ አላየውም አላወቀውምም›› እንዲል፡፡
(፩ኛ ዮሐ ፫፥፮)

፬ኛ. አባታዊ ፍቅሩን የሁሉ እረኛ መሆኑን ለመግለጽ
እግዚአብሔር በባሕርዩ ያለ ፍቅር አስገድዶት ወዶ ሰው ስለሆነ በራሱ ጥፋት ከፈጣሪው የተጣላውን አራሱ እንደበደለኛ ክሶ ታረቀው፡፡ ልዑለ ባሕርይ ሲሆን ባሕርዩን ዝቅ አድርጎ ሰው ሆኖ መከራን ተቀብሎ በመስቀል ተሰቅሎ ሞቶ ካሣን በመክፈሉ ለሰው ያለውን ልዩ ፍቅር ገልጧል፡፡ 
‹‹ፍቅር ኃያል ወልድን ከዙፋኑ ሳበው እስከሞትም አደረሰው›› እንዳለ አባ ሕርያቆስ፡፡ 
ሰው ሆኖ በመምጣቱም ህልውናው ጠፍቶን ከእርሱ ፍቀን የነበርን ሰዎች አየነው፣ በዚህም አባትነቱን አወቅን፤ ከሞትም ስላዳነን የሥጋና የነፍሳችን እረኛ መሆኑን ተረዳን፡፡
‹‹እንደ በጎች ትቅበዘበዙ ነበርና አሁን ግን ወደ ነፍሳችሁ እረኛና ጠባቂ ተመልሳችኋል›› እንዲል፡፡

(፩ ጴጥ ፪፥፳፭)

፭ኛ. ሰይጣንን ድል ለመንሳት
የአምላክ ሰው የመሆን ምሥጢር ድንቅ ረቂቅ ነው፡፡ ጌታ በቤተ መንግስት ሲጠበቅ በከብቶች በረት፣ በሠራዊት ታጅቦ በመኮንኖች ተከቦ ይመጣል ተብሎ ሲጠበቅ እንደ ምስኪን ደኃ ከብዙ ሰዎችና ከዲያብሎስ በተሰወረ ጥበቡ ሰው ሆነ፡፡ ይህም የሰይጣንን እኩይ ተግባር ለማጥፋት ነው፡፡ ዲያብሎስ በእባብ በሥጋዋ ተሠውሮ ምላሷን ምላስ አድርጎ አዳምንና ሔዋንን አስቷቸዋል፡፡ ክርስቶስም ይህን ሊሽር በሰው ሥጋ ተሰውሮ ተገልጧል፡፡ ጌታ እንደ ሰውነቱ ሲራብ፣ ሲጠማ፣ ሲያንቀላፋ፣ አላዋቂ መስሎ ሲጠይቅ ተመልክቶ ሰይጣን ፈጣሪነቱን ሳይረዳ ደካማ መስሎት ነበር፡፡ በመስቀል ላይም ጌታችን ‹‹አምላኬ አምላኬ ለምን ተውከኝ›› ሲል ዕሩቅ ብእሲ መስሎት ሥጋውን በመቃብር ነፍሱን በሲዖል ለመቆራኘት ሲመጣ በእሳት ዛንጅር በነፋስ አውታር ወጥሮ ይዞ ሲያስለፈስፈው ነፍሳትን በነጻ እንደሚለቅ ተናግሮ እጅ ሰጥቷል፤ በመስቀሉ ሥር ድል ተነስቷል፡፡
፬-፮-.፮ …የእግዚአብሔር ወልድ ልደታት
እግዚአብሔር ወልድ ሁለት ልደታት አሉት፡፡ እነዚህም፡-

፩ኛ ልደት ቅድመ ዓለም ከአብ ያለ እናት መወለዱ ነው
2ኛ ልደት በዚህ ዓለም ቅድስት ድንግል ከምትሆን ከእመቤታችን ያለ አባት መወለዱ ነው፡፡
‹‹ነአምን ክልኤተ ልደታተ - ሁለት ልደታትን እናምናለን›› እንዳሉ ሊቃውንቱ ባስልዮስና ሳዊሮስ፡፡ ሥጋው ቃል በዚህ ልደቱ በተዋሕዶ የአብ ልጅ የማርያም ልጅ ይባላል፡፡ ይህ የጌታ ልደት አስቀድሞ ትንቢት የተነገረለት ነው፡፡ ቀጥለን ስለጌታ ልደት ከተነገሩ ትንቢቶች መካከል የተወሰኑትን እናያለን፡፡
‹‹በአንተና በሴቲቱ መካከል በዘርህና በዘርዋም መካከል ጠላትነትን አደርጋለሁ፡፡ እርሱ (የሴቲቱ ዘር) ራስህን ይቀጠቅጣል፣ አንተም ስኮናውን ትቀጠቅጣለህ፡፡››
(ዘፍ ፫፥5)

በዚህ የመጽሐፍ ቃል ሴቲቱ የተባለችው ለጊዜው ሔዋን ስትሆን በፍጻሜው ግን እመቴታችን ናት፡፡ የሴቲቱ ዘር የተባለው ጌታችን ኢየሱስ ክርስቶስ ነው፡፡ የሴቲቱ (የእመቤታችን) ልጅ ጌታችን የዘንዶውን (የዲያብሎስን) ራስ በመስቀል ተሰቅሎ ቀጥቅጦታል (ራዕ ፳፥፪፤ ፲፪፥፫-፮፣ ገላ4፣ 4፤ ቆላ2 ፣04)

‹‹እግዚአብሔርም አለኝ አንተ ልጄ ነህ እኔ ዛሬ ወለድኩህ››

(መዝ 2፣7)

‹‹እግዚአብሔርም አለኝ አንተ ልጄ ነህ›› ያለው ተናጋሪው እግዚአብሔር ወልድ ነው፤ ቅድመ ዓለም አካል ዘእምአካል፣ ባህርይ ዘእምባህርይ የወለድኩህ ልጄ ነህ አለኝ ሲል፡፡ ‹‹እኔ ዛሬ ወለድኩህ›› ማለቱ ደግም ዛሬም በተዋህዶ የወለድኩህ ልጄ ነህ አለኝ ሲል ነው፡፡
በተጨማሪም የሚከተሉትን የትንቢት ቃሎች ተመልከት፡፡

‹‹ስለዚህ ጌታ ራሱ ምልክት ይሰጣችኋል እነሆ ድንግል ትፀንሳለች ወንድ ልጅም ትወልዳለች ስሙንም አማኑኤል ብላ ትጠራዋለች››

(ኢሳ 7፣04)

‹‹ሕዋን ተወልደልናልና ወንድልጅም ተሰጥቶናልና፣ አለቅነትም በጫንቃው ላይ ይሆናል ስሙም ድንቅ መካር ኋያል አምላክ የዘላለም አባት፣ የሰላም አለቃ ተብሎ ይጠራል፡፡››

(ኢሳ 9፣6)

‹‹አንቺም ቤተልሔም ኤፍራታ ሆይ አንቺ በይሁዳ አእላፍት መካከለ ትሆኝ ዘንድ ታናሽ ነሽ፡፡ ከአንቺ ግን አወጣጡ ከቀድሞ ጀምሮ ከዘላለም የሆነ በእስራኤልም ላይ ገዥ የሚሆን ይወጣል፡፡››

(ሚክ 5፣2)

‹‹እነሆ መልእክተኛዬን እልካለሁ መንገድንም በፊቴ ያስተካክላል፣ እናንተም የምትፈልጉት ጌታ በድንገት ወደ መቅደሱ ይመጣል፣ የምትወድዱትም የቃል ኪዳን መልእክተኛ እነሆ ይመጣል ይላል የሠራዊት ጌታ እግዚአብሔር፡፡››

(ሚል 3፣6)

4‐6‐7  የተዋሕዶ ምስጢር
የጌታችን ሰው የመሆኑ ነገር ታላቅ ምስጢር ነው፡፡ 

‹‹በሥጋ የተገለጠ የእግዚአብሔርነት ምስጢር በእርግጥ ያለምንም ጥርጥር ታላቅ ነው፡፡››› እንዲል፡፡
(2 ጢሞ 3፣06)

ይህንንም ታላቅ የሆነውን የተዋሕዶ ምሥጢር ቅዱስት መጻሕፍትን መሠረት በማድረግ እንደሚከተለው እናያለን፡፡
ጌታችን ኢየሱስ ክርስቶስ ሰው የሆነው፡-

1ኛ. በመለወጥ /ውላጤ/ ነውን - አይደለም

ምክንያቱም መለወጥ ማለት ሥጋ ወደ መለኮትነት ወይም መለኮት ወደ ሥጋነት ተለውጧል አንዱ ጠፍቷል ማለት ነው፡፡

ምሳሌ፡- የሎጥ ሚስት ወደ ጨው ኀውልት፣ የሙሴ በትር ወደ እባብ፣ የቃና ውኃ ወደ ወይን እንደተለወጡት (ዘፍ ፲፱፥፳፮፤ ዘጸ ፯፥፲‐፲፫፤ ዮሐ ፪.1‐፲1)

መለኮት ወደ ሥጋ ተለወጠ ካልን ዓለም አልዳነም ያሰኛል፡፡ ፍጡር የሆነው ሥጋ ማዳን አይቻለውምና፡፡ ሥጋ ወደ መለኮት ተለወጠ ካልን መከራ ባልተቀበለ ነበር፤ የመለኮት ባሕርይ የማይታመም ነውና፡፡
ስለዚህ ጌታችን ሰው ሲሆን ሥጋ ወደ መለኮት፣ መለኮትም ወደሥጋ አልተለወጡም፤ በተዐቅቦ /በመጠባበቅ/ አንድ ሆኑ እንጂ፡፡ በእግዚአብሔር ባሕርይ መለወጥ መለዋወጥ የለም፡፡
‹‹እኔ እግዚአብሔር አልለወጥም›› እንዲል፡፡

(ሚል 3፣ 6)

‹‹ኢየሱስ ክርስቶስ ትናንትና ዛሬ እስከ ለዘላለምም ያው ነው፡፡››

 (ዕብ 03፣6) 
2ኛ. በሚጠት ነውን - አይደለም

ሚጠት የቃሉ ትርጉም መመለስ ማለት ሲሆን ይህም በመጀመሪያ ቃል ነበር፣ ሥጋ ሆነ፣ ተመልሶ ቃል ሆነ ማለት ነው፡፡ ምሳሌውም እንደ ሙሴ በትር ወይም እንደ ግብጽ ውኃ ማለት ነው (ዘጸ 7፣07 - @5)

3ኛ. በኅድረት ነውን    - አይደለም

የዚህ ሀሳብ መነሻው በምንታዌ/በሁለትነት/ የሚያምኑ በ2ኛው መ/ክ/ዘመን የተነሱ መናፍቃን ሐሳብ ነው፡፡ ሁለት አምላክ አለ፤ ክፋና ደግ፡፡ ክፋው አምላክ ሥጋን ጨምሮ ማንኛውንም ቁስ አካል ፈጥሯል፤ ደጉ አምላክ ደግሞ እንደ ነፋስ ያሉ ረቂቃን ነገሮችን ፈጥሯል፤ ስለሆነም ሥጋ የክፉው አምላክ ፍጥረት ስለሆነ አምላክ ሥጋን አልተዋሐደም ይላሉ፡፡ በመጨረሻም በአንድ አምላክ እናምናለን የሚሉ እነ ንስጥሮስ ‹‹አምላክ ከድንግል ማርያም በተወለደው በኢየሱስ ክርስቶስ ላይ አደረበትና የፀጋ አምላክ አደረገው እንጂ ሥጋን አልተዋሐደም›› አሉ፡፡ ይህም አባባል በምሳሌ ሲገለጽ እንደ ዳዊትና ማኀደር፣ እንደ ሰይፍና ሰገባ ማለት ነው፡፡ ይህን ይዘው ሁለት ባሕርይ ነው (የሥጋና የመለኮት ባሕርይ አልተዋሐደም)፣ ሥጋን አልተዋሐደም የሚሉ መናፍቃን ዛሬም አሉ፡፡

ይህ ግን መጽሐፍ ቅዱሳዊ አይደለም፡፡ ምክንያቱም፡-
ሀ/ እመቤታችን ሰውን ብቻ ወለደች ካልን ከፅንሰቱ ጀምሮ በልደቱ ጊዜ የተነገረውን መሻር ይሆናል፡፡ መጽሐፍ ድንግል የወለደችው አምላክን እንደሆነ ይመሠክራልና፡፡
‹‹ድንግል ትፀንሳለች ወንድ ልጅም ትወልዳለች፣ ስሙንም አማኑኤል ብላ ትጠራዋለች ትርጓሜውም እግዚአብሔር ከእኛ ጋር ነው›› 
(ኢሳ 7፣04 ማቲ 1፣@3)

‹‹ሕፃን ተወልዶልናልና፣ ወንድ ልጅም ተሰጥቶናልና አለቅነትም በጫንቃው ላይ ይሆናል ስሙም ድንቅ መካር ኃያል አምላክ የዘላለም አባት የሰላም አለቃ ተብሎ ይጠራል፡፡›› 
(ኢሳ9፣6)

ለዚህም ነው ቅድስት ኤልሳቤጥ በድንግል ማርያም ማህፀን ያለው የባሕርይ ጌታ ስለነበር ‹‹ጌታዬ›› ብላ የጠራችው፡፡ (ሉቃ6፣ $3)

ለ/ ሁለት ባሕርይ ነው መለኮትና ሥጋ አልተዋሐዱም ካልን ሥጋ ብቻውን መከራ ተቀበለ ያሰኛል ይህን ካልን ደግሞ ሰው የራሱን መከራ ተቀብሏልና ገና አልዳነም ያሰኛል፡፡ ‹‹በእውነት ደዌያችንን ተቀበለ ሕማማችንንም ተሸክሟል… ስለ መተላለፋችን ቆሰለ ስለበደላችንም ደቀቀ… ተጨነቀ ተሰቃየ አፋን አልከፈተም፡፡›› (ኢሳ ፶፫) የሚለው ግን በተዋሐደው ሥጋ ታመመ ተቸገረ፣ ቆሰለ ለማለት እንደሆነ መገንዘብ ያሻል፡፡
በተጨማሪም እግዚአብሔር አብ ‹‹የምወደው ልጄ እርሱ ነው›› ብሎ ሲመሰክር ከእነቅዱስ ጴጥሮስ ፊት በጠባብ ደረት በአጭር ቁመት ተወስኖ የቆመውን ጌታ ኢየሱስ ክርስቶስን ልጄ አለው እንጂ የልጄ ማደሪያ አላለውም፡፡ (ማቴ 07፣ 5)

4ኛ. በቱሳሔ ነውን   አይደለም

ቱሳሔ ቅልቅል ማለት ነው፡፡ ምሳሌ፡- ማርና ውኃ፣ ወተትና ቡና፣ ወዘተ … ፡፡ ማርና ውኃን ብንወስድ ሲቀላቀሉ፡- ስም ማዕከላዊ፣ መልክ ማዕከላዊ፣ ጣዕም ማዕከላዊ ይነኛል፡፡

· ስም ማዕከላዊ፡- የዕለቱ ብርዝ የሰነበተው ጠጅ ይባላል እንጂ ውኃ ወይም ማር አይባልም
· መልክዕ ማዕከላዊ፡- እንደማር ሳይነጣ እንደ ውኃ ሳይጠቁር መካከለኛ መልክ ይይዛል፡፡

· ጣዕም ማዕከላዊ ፡- እንደር ሳይከብድ እንደ ውኃ ሳይቀል መካከለኛ ጣዕም ይይዛል፡፡
በምስጢረ ሥጋዌ ሥጋ ወደ መለኮት መለኮትም ወደ ሥጋ ባህርይ መጥቶ መካከለኛ የሆነ ነገር አልመጣም፡፡ ስለሆነም አምላክ ሰው የሆነው በቱሳሔ አይደለም፡፡
5ኛ. በትድምርት ነውን - አይደለም

ትድምርት መደረብ፣ መደመር ማለት ነው፡፡ ምሳሌ፡- ልብስ፣ እንጀራ፣ ወዘተ…. ልብስ ቢደርቡት ይደረባል፣ ቢነጥሉትም ይነጠላል፡፡ እንጀራም እንዲሁ፡፡  መለከትና ሥጋ ግን በመጀመሪያም በተዋሕዶ አንድ ሆነዋል፣ ኋላም ያለመነጣጠል ኖረዋል፡፡ ስለሆነም አምላክ ሰው የሆነው በትድምርት አይደለም፡፡
6ኛ. በቡዐዴ ነውን   አይደለም

 ቡዐዴ መለየት መለያየት ማለት ነው፡፡ ምሳሌ፡- በቆሎና ስንዴ፤ በቆሎና ስንዴ ከተቀላቀሉ በኋላ በቆሎውን ለይቶ በቆሎ ስንዴውን ለይቶ ስንዴ ማለት ይቻላል፡፡ ቃል ሥጋን ሲሆን ግን መለኮትንና ሥጋን ለያይቶ ይህ መለኮት ነው ይህ ሥጋ ነው አይባልምና አምላክ ሰው የሆነው በቡዐዴ አይደለም፡፡
7ኛ. በተዋሕዶ ነውን   አዎን

ሁለት አካላት አንዱ አንዱን ሳያጠፋ ሳይለውጠው፣ ያለመቀላቀል ያለመደራረብ /በተዐቅቦ/ በመጠባበቅ አንድ ሲሆኑ ተዋሐዱ ይባላል፡፡ 
አምላክ ሰው ሲሆን ሁለት የተለያዩ በሕርያት ያሏቸው አካላት ተዋሕዶው አንድ ባሕርይ ሆነዋል፡፡ ባሕርይ፡- ማለት የአካል መገኛ ሥር፣ አካል ሥራውን የሚሠራበት መሣሪያ ነው፡፡ አካል ያለ ባሕርይ ብቻውን አይቆምም፤ ባሕርያም ያለአካል አይፈጸምም፡፡ እንደሥርና እንደግንድ (ዐፅቅ) የተያያዙ የማይለያዩ ናቸው፡፡

· መለኮታዊ አካል፡- ረቂቅ፣ የማይጨበጥ፣ የማይዳሰስ፣ እሳታዊ፣ ምሉዕ ነው

· ሥጋዊ አካል፡- ግዙፍ፡ ውሱን ፣ የሚዳሰስ፣ የሚጨበጥ ነው 

· መለኮታዊ ባሕርይ፡- ፈታኛና ኋለኛ፣ መጀመሪያና መጨረሻ፣ ፈጣሪ፣ ሁሉን ማድረግ የሚችል፣ ዘላለማዊ፣ የማይሞት የማይለወጥ የማይታመም… ነው

· ሥጋዊ ባሕርይ፡- መራብ፣ መጠማት፣ ማድከም፣ መሞት፣ . . . የሚስማማው ነው

ቃል ከሥጋ ጋር ተዋሐደ ማለት መለኮታዊ አካልና ሥጋዊ አካል መለኮታዊ ባሕርይና ሥጋዊ ባሕርይ ተዋሐዱ፤ ከእመቤታችን የተወለደው ጌታችን ከሁለት አካል አንድ አካል ከሁለት ባሕርይ አንድ ባሕርይ ሆነ ማለት ነው፡፡ ቅድመ ዓለም ከአብ አካል ዘእምአካል ባሕርይ ዘእምባሕርይ የተወለደው ቃል እግዚአብሔር ወልድ ድኅረ ዓለም (ከአምስት ሺ አምስት መቶ ዘመን በኋላ) በሥጋ ከቅድስት ድንግል ማርያም ስለተወለደ ወልደ ማርያም (የማርያም ልጅ) መባልን ገንዘቡ አደረገ፡፡

በተዋሕዶ ረቂቁ፣ ምልዑ መለኮት ርቀቱን ምልዓቱን ሳይለቅ በተዐቅቦ ግዙፍ ውሱን ሥጋን ሆነ ፣ ግዙፉ ውሱኑ ሥጋ ግዝፈቱን ውስንነቱን ሳይለቅ በተዐቅቦ ረቂቅ ምሉዕ መለኮትን ሆነ፡፡ 

‹‹እንቲአሁ ለቃል ኮነ ለሥጋ ወእንቲአሁ ለሥጋ ኮነ ለቃል ዘእንበለ ኃጢአት ባሕቲታ ከመ ተዋህዶተ ጎፂን ምስለ እሳት›› እንዲል

(ቅዱስ ቄርሎስ)

እግዚአብሔር አምላክ ሰው በሆነ ጊዜ ሰውም በተዋሕዶ አምላክ ሆኗል፡፡ መሆን የሁለቱም ነው፡፡ በዚህም ከላይ ቅዱስ ቄርሎስ እንደተናገረው የቃል ገንዘብ ለሥጋ የሥጋ ገንዘብ ለቃል ሆነ፡፡ ቃል የሚባለውም መለኮቱ ነው ሥጋ የሚባለው ደግሞ ትስብእቱ ነው፡፡ ትስብእት ማለት ሰው መሆን ሰውነት ማለት ነው፡፡ ምስጢሩም በግልጽ ሲነገር ነፍስና ሥጋ ማለት ነው፡፡ በዚህም መሠረት ቃል ሥጋ ሆነ ማለት ቃል ከሥጋ ጋር፣ ሥጋ ከቃል ጋር በተዋህዶ አንድ አካል አንድ ባሕርይ ሆነ ማለት ነው፡፡ ይህንንም የተዋሕዶ ምሥጢር በብረትና እሳት፤ በነፍስና ሥጋ ተዋሕዶ ምሳሌነት ማየት ይበልጥ ምሥጢሩን ለመረዳት ያግዛል፡፡
የብረትና እሳት ተዋሐዶ ለመለኮትና ሥጋ ተዋሕዶ ምሳሌነት፡- 
· ብረት ክእሳት ሲገባ ብረት የእሳትን ገንዘብ ገንዘቡ ያደርጋል፡፡ (መፋጀት፣ ማብራት) እሳትም የብረትን ገንዘብ ገንዘቡ ያደርጋል (ቅርጽ መያዝ፣ መጨበጥ፣ መዳሰስ፣ መመታት)
·  እሳት ብረቱን ተዋሕዶ እሳትነቱ እንደሚታይ ረቂቁ መለኮት ሥጋን ተዋሕዶ በግዙፍ ለመታየቱ ምሳሌ ነው
· እሳት ከብረት ጋር ሆኖ በመዶሻ እንደሚመታ ባሕርይውን እሳትነት ግን እንደማያናውጽበት መለኮትም በተዋሐደው ሥጋ ሞከራ  ተቀበለ ሞተ፤ ይህ ግን መለኮታዊ ባህርይውን አላገኘውም፡፡
· ብረትም የማቃጠል ባሕርይ ከእሳት ወርሶ እሳት ይሆናል፣ ደካማ የነበረ ሥጋም ከመለኮት ጋር ተዋሕዶ ሞትን ድል የሚያደርግ ሆኗል፡፡ 

የነፍስና ሥጋ ተዋሐዶ ለመለኮትና ሥጋ ተዋሕዶ ምሳሌነት፡- 

ታላቁ ሊቅ ቅዱስ ቄርሎስ ስለነፍስና ሥጋ ተዋሕዶ ምሳሌነት የሚከተለውን አስተምሯል፡፡
‹‹የሚረዳህስ ከሆነ የትስብእትና /የሥጋና/ የመለኮትን ተዋሕዶ በእኛ ነፋስና ሥጋ ተዋሕዶ መስለን እንነግርሃለን፡፡ እኛ በነፋስ በሥጋ የተፈጠርን ነንና፡፡ አንዱን የሥጋ አንዱን የነፋስ ብለን ሁለት አካል ሁለት ባህርይ አናደርገውም፡፡ ሰው ከሁለት አንድ በመሆኑ አንድ ነው እንጂ፡፡ ከሁለቱ ባህርያት አንድ በመሆኑ ሁለት አካል ሁለት ሰው አይባልም፡፡ በነፋስ በሥጋ የተፈጠረ ሰው አንድ ነው እንጂ፡፡ ይህንንስ ካወቅን ጌታችን ኢየሱስ ክርስቶስ ከተዋህዶ በፊት እርስ በእርሳችው አንድ ካልነበሩ ከተዋህዶ በኋላም ከማይለያዩ ከሁለት ባሕርያት አንድ እንደሆነ እናውቃለን፡፡››

(ሃይ አበ ዘቄርሎስ   ፸.፲፱)

በምሥጢረ ሥላሴ እግዚአብሔር በአካል ሦስት በመለኮት አንድ እንደሆነ ተመልክተናል፡፡ በምሥጢረ ሥጋዌ ደግሞ መለኮት ሥጋን መዋሐዱን፣ ከሦስቱ አካላት አንዱ አካል ሰው መሆኑን አይተናል፡፡ ይህ ሲባል ግን መለኮት እንደአካለት ከሦስት አይከፈልም፡፡ ወይም ሦስቱም ሰው ሆኑ አያሰኝም፤ አይባልምም፡፡ ይህን ለመረዳት በምሥጢረ ሥላሴ የተመለከትነውን የኩነታት ምሥጢር በበቂ ሁኔታ መረዳት ያሻል፡፡ 
ለምሳሌ፡- ነፍስ በአካሏ ከሦስት የማትከፈል አንዲት ስትሆን ሦስት ከዊን (ሁኔታዎች) አላት፤ እነርሱም፡- ልብነት፣ ቃልነትና እስትንፋስነት ናቸው፡፡ በልብነቷ አብ፣ በቃልነቷ ወልድ፣ በእስትንፋስነቷ ደግሞ መንፈስ ቅዱስ ይመሰላሉ፡፡ ሰው አሳቡን ሊገልጥ ባሰበ ጊዜ የነፍስ ቃልነቷ ከሥጋዊ ምላስ ጋር ተዋህዶ ድምፁን ይሰጣል፡፡ በአንደበትም በተገለጠ ጊዜ ከልብና ከእስትንፋስ አይለይም፡፡ ልብ፣ ቃልና እስትንፋስ በተዋህዶ እያሉ ቃል ሥጋዊ ምላስን ተዋህዶ በተገለጠና ድምፁን በሰጠ ጊዜ ይህ የቃልነት ከዊን ልብን እስትንፋስን ወደቃልነት ሊለውጣቸው አይችልም፡፡ ስለዚህ ከሦስቱ አካላት አንዱ እግዚአብሔር ወልድ በተለየ አካሉ በቃልነቱ ከዊን ሰው ሲሆን የቃል ሰው መሆን መለኮትን እንደ አካላት አይከፍለውም፤ አብ መንፈስ ቅዱስም ሰው ሆኑ አያሰኝም፡፡
የተዋሕዶ ምሳሌዎች ከመጽሐፍ ቅዱስ

ሀ) ዕፀ ጳጦስ ዘሲና

‹‹የእግዚአብሔርም መልአክ በእሳት ነበልባል በእሽህ ቀጥቃጦ መካከል ታየው፣ እነሆም ቁጥቋጦው በእሳት ሲነድ ቁጥቋጦውም ሳይቃጠል አየ፡፡›› 

(ዘጸ 3፣ 2)

ቅጠልና እሳት አንድ ሆነው ተዋሕደው እሳቱ ቅጠሉን ሳያቃጥል ቅጠሉ እሳቱን ሳያጠፋ እሳት እሳትነቱን ቅጠልም ቅጠልነቱን እንደያዘ፣ ዳሩ ግን በተዋህዶ አንድ ሆኖ ታይተዋል፡፡ ይህም አካላዊ ቃል ሥጋን በተዋሐደ ጊዜ መለኮት ሥጋን አልመጠጠውም፣ አላጠፋውምና፣ ሥጋም ተለውጦ መለኮት አልሆነምና፣ መለኮት መለከትነቱን ሥጋም ሥጋነቱን ሳይለቅ በተዋሕዶ አንድ አካል አንድ ባሕርይ የመሆኑ ምሳሌ ነው፡፡
ለ) ሱራፊ በጕጠት የያዘው ፍሕም 

‹‹ከሱራፌልም አንዱ እየበረረ ወደ እኔ መጣ፣ በእጁም ከመሰዊያው በጉጠት የወሰደው ፍሕም ነበር፡፡ አፌንም ዳሰሰበትና እነሆ ይህ ከንፈሮችህን ነክቷል በደልህም ከአንተ ተወገደ ኃጢአትም ተሰረየልህ አለኝ፡፡›› 

(ኢሳ 6፣ 2)

ፍሕም የሥግው ቃል የጌታችን ምሳሌ ነው፡፡ ፍሕም የከሰልና የእሳት ውሕደት ነው፡፡ እሳት የመለኮት ከሰል የሥጋ ምሳሌ ነው፡፡ ፍሕሙ ባለመታዘዝ ምክንያት ለምጻም የሆነውን ኢሳይያስን ከኃጢአቱ እንዳነጻው በተዋሕዶ የተገለጸው ጌታችንም የእግዚአብሔርን ትዕዛዝ ጥሶ የወደቀውን አዳምን ከውድቅቱ አንስቶ ከርኩሰቱ ቀድሶ ወደቀደመ ክብሩ የመመለሱ የዚያ ምሳሌ ነው፡፡

4‐6‐8 የክርስቶስ የባሕርይ አምላክነት
ጌታችን መድኃኒታችን ኢየሱስ ክርስቶስ የባሕርይ አምላክ ነው፡፡ ይህንን በሚከተሉት ሦስት መንገዶች ዘርዝረን እናያለን፡፡

1ኛ. ስለኢየሱስ ክርስቶስ ነቢያት ሲናገሩ እግዚአብሔር ብለው ጠርተውታል፡፡

ሀ) የነቢየ እግዚአብሔር ኢሳይያስ ምስክርነት 
ትንቢት፡- ‹‹የእግዚአብሔርን መንገድ በምድረ በዳ ጥረጉ . . .›› 

(ኢሳ $፣3)

በዚህ በነብዩ የትንቢት ቃል ‹‹የእግዚአብሔርን መንገድ›› የሚለውን ‹‹የጌታን (የኢየሱስ ክርስቶስን) መንገድ›› ብሎ ወንጌላዊው ለጌታችን ለኢየሱስ ክርስቶስ የተነገረ መሆኑን አረጋግጧል፡፡
የትንቢት ፍጻሜ፡- ‹‹የጌታን መንገድ አዘጋጅ . . . ›› 

(ማቴ3፣ 6) 

ለ) ልበ አምላክ ዳዊት ጌታችን ኢየሱስ ክርስቶስ ሞትን ድል አድርጎ ከተነሳ በኋላ ወደሰማይ ማረጉን አስመልክቶ በትንቢት ሲናገር ኢየሱስ ክርስቶስን እግዚአብሔር ብሎ ጠርቶታል፡፡ 
ትንቢት፡- ‹‹አምላክ በእልልታ፣ እግዚአብሔር በመለከት ድምጽ አረገ››
(መዝ $6፣ 4 - 5)
የትንቢት ፍጻሜ፡- ‹‹… ይህ ከእናንተ ወደ ሰማይ የወጣው ኢየሱስ ወደ ሰማይ ሲሄድ እንዳያችሁት እንጂሁ ይመጣል፡፡››
(ሐዋ 6፣ 06) 
ሐ) ነቢየ እግዚአብሔር ኢሳይያስ ስለ ምጽአተ ክርስቶስ ሲናገር እግዚአብሔር ብሎ ጠርቶታል
ትንቢት፡- ‹‹እነሆ ጌታ እግዚአብሔር እንደ ኃያል ይመጣል፣ ክንዱም ስለ እርሱ ይገዛል፡፡ እነሆ ዋጋው ከእርሱ ጋር ደመወዙም በፊቱ ነው››

(ኢሳ $፣ 0)

የትንቢት ፍጻሜ፡- ‹‹እኔ ኢየሱስ … እነሆ በቶሎ እመጣለሁ ለእያንዳንዱም እንደ ሥራው መጠን እከፍል ዘንድ ዋጋዬ ከእኔ ጋር አለ፡፡ አልፋና ኦሜጋ ፊተኛውና ኋለኛው መጀመሪያውና መጨረሻው እኔ ነኝ›› 

(ራዕ @2፣ 02 ና 06 ) 

መ)  ነቢየ እግዚአብሔር ዘካርያስም በተመሳሳይ ሁኔታ ክርስቶስን እግዚአብሔር ብሎ ጠርቶታል
ትንቢት፡- ‹‹አምላኬ እግዚአብሔር ከቅዱሳኑ ሁሉ ጋር ይመጣል፡፡›› 
(ዘካ 04.5)
የትንቢት ፍጻሜ፡- ‹‹ጌታችንም ኢየሱስ ከርስቶስ ከቅዱሳኑ ሁሉ ጋር ሰመጣ ….›› 
(1ተሰ 3፣02) 

2ኛ. ለእግዚአብሔር ብቻ የሚነገሩ ለክርስቶስም ተነግረዋል

ሀ) ፊተኛና ኋለኛ፡- ከእግዚአብሔር በቀር ከዘመናት በፊት የነበረ እስከ ዘላለምም የሚኖር የለምና ከእርሱ ሌላ ፊተኛና ኋለኛ መባል የሚገባው የለም፡፡
‹‹የእስራኤል ንጉሥ እግዚአብሔር የሚቤዥም የሠራዊት ጌታ እግዚአብሔር እንዲህ ይላል፡፡ እኔ ፈታኛ ነኝ እኔም ኋለኛ ነኝ ከእኔ ሌላም አምላክ የለም፡፡›› እንዲል፡፡
(አሳ $4፣6፤ ዘጸ 3፣04 )

ኢየሱስ ክርስቶስም እኔ ፊተኛና ኋለኛ ነኝ ማለቱ እግዚአብሔርነቱን ያስረዳል፡፡
‹‹ፊተኛውና መጨረሻው ሕያውም እኔ ነኝ ሞቼም ነበርሁ እነሆም ከዘላለም እስከ ዘላለም ሕያው ነኝ፡፡››

(ራዕ 6፣ 07)

ለ) አምላክ፡- ከእግዚአብሔር በቀር የባሕርይ አምላክ የለም
  
‹‹ከእኔ በፊት አምላክ አልተሠራም ከእኔም በኋላ አይሆንም፡፡›› እንዲል፡፡
(ኢሳ $3፣ 0)

ኢየሱስ ክርስቶስ እግዚአብሔር በመሆኑ እውነተኛ የባሕርይ አምላክ መሆኑ በመጻሕፍት ተመስክሯል፡፡
‹‹… እርሱም ልጁ ኢየሱስ ክርስቶስ ነው፡፡ እርሱ እውነተኛ አምላክና የዘላለም ሕይወት ነው፡፡››

(1ዮሐ 5.@)

‹‹ከእነርሱም ክርስቶስ በሥጋ መጣ እርሱም ከሁሉ በላይ ሆኖ ለዘላለም የተባረከ አምላክ ነው፣ አሜን፡፡››
(ሮሜ 9፣ 5)
‹‹ሕፃን ተወልዷልና ወንድ ልጅም ተሰጥቶናልናል አለቅነትም በጫንቃው ላይ ይሆናል፣ ስሙም ድንቅ መካር፣ ኃያል አምላክ፣ የዘላለም አባት፣ የሰላም አለቃ ተብሎ ይጠራል፡፡››

(ኢሳ ፱.፮)

ሐ) የጌቶች ጌታ፣ የነገሥታት ንጉሥ፡- እግዚአብሔር የጌቶች ጌታ፣ የነገሥታት ንጉሥ ነው፡፡
‹‹እንግዲህ አምላካችሁ እግዚአብሔር የአማልክት አምላክ የጌቶችም ጌታ ታላቅ አምላክ ኃያልም የሚያስፈራም በፍርድ የማያዳላ ….›› 

(ዘጸ 0፣ 06)

ኢየሱስ ክርስቶስም እግዚአብሔር እንደመሆኑ በዚሁ ስም ተጠርቷል፡፡
‹‹… የነገሥታት ንጉሥና የጌቶች ጌታ የሚል ስም አለው፡፡››

(ራዕ 09፣06)
3ኛ. በሐዲስ ኪዳን መጸሕፍት ክርስቶስ እግዚአብሔር ተብሏል፡፡

‹‹እግዚአብሔር በደሙ የዋጃትን ቤተክርስቲያንን እንድትጠብቁ …›› 
(ሐዋ @.፳8)

በደሙ ፈሳሽነት አማናዊት ቤተክርስቲያንን የመሠረተው በተለየ አካሉ ከቅድስት ድንግል ማርያም ከሥጋዋ ሥጋን ከነፍሷ ነፍስን ነስቶ ፍጹም ሰው የሆነው ወልድ ኢየሱስ ክርስቶስ ነው፡፡ ከላይ በተጠቀሰው ምንባብ እግዚአብሔር ተብሎ መጠራቱን ልብ ይሏል፡፡
በአጠቃላይም ኢየሱስ ክርስቶስ ፍጹም ሰው ፍጹም አምላክ ነው፡፡ ሥጋ በተዋሕዶተ መለኮት የባሕርይ አምላክነትን ገንዘቡ አድርጓል፤ መለኮትም በተዋሕዶ ሥጋ የሥጋን ገንዘብ ገንዘቡ አድርጓል፡፡ ይህም በሚከተሉት ምንባባትና ታሪኮች ተመስክሯል፡፡
‹‹የቡሩክ ልጅ ክርስቶስ አንተ ነህንን አለው፡፡ ኢየሱስም እኔ ነኝ፣ የሰው ልጅም በኃይል ቀኝ ሲቀመጥ በሰማይም ደመና ሲመጣ ታያላችሁ አለ፡፡›› 
(ማር 04.%1)
በተዋሕዶ አንድ አካል አንድ ባሕርይ በመሆኑ ተይዞ ለፍርድ የቀረበው ሥግው ቃል ኢየሱስ ክርስቶስ ነው፤ በመጨረሻው ቀንም ለሁሉ እንደ ሥራው መጠን ዋጋውን ለመክፈል የሚመጣውም ያው እርሱ ሥግው ቃል ኢየሱስ ክርስቶስ ነው፡፡  እርሱ ፍጹም ሰው ፍጹም አምላክ ነውና፡፡
በዮሐንስ ወንጌል ምዕራፍ 2 ከቁጥር 1 እስከ ፲፪ በተጠቀሰው የቃና ሠርግ ላይ ፍጹም ሰው እንደ መሆኑ ወደሠርጉ የተጠራው፤ ፍጹም አምላክ እንደመሆኑም ውኃውን ወይን ያደረገው አንድ አርሱ ሥግው ቃል ክርስቶስ ነው፡፡ 

በማቴዎስ ወንጌል ምዕራፍ  0 ከቁጥር @6 እስከ @7 ላይ በተመዘገበው ታሪክ ላይ በመርከቡ የውስጠኛው ክፍል ተኝቶ የነበረው፤ ተነስቶም ነፋሳትንና ማዕበላትን የገሰጸው አንዱ ሥግው ቃል ኢየሱስ ክርስቶስ ነው፡፡ መተኛት፣ መቀስቀስ የሰውነት ሥራ፤ ነፋሳትንና ማዕበላትን ገሥጸ ጸጥ ማድረግ የአምላክነት ሥራዎች ናቸው፡፡ ሠሪያቸው ግን አንድ ክርስቶስ ነው፡፡ 

በዮሐንስ ወንጌል ምዕራፍ 9 ቁጥር 6 ላይ ከተወለደ ጀምሮ ዕውር ለነበረው ሰው ምራቁን እንትፍ ብሎ በምድር አፈር ለውሶ የዓይኑን ብርሃን እንደመለሰለት እናነባለን፡፡ ፍጹም ሰው እንደ መሆኑ ምራቅን እንትፍ አለ፤ ፍጹም አምላክ እንደመሆኑም በምራቁ በደረቅ ግንባር ላይ ዐይንን ሠራ፡፡ ይህም ትስብእት (ሰውነት) መለኮትን ተዋሕዶ የመለኮትን ባሕርይ ባሕርይ ማድረጉን ያሳያል፡፡ 

በዮሐንስ ወንጌል ምዕራፍ @ ከቁጥር 09 እስከ @9 ላይ በተጻፈው ታሪክ ጌታችን ኢየሱስ ክርስቶስ በተዘጋው በር በርቀት ገባ፤ ገብቶም እዩኝ ዳሱኝ አለ፡፡ በርቀት (አጥብቀህ አንብብ) በዝግ በር የገባው መለኮት ነው እንዳይባል እዩኝ ዳሱኝ ብሏል፤ መለኮት በባሕርዩ አይታይም አይዳሰስምና ይህ አይሆንም፡፡ እዩኝ ዳሱኝ ያለ ሥጋ ነው እንዳይባል ሥጋ በርቀት በተዘጋ በር መግባት አይችልም፡፡ ይህ የሆነው ግን በተዋሕዶ፡- ሥጋ የመለኮትን ባሕርይ ባሕርዩ አድርጎ በርቀት ገብቷል፤ መለኮትም የሥጋን ባሕርይ ባሕርዪ አድርጎ በተዋሕዶተ ሥጋ ታይቷል፣ ተዳሷል፡፡ በርቀት የገባ፣ እዩኝ ዳሱኝ ያለም አንድ እርሱ ሥግው ቃል ኢየሱስ ክርስቶስ ነው፡፡ 
፬-፮-፱ የእግዚአብሔር የማዳን ጉዞ ከልደት እስከ ትንሣኤ 
በዚህ ርዕስ ሥር ጌታችን ኢየሱስ ክርስቶስ ከልደቱ እስከ ትንሣኤው በፈጸመው የካሣነት ሥራ እንዴት የሰውን ልጅ እንደተቤዠ እንመለከታለን፡፡

· ልደት፡- ጌታችን ኢየሱስ ክርስቶስ ከኅቱም ድንግል ከእመቤታችን ተወለደ፡፡ (ማቴ 6፣ @3 ፤ ኢሳ 7፣ 04)፡፡ ይኸም ከኅቱም መሬት ተገኝቶ የተሳሳተውን አዳምን ሊቤዥ ነው፡፡ መርገመ ሥጋ መርገመ ነፍስ ከሌለባት ከንጽሕት እመቤታችን መወለዱ መርገም ካልደረሰባት ከንጽሕት ምድር ተገኝቶ የሳተውን አዳምን ሊያድን ነው፡፡ ሲወለድም በከብቶች በረት በእንስሶች መካከል ተኛ (ሉቃ 2፣ 7)፡፡ ይህም ከዓለመ መላእክት ተሰዶ በእንሰሶች መካከል የተገኘ አዳምን ለማዳን ነው፡፡

· ስደት፡- ያለ በደሉ መድኋኔዓለም ክርስቶስ የገነት ምሳሌ ከሆነች ከነዓን የሲዖል ምሳሌ  ወደ ሆነች ግብጽ ተሰድዷል (ማቴ 2፣ 03 - @3) ይህም በበደሉ ምክንያት ከገነት ወደ ሲዖል የተሰደደውን አዳምን ሊያድን ነው
· ሕግ ጠባይዓዊና ሕግ መጽሐፋዊን መፈጸም፡- ሕግ ጠባይዓዊና የሚለው የሰውነትንና የተፈጥሮን ሕግጋት በመጠበቅ ከመጸነስና ከመወለድ ጀምሮ ቀስ በቀስ ማደግን መከራ መቀበልን፣ መብላት መጠጣትን፣ ወዘተ ይጠቃልላል፡፡ ይህንን ከኃጢአት በቀር በየደረጃው ፈጽሞታል፡፡ ሕግ መጽሐፍዊ የሚለው ደግሞ ሕገ አራትን እየፈጸመ ማደጉን ያሳያል፡፡ በስምንተኛው ቀን መገረዝን፣ በ$ኛው ቀን ቤተመቅደስ መግባትን፣ በዓመት ሦስት ጊዜ ወደ ኢየሩሳሌም መሄድን፣ ወዘተ ያጠቃልላል(ሉቃ ፪፥@1 - %2)፡፡ ጌታ ሕግን ሁሉ የፈጸመው እኛ ሕግ አፍራሾችን እንደ ሕግ ፈጻሚዎች ሊቆጥረን ነው፡፡ ይህንንም በማድረጉ በሕግ አፍራሽነታችን ከሚመጣብን ፍርድና ኩነኔ ነፃ አውጥቶናል፤ አድኖናልም፡፡ (ሮሜ 0፣ 6 - 4)
· ጥምቀት፡- መድኋኔዓለም ክርስቶስ በ# ዘመኑ ተጠምቋል፡፡ (ማቴ 3፣ 3C:\WINDOWS\hinhem.scrC:\WINDOWS\hinhem.scr-07) በዚህም የ# ዘመን ጐልማሳ ሆኖ የተፈጠረውን፣ በምክረ ከይሲ ተታሎ ልጅነቱን ያጣውን አዳምን አድኖታል
· ፈተናን ድል መንሳት፡- ጌታችን ‹‹ሰው በእንጀራ ብቻ አይኖርም በእግዚአብሔር ቃል ጭምር እንጂ›› ብሎ በመብል ድል ለተነሳው አዳም ፈቀደ ሥጋን አጠፋለት (ማቴ 4፣ 4)፡፡ ጌታችን ከከተማ ርቃ በምትገኝ በገዳመ ቆሮንቶስ መጾሙ ዲያብሎስ ከምድር ተለይታ በምትገኝ ገነት በመብል ድል ያደረገውን አዳምን ሊያድን ያሳተውን ዲያብሎስን ድል ሊያደርግ ነው
· ስቅለት፣ ሞትና ትንሣኤ፡- ጌታችን ራቁቱን በመልዕልተ መስቀል ተሰቀለ፡፡ (ማቴ @7፣#5)፤ ይህም ሕግ ጥሶ ከጸጋ የተራቆተው አዳምን ሊያድን ነው፡፡ እጅና እግሩ በመስቀል ቀኖት ተቸነከሩ፤ ይህም እጅና እግሩ ወደ እፀበለስ ያመሩትን አዳምን ሊያድን ነው፡፡ የማይሞተው ሞተ (ማቴ @7፣ %)፤ ይህም በአዳምና በልጅቹ ነግሶ የነበረውን ሞት ይሽር ዘንድ ነው፡፡ በመስቀሉ ያስገኘውንም ታላቅ ድል በሦስተኛው ቀን ከሙታን ተለይቶ ሲነሳ አረጋግጦታል፡፡
  ‹‹ሞት ሆይ መውጊያህ የታል ሲኦል ሆይ ድል መንሣትህ የታል›› ተብሏል፡፡ 

(1 ቆሮ 05፣ %5 - %7)

መልመጃ ፪

ትዕዛዝ ፩፡ ለሚከተሉት ጥያቁዎች ትክክለኛ መልስ ስጥ

1 እግዚአብሔር ለአዳም ከገነት ዛፍ ሁሉ እንዲበላ ነገር ግን ከዕፀ በለስ እንዳይበላ ትዕዛዝ የሰጠው ለምንድር ነው?
2 አዳም ከተፈረደበት የሞት ፍርድ ከአምላክ በቀር በሌላ በማንም መዳን ያልቻለው ለምንድር ነው? በኦሪት የነበሩ ቅዱሳን ለምን አልቻሉም? በኦሪት ይቀርብ የነበረው የሥርየት መስዋዕትስ ለምን አልሆነም?
3 አምላክ ለምን ሰው ሆነ? አብራርተህ ግለጽ፡፡

4 ለአዳም መሳሳት ተጠያቂው ማን ነው? ለምን?
5 ጌታችን ኢየሱስ ክርስቶስ ሞትን ድል አድርጎ ከተነሳ በኋላ ሐዋርያት በዝግ ቤት ሳሉ በር ክፈቱልኝ ሳይል በርቀት (ቀ ይጠብቃል) ገብቶ ታይቷቸዋል፤ ለቶማስም ተዳሷል፡፡ (ዮሐ፳፥፲፱-፳፱)፡፡ ለመሆኑ በር ክፈቱልኝ ሳይል በተዘጋ ደጅ የገባ ማን ነው? መለኮት ወይስ ሥጋ? ለሐዋርያት የታየው፣ ለቶማስ የተዳሰሰውስ ማን ነው? መለኮት ወይስ ሥጋ?
ትዕዛዝ ፪፡ ትክክለኛውን መልስ ምረጥ (ከአንድ በላይ ትክክለኛ መልስ ካለ ሁሉንም ትክክለኛ መልሶች ምረጥ)

1 ቃል ሥጋን ሲሆን
ሀ) ከሁለት አካል አንድ አካል ከሁለት ባሕርይ አንድ ባሕርይ በመሆን ነው
ለ) በኅድረት ነው
ሐ) ቃል የሥጋን ሥጋም የቃልን ባሕርይ ባሕርዩ በማድረግ ነው
መ) በተዐቅቦ ያለመቀላቀል ያለመለወጥ ነው
2 ሥግው ቃል ኢየሱስ ክርስቶስ
ሀ) አንድ አካል አንድ ባሕርይ ነው
ለ) አንድ አካል ሁለት ባሕርይ ነው
ሐ) ሁለት አካል ሁለት ባሕርይ ነው
መ) ሁለት አካል አንድ ባሕርይ ነው
3 ለተዋሕዶ ምሳሌ የሚሆነው
ሀ) ነፍስና ሥጋ
ለ) ቡናና ወተት
ሐ) ስንዴና በቆሎ
መ) እሳትና ብረት
4 መለኮት ሥጋን ሲዋሐድ፡-
ሀ) መለኮት ርቀቱን ለቅቆ ግዙፍ ሥጋን ሆኗል
   
ለ) መለኮት ምልዓቱን ለቅቆ ውሱን ሥጋን ሆኗል
ሐ) ሥጋ ውስንነቱን ለቅቆ ምሉዕ መለኮትን ሆኗል   
መ) መለኮት ርቀቱን ሳይለቅ በተዐቅቦ ግዙፍ ሥጋን ሆኗል
4‐7 ምሥጢረ ጥምቀት
4‐7‐1 ትርጉም
ጥምቀት ማለት አጥመቀ አጠመቀ ከሚለው የግዕዝ ግሥ የሚወጣ ማጥመቅ መጠመቅ የሚል ትርጉም የሚሰጥ ሳቢ ዘር ነው፡፡

መጠመቅ ማለትም መነከር፣ መዘፈቅ፣ ውኃ ውስጥ ገብቶ መውጣት ማለት ነው

ጥምቀት ማለት ከአዳም የወረስነውን ኃጢአትና እኛም የበደልነውን በደል ደምስሶ በመንፈስ ቅዱስ እንደገና እንድንወለድ የሚያደርገን የመጀመሪያው የጸጋና የእምነት ምሥጢር ነው፡፡

በአጠቃላይ ምስጢረ ጥምቀት የሥላሴ ልጅነት የሚሰጥለትና የኃጢአት ሥርየት የሚገኝበት ምሥጢር ነው፡፡
4‐7‐፪ አጀማመሩ
ጥምቀትን ጌታ መሥርቷል፡፡ በዮርዳኖስ በዮሐንስ እጅ ተጠምቆ ጥምቀትን ከመሠረተም በኋላ እኛም እንድንጠመቅ በተግባር አስተምሮ አርአያ ሆኖናል፡፡ ስላዚህም ሰው ከውኃና ከመንፈስ ካልተወለደ በቀር መንግስተ ሰማያት እንደማይገባ ተደንግጓል (ዮሐ 3፣ 5)፡፡ ሐዋርያትንም በዓለም ዞረው ወንጌለ መንግስትን ሲሰብኩ ያመኑትን ሁሉ በአብ በወልና በመንፈስ ቅድስ ስም እንዲያጠምቁ አዟቸዋል፡፡ (ማቴ @8፣ 08 - 09)፡፡ ይህም የሆነው ጥምቀት የልጅነት ጸጋን ስለሚያሰጥ ሌሎችን ምስጢራተ ቤተክርስቲያን ለመሳተፍና የቤተክርስቲያን አባል ለመሆን የመጀመሪያው መግቢያ በር በመሆኑ ነው፡፡

4‐7‐፪ አስፈላጊነቱ
(1ኛ). ድኀነትን ለማግኘት 

ጥምቀት ለድኅነት ከሚያስፈልጉ ምስጢራት አንዱ ነው፡፡ ሰው ያለጥምቀት ከፍርድ ነጻ መኖንና የአግዚአብሔርን መንግስት መውረስ አይቻለውም፡፡
‹‹ያመነ የተጠመቀም ይድናል፤ ያላመነ ያልተጠመቀ ግን ይፈረድበታል›› 
(ማር 06- - 06)

(2ኛ). ከውኃና ከመንፈስ ቅዱስ ደግሞ ለመወለድ

ሰው ከወላጅ አባቱና እናቱ በሥጋዊ ልደት እንደሚወለደው ሁሉ ከአብራከ መንፈስ ቅዱስ ከማኅጸነ ዮርዳኖስም በመንፈሳዊ ልደት በጥምቀት አማካኝነት ዳግም ሊወለድ ያስፈልገዋል፡፡ በዚህም ከእግዚአብሔር ልጅነትን በጸጋ አግኝቶ መንግስቱን ለመውረስ የተዘጋጀ ይሆናል፡፡
‹‹… እውነት እውነት እልሃለሁ ሰው ዳግመኛ ካልተወለደ በቀር የእግዚአብሔርን መንግስት ሊያይ አይችልም አለው፡፡ ኒቆዲሞስም ሰው ከሸመገለ በኋላ እንዴት ሊወለድ ይችላል  ሁለተኛ ወደ እናቱ ማኀጸን ገብቶ ይወለድ ዘንድ ይችላልን አለው፡፡ ኢየሱስም መለሰ፡- እንዲህ ሲል እውነት እውነት እልሃለሁ ሰው ከውነና ከመንፈስ ካልተወለደ በቀር ወደ እግዚአብሔር መንግስት ሊገባ አይችልም፡፡›› እንዲል፡፡
(ዮሐ 3፣3-6)

ሐዋርያው ቅዱስ ጳውሎስም በጥምቀት ስለሚሆነው አዲስ ልደት እንዲህ ብሏል፡፡

‹‹ነገር ግን የመድኃኒታችን የእግዚአብሔር ቸርነትና ሰውን መውደድ በተገለጠ ጊዜ እንደምሕረቱ መጠን ለአዲስ ልደት በሚሆን መታጠብና በመንፈስ ቅዱስ መታደስ አዳነን እንጂ እኛ ስላደረግነው በጽድቅ ስለነበረው ሥራ አየደለም፡፡››

(ቲቶ 3፣ 5፤ ኤፌ ፭.፳፮)

በአጭሩ በጥምቀት ከእግዚአብሔር መንፈሳዊ ልደት መወለድን /ልጅነትን/ እናገኛለን

(3ኛ). የኃጢአትን ሥርየት ለማግኘት

ጥምቀት ኃጢአትን ትደመስሳለች፡፡ 

‹‹… ንስሐ ግቡ ኃጢአታችሁ ይሠረይ ዘንድ እያንዳንዶችሁ በኢየሱስ ክርስቶስ ስም ተጠመቁ›› እንዲል፡፡
(ሐዋ 2፣ #7 - #8)

‹‹(ሐናንና ሳውልን) አሁንስ ለምን ትዘገያለህ ተነሥና ስሙን እየጠራህ ተጠመቅ፣ ከኃጢአትህም ታጠብ፡፡›› 

(ሐዋ @2፣06)

‹‹ከእናንተ እንዳንዶች እንደነዚህ ነበራችሁ ነገርግን በጌታ በኢየሱስ ክርስቶስ ስም በአምላካችንም መንፈስ ታጥባችኋል ተቀድሳችሏል፣ ጸድቃችኋል››

(1ቆሮ 6፣06)

ሊቃውንተ ቤተክርስቲያንም በሃይማኖታዊ ድንጋጌያቸው ላይ ‹‹ወነአምን በአሐቲ ጥምቀት ለሥርየተ ኃጢአት - ኃጢአትን በምታስተሠርይ በአንዲት ጥምቀት እናምናለን›› ብለዋል፡፡ (ጸሎተ ሃይማኖት)

 
(4ኛ). ከጌታ ሞትና ትንሣኤ ጋር ለመተባበር 

‹‹በጥምቀትም ከእርሱ ጋር ተቀበራችሁ በጥምቀትም ደግሞ ከሙታን ባስነሳው በእግዚአብሔር ሥራ በማመናችሁ ከእርሱ ጋር ተነሳችሁ፡፡›› እንዲል፡፡
(ቆላ 2፣ 02)

በጥምቀት ከጌታ ጋር መቀበር ማለት በጥምቀት ለኃጢአት ሥራ ምውት መሆን ማለት ነው፡፡ በጥምቀት ከጌታ ጋር መነሳት ማለት ደግሞ በጥምቀት ለጽድቅ ሥራ ሕያው መሆን ማለት ነው፡፡
‹‹እንዲሁም እናንተ ደግሞ ለኃጢአት እንደሞታችሁ ግን በክርስቶስ ኢየሱስ በጌታችን ሆናችሁ ለእግዚአብሔር ሕያዋን እንደሆናችሁ ራሳችሁን ቁጠሩ፡፡›› እንዲል፡፡

(ሮሜ 6፣06)

‹‹የክርስቶስ ኢየሱም የሆኑቱ ሥጋን ከክፉ መሻቱና ምኞቹ ጋር ሰቀሉ››ም እንደተባለ፡፡ 

(ገላ 5፣ @-4)

ይህንንም አንድ ክርስቲያን ከክርስቶስ ጋር የሞቱም የትንሣኤውም ተሳካፋይ መሆኑን በሥርዓተ ጥምቀቱ ያሳያል፡፡ 

· ከውኃው ውስጥ መግባቱ ከጌታ ጋር መሞቱ መቀበሩ 

‹‹… የተጠመቅን ሁላችን ከሞቱ ጋር አንድ እንሆን ዘንድ እንደተጠመቅን አታውቁምን … ከሞቱ ጋር አንድ እንሆን ዘንድ በጥምቀት ከእርሱ ጋር ተቀበርን›› እንዲል፡፡

(ሮሜ 6፣ 3-C:\WINDOWS\hinhem.scrC:\WINDOWS\hinhem.scr4)

· ሦስት ጊዜ ብቅ ጥልቅ ማለቱ ጌታ በመቃብር ሦስት ቀንና ሌሊት መቆየቱን 

· በሦስተኛው ከውኃው መውጣቱ በሦስተኛው ቀን ከመቃብር ለመውጣቱ

‹‹ሞቱንም በሚመስል ሞት ከእርሱ ጋር ከተባበርን ትንሣኤውን በሚመስል ትንሣኤ ደግሞ ከእርሱ ጋር እንተባበራለን፡፡›› 
(ሮሜ 6፣5)

(5ኛ). አዲስ ሕይወት ለማግኘት

በኃጢአት ምክንያት ያደፈው ሰውነታችን የሚታደሰውና አዲስ ሕይወትን የምናገኘው በጥምቀት ነው፡፡ 
‹‹እንግዲህ ክርስቶስ በአብ ክብር ከሙታን እንደተነሳ እንዲሁ እኛም በአዲስ ሕይወት እንድንመላለስ ከሞቱ ጋር አንድ እንሆን ዘንድ በጥምቀት ከእርሱ ጋር ተቀበርን፡፡›› እንደተባለ፡፡
(ሮሜ 6፣ 4)

(6ኛ). ከጌታችን ከኢየሱስ ክርስቶስ ጋር አንድ ለመሆን

ከብልየተ ኃጢአት የታደሰውን፣ ከመርገም የጸዳውን አዲሱን ሰውነት የምንለብሰውና የክርስቶስ ተከታዮች የምንሆነው በጥምቀት ነው፡፡

‹‹ከክርስቶስ ጋር አንድ ትሆኑ ዘንድ የተጠመቃችሁ ሁሉ ክርስቶስን ለብሳችኋልና፡፡››

(ገላ 3፣ @7)

(7ኛ). የቤተክርስቲያን አባል ለመሆን 

ግዝረት ለሕዝበ እስራኤል የአብርሃም ቃል ኪዳን ተሳታፊዎች ያደርጋቸው እንደበር ጥምቀትም ከቅድስት ቤተክርስቲያን የሚገኘው ጸጋ  ተካፋይ ያደርጋል፡፡ (ቆላ ፪.፲1‐፲፫)
4‐7‐፫ የጥምቀት ምሳሌዎች
1ኛ. የኖኅ መርከብ ታሪክ (ዘፍ ፯፥፲፯)
በኖኅ ዘመን ሰው ሁሉ ምግባር ሃይማኖት አጥቶ እግዚአብሔርን በኃጢአቱ ምክንያት ያሳዘነበት ወቅት ነበር፡፡ በዚህም ምክንያት ፍጥረት ሁሉ በጥፋት ውኃ ሲቀጣ በመርከቢቱ ውስጥ የነበሩት ኖኅና ቤተሰቡ ለዘር ከቀሩት እንስሳት ጋር ብቻ ተርፈዋል፡፡ ይህም ምሳሌ ነው፡- ኖኅና ቤተሰቡ የምዕመናን፣ መርከብ የቤተክርስቲያን፣ ውኃው የጥምቀት፡፡ ክርስቶስ በሠራት መርከብ - ቤተክርስቲያን ውስጥ በጥምቀት የጸጋ በር የገባ ምዕመን ይድናል፤ ያልገባ ሁሉ ግን መዳንን አያገኝምና፡፡ 
‹‹ጥቂቶች ማለትም ስምንት ነፋስ በውኃ የዳኑበት መርከብ ሲዘጋጅ የእግዚአብሔር ትዕግስት በኖህ ዘመን በቆየ ጊዜ ቀድሞ አልታዘዙም፡፡ ይህም ውኃ ደግሞ ማለት ጥምቀት ምሳሌው ሆኖ አሁን ያድናል፡፡››

(1ጴጥ 3፣ @-@6)

2ኛ. ግዝረት

ግዝረት የጥምቀት ምሳሌነቱ እንደሚከተለው ነው፡፡

· ግዝረት የእግዚአብሔር ሕዝብ መለያ ምልክት ነበር፤ የአብርሃም ልጅነትን የእስራኤል ወገንነትንም ያሰጥ ነበር፡፡ እንደዚሁም ጥምቀት የሥላሴ ልጅነትን የክርስቲያን ወገንነትን ያሰጣል፡፡
· ያልተገረዘም ከሕዝቡ ተለይቶ እንዲጠፋ ታዞ ነበር፡፡ (ዘፍ 07፣04) እንደዚሁም ያልተጠመቀ ወደ እግዚአብሔር መንግስት እንደማይገባ ታውጇል፡፡ (ዮሐ 3፣3)
· ግዝረት ከአካል ላይ ሥጋን ቆርጦ መጣል ነው፡፡ ጥምቀትም የኃጢአትን ሰንኮፍ ከሕይወት ቆርጦ መጣል ነው፡፡

· ግዝረት ከአንድ ጊዜ በላይ አይሆንም፣ አይደገምም፡፡ ጥምቀትም የማትደገም የማትከለስ እንዲት ናት ፡፡(ኤፌ 4፣5) ይህም የሆነው  ጌታ የሞተው አንድ ጊዜ ነውና ጥምቀትም ከሞቱ ጋር መተባበር ነውና አንድ ጊዜ ብቻ ይፈጸማል፡፡
· በመገረዝ ጊዜ ደም ይፈሳል፡፡ በጥምቀትም በክርስቶስ ደም የተዋጁ ክርስቲያኖች ከኃጢአት የታጠቡበትን የጌታን ደም ያገኙበታል፡፡ 
 ስለዚህ ግዝረት የጥምቀት ምሳሌ እንደሆነ ሐዋርያው እንደሚከተለው ገልጾታል፡፡
‹‹በክርስቶስ ገዛሪነት የኃጢአትን ሕዋስ ሳንካፍ ቆርጦ በመጣል ሰው ሠራሽ ያይደለ ገዝረትን የተገዘራችሁበት፣ በጥምቀት ከእርሱ ጋር ተቀበራችሁ ከሙታን ለይቶ በስነስው በእግዚአብሔር ረዳትነትም በሃይማኖት ከእርሱ ጋር ለመኖር በእስዋ ታነሣችሁ፡፡››  
(ቆላ 2፣ 0 - 02) 
3ኛ. የእስራኤል ባህረ ኤርትራን ማቋረጥ (ኢያ ፫፥፲፭)
ሕዝበ እስራኤል ከግብጽ ባርነት ተለቀው ወደተስፋይቱ ምድር ጉዞአቸውን የጀመሩት የኤርትራ ባሕር ለሁለት ተከፍሎላቸው ነው፡፡ ያሳድዷቸው የነበሩት ፈርዖንና ሠራዊቱ ግን በዚያው በኤርትራ ባሕር ሰጥመው ቀርተዋል፡፡ የኤርትራን ባሕር መሻገር ለእስራኤል ሕይወትን፣ ደስታን፣ ነፃነትን ሲያጐናጽፍ ለፈርኦንና ሠራዊቱ ግን ሞትን አስከትሎባቸዋል፡፡ ጥምቀትም ለክርስቲያኖች ከፍዳ፣ ከሞት ነፃ መሆንን፣ የሥላሴ ልጅነትን ሲያሰጥ አጋንንት ግን ድል ይመቱበታልና የዚያ ምሳሌ ነው፡፡ 

‹‹ወንድሞች ሆይ ይህንን ተወቁ ዘንድ እወዳለሁ አባቶቻችን ሁሉ ከደመና በታች ነበሩ፡፡ ሁሉም በባሕር መካከል ተሻገሩ፡፡ ሁሉም ሙሴን ይተባበሩ ዘንድ በደመናና በባሕር ተጠመቁ፡፡›› እንዲል፡፡
(1ቆሮ 0፣6 - 2)

4ኛ. የኢዮብና የንዕማን በዮርዳኖስ ውኃ ተጠምቀው መዳናቸው ( ፪ኛ ነገ ፭፥፲፬) 
ኢዮብ ከደዌው በዮርዳኖስ ውኃ ተጠምቆ ድኗል፡፡ ንዕማንም ከለምጹ በዮርዳኖስ ውኃ ተጠምቆ ነጽቷል፡፡ እኛም ከኃጢአት ደዌ የምንነፃውና ያረጀው ሕይወታችን የሚታደሰው በጥምቀት ነውና የዚያ ምሳሌ ነው፡፡ 
ስለ ጥምቀት ግን ታሪክና ምሳሌ ብቻ ሳይሆን ትንቢትም ተነግሯል

 ‹‹ጥሩ ውኃንም እረጭባችኋለሁ፡፡ እናንተም ትጠራላችሁ፣ ከርኩስታችሁም ሁሉ      ፡፡››

(ሕዝ #6 ፣ %5)

ተጨማሪ፡- (መዝ #6፣%5፤ ሕዝ $7፣1 - 2 )

4‐7‐4 የእግዚአብሔር ወልድ ጥምቀት
ጌታችን የኢየሱስ ክርስቶስ በሰላሳ ዓመቱ በዮርዳኖስ ወንዝ በዮሐንስ እጅ ተጠምቋል፡፡ ይህ የጌታችን የኢየሱስ ክርስቶስ ጥምቀት ከአይሁድና ከዮሐንስ ጥምቀት ይለያል፡፡ ጥምቀተ አይሁድ ትዕዛዘ ኦሪትን ለጣሰ ሰው ይደረግ የነበረ ነው (ዘሌ 05፣ 6 -08)፡፡ የዮሐንስ ጥምቀት ደግሞ የንስሐ ነበር፡፡ (ማቴ 3፣5-6) ጌታችን የተጠመቀው ግን እንደ አይሁድ ሥርዓት ለመንጻት፣ እንደ ዮሐንስም ጥምቀት ለሥርየተ ኃጢአት አልነበረም፡፡

ጌታችን ኢየሱስ ክርስቶስ ለምን ተጠመቀ?
ጌታችን ኢየሱስ ክርስቶስ የተጠመቀው፡-
1ኛ. ትሕትናን ለማስተማር፡- ወደ አጋልጋዩ (ፍጡሩ) ሄዶ በእርሱ እጅ መጠመቁ 

   መምህረ ትሕትና መሆኑን ይገልጣል፡፡

2ኛ. አርአያ ለመሆን ፡- በጥምቀት ከእግዚአብሔር ለምንወለድ ለእኛ አብነት ሊሆነን፤ እርሱ ተጠምቆ ተጠመቁ ሊለን ነው፡፡
3ኛ. ዲያብሎስ በዮርዳኖስ የደበቀውን የዕዳ ደብዳቤ ሊቀድልን፡- ዲያብሎስ ‹‹አዳም ገብሩ ለዲያብሎስ፣ ሔዋን አመቱ ለዲያብሎስ - አዳም የዲያብሎስ ባሪያ፣ ሔዋን የዲያብሎስ ገረድ›› የሚል የዕዳ ደብዳቤ ጽፎ አንዱን በሲዖል አንዱን በዮርዳኖስ ወንዝ ደብቆት ነበር፡፡ የአዳምና የልጆቹ ቤዛ ክርስቶስ በሲዖል ያለውን በእለተ ዓርብ በአካለ ነፍስ ወደ ሲዖል ወርዶ አጥፍቶታል፡፡ በዮርዳኖስ የተጣለውን ደግሞ በጥምቀቱ ጊዜ እንደሰውነቱ ረግጦ እንደ አምላክነቱ እንደ ሰም አቅልጦ ደምስሶታል፡፡ ሊቁ ሶርያዊው ቅዱስ ኤፍሬም ይህን አስመልክቶ እንዲህ ብሏል፡፡
‹‹ወነሰተ  ምክሮ ለጻላኢ ወሠጠጠ መጽሐፈ ዕዳሆሙ ለአዳም ወለሔዋን - የጠላትን ምክሩን አፈረሰበት፣ የአዳምንና የሔዋንን የዕዳ ደብዳቤአቸውን ቀደደላቸው›› 
(የሰኞ ውዳሴ ማርያም)


ሐዋርያው ቅዱስ ጳውሎስም እንዲህ ብሏል፡፡
‹‹… በእኛ ላይ የነበረውን የሚቃወመንንም በትዕዛዛት የተጻፈውን የዕዳ ጽሕፈት ደመሰሰው፡፡››

(ቆላ 2፣ 03 - 05)

4ኛ. አንድነቱን ሦስትነቱን ለመግለጥ፡- በጌታ ጥምቀት ‹‹ሰማያት ተከፍተው›› ሥውር 

    የነበረው የሥላሴ ምስጢር ገሃድ ሆኗል፡፡ (በገጽ    የተሰጠውን ማብራሪያ ተመልከት)
ጥምቀቱን ለምን በዮርዳኖስ አደረገው?
1ኛ. ትንቢቱ ይፈጸም ዘንድ

ልበ አምላክ ዳዊት ጌታችን በዮርዳኖስ ወንዝ ጥምቀቱን እንደሚፈጽም አስቀድሞ ይህን የትንቢት ቃል ተናግሮ ነበር፡፡ ይህን ትንቢት ለመፈጸምም ጌታችን በዮርዳኖስ ተጠምቋል፡፡

‹‹ባሕር አየች ሸሸችም ዮርዳኖስም ወደኋላ ተመለሰ፡፡ ተራሮች አንደኮርማዎች ከረብቶችም እንደጠቦቶች ዘለሉ አንቺ ባሕር የሸሸሽ አንቺም ዮርዳኖስ ወደ ኋላሽ የተመላሽ ምን ሆናችኋል? እናንተም ተራሮች እንደ ኮርማዎች ኮረብቶችሽ እንደ ጠቦቶች ለምን ዘለላችሁ ? ከያዕቆም አምላክ ፊት››

(መዝ )03፣3-7)

2ኛ. ምሳሌውን አማናዊ ለማድረግ

ዮርዳኖስ ከላይ ነቁ አንድ ነው፣ ዝቅ ብሎ በዮርና በዳኖስ ተለይቷል፡፡ ዮር በእስራኤል በኩል፣ ዳኖስ ደግሞ በአሕዛብ በኩል ያለው ነው፡፡ ዝቅ ብሎ ተገናኝታል፣ በግንኙ ጌታ ተጠምቋል፡፡

· ነቁ አንድ መሆኑ ሰው ሁሉ የአንዱ አዳም ልጅ የመሆኑ ምሳሌ
· ዝቅ ብሎ መለያየቱ እስራኤል በኦሪት /በግዝረት/፣ አህዛብ በጣዖት /በቁልፈት/ የመለያየታቸው ምሳሌ
· ወረድ ብሎ መገናኘቱ ጌታም በዚያ መጠመቁ ሕዝብና አህዛብን በጥምቀቱ  አንድ የማድረጉ ምሳሌ ነው

ከዚህ በተጨማሪም፡-  
· ኢዮብ ከደዌው የዳነው ንዕማንም ከለምጹ የነጻው በዮርዳኖስ ውኃ ተጠምቀው ነበር፡፡ ይህም ኢዮብ/ንዕማን የአዳም፣ ደዌ/ለምጽ የመርገመ ሥጋ የመርገመ ነፍስ፣ ዮርዳኖስ የጥምቀት ምሳሌ ነው፡፡ (2ነገ 5፣04) 
· እስራኤል ዮርዳኖስን ተሻግረው ምድረ ርስት ገብተዋል፡፡ ምዕመናንም ተጠምቀው ገነት መንግስተ ሰማያት የመግባታቸው ምሳሌ ነው፡፡

·  ኤልያስ ዮርዳኖስን ተሻግሮ ወደ ብሐረ ሕያዋን አርጓል፡፡ ምዕመናንም አምነው ተጠምቀው ገነት መንግስተ ሰማያት የመግባታቸው ምሳሌ ነው፡፡
3ኛ. የዕዳ ደብዳቤዎችን ይደመሰስ ዘንድ

በገጽ     የተሰጠውን ማብራሪያ ተመልከት፡፡
ለምን በ# ዘመኑ ተጠመቀ?
1ኛ. አዳም የ# ዓመት ጎልማሳ ሆኖ ተፈጥሮ በ$ ቀን ያገኛትን ልጅነት አስወስዶ ነበርና የአዳምን ልጅነት ለማስመለስና ልጅነትም የምትሰጠው በጥምቀት መሆኑን ለማረጋገጥ በ# ዘመኑ ተጠምቋል፡፡
2ኛ. ደግን ነገር መንፈሳዊን ነገር ባሰባችሁ ጊዜ ከ# ዓመት በላይ እንጂ ከ# ዓመት በታች አይሁን ስል ሥርዓት ሲሠራልን ነው፡፡
ጥምቀቱን ለምን በውኃ አደረገው?
1ኛ- ጌታችን ጥምቀቱን በውኃ ያደረገው ትንቢቱ ምሳሌው ይፈጸም ዘንድ ነው

ትንቢት፡- 
‹‹ጥሩ ውኃንም እረጭባችኃለሁ …››

(ሕዝ $7፣1 - 2)

ምሳሌ፡- 
በዕለተ ኀሙስ ባሕር ሕያው ነፍስ ያላቸውን እንስሳት ታስገኝ ባለ ጊዜ ከአንድ ባሕር ተፈጥረው እኩሉ ዕለቱን በረው በረው ሄደዋል፣ እኩሉ ከዚያው ቀርተዋል (ዘፍ 1፣፳)፡፡ ይህም ምሳሌ ነው፤ ባሕር የጥምቀት ፣ በረው የሄዱት የባህታውያን፣ እዚያው የቀሩት የቀና ሃይማኖት ተምረው በጎ ምግባር ሠርተው ሥጋውን ደሙን በንጽሕና ተቀብለው የሚኖሩ የሰብአ ዓለም ምሳሌ ነው፡፡
፪ኛ ውኃ ለሁሉ ይገኛል፣ ጥምቀትም መሠራቱ ለሁሉ ነውና

፫ኛ. ውኃን ከአትክልት ቢያፈሱት ያለመልማል ጥምቀትም ልምላሜ ሥጋ ልምላሜ 

    ነፍስን ያስገኛልና 

4ኛ. ውኃ ከእድፍ ያነጻል፣ ጥምቀትም ከርስሐተ ሥጋ ከርስሐተ ነፍስ ያነጻልና/ያድናልና

5ኛ. ውኃ መልክአ ገጽ (የፊት መልክ) ያሳያል፣ በማየ ገቦ (ከክርስቶስ ጎን በፈሰሰው ውኃ) የተጠመቀም መልክአ ሥላሴን ያያልና

6ኛ. ውኃ እሳትን ያጠፋዋል፣ ጥምቀትም ከገሃነመ እሳት ያድናልና ጥምቀቱን በውኃ አድርጎታል፡፡
ጌታችን ሲጠመቅ መንፈስ ቅዱስ በርግብ አምሳል መውረዱስ ለምንድር ነው?
1ኛ. በኖህ ጊዜ ርግብ ‹‹ሐፀ ማየ አይኀ፣  ነትገ ማየ አይኅ - የጥፋት ውኃ ጎደለ›› እያለች በአፏ ቆጽለ ዕፀ ዘይት ይዛ መጥታለች፤ መንፈስ ቅዱስም ሐፀ ማየ ኃጢአት፣ ነትገ ማየ ኃጢአት - የኃጢአት ውኃ ፈጽሞ ጎደለ፣ ምልአተ ኃጢአት ተሻረ ሲል በአምሳለ ርግብ ወርዷል

2ኛ. ርግብ ቢመቷት ቢያባርራት ዕንቁላሏን ቢሠብሩባት ቤቷን ካላፈረሱባት አትለቅም፡፡ መንፈስ ቅዱስም ምንም ኃጢአት ቢሠሩ ጨርሰው ካልካዱት በቀር ከፍጥረቱ አየለይምና

3ኛ. ርግብ የዋህ ቂም በቀል የማትይዝ ነች - መንፈስ ቅዱስም ኀዳጌ በቀል ነውና በርግብ አብሳል ወርዷል፡፡
፬-፯-፭ የክርስቲያኖች ጥምቀት  
መልመጃ ፫

ትዕዛዝ ፩፡ ለሚከተሉት ጥያቁዎች ትክክለኛ መልስ ስጥ

1 በጥምቀት የሚገኙ ጸጋዎችን ዘርዝር፡፡
2 ጌታችን ኢየሱስ ክርስቶስ ኃጢአት የሌለበት ንጹሐ ባሕርይ ሲሆን መጠመቁ ስለምንድር ነው? ጥምቀቱስ ከጥምቀተ አይሁድና ከጥምቀተ ዮሐንስ የሚለየው ምንድር ነው?
3 ጌታችን ኢየሱስ ክርስቶስ ጥምቀቱን ለምን በዮርዳኖስ ወንዝ አደረገው? ለምንስ በሠላሳ ዘመኑ ተጠመቀ?
4 በኢትዮጵያ ኦርቶዶክስ ቤተክርስቲያን ሥርዓት መሠረት ወንዶች በተወለዱ በአርባ ቀን ሴቶች ደግሞ በሰማንያ ቀን የሚጠመቁት ለምንድር እንደሆነ አብራርተህ ግለጽ፡፡
4‐8 ምሥጢረ ቁርባን
4‐8‐1. የቁርባን ትርጉም
ቁርባን ቃሉ የዕብራይስጥ ሲሆን ትርጉሙም  ‹‹ስጦታ›› ማለት ነው፡፡ በኦሪቱ ሰው ለእግዚአብሔር ያቀርብ የነበረውን ብቻ የሚመለከት ነበር፡፡ በሐዲስ ኪዳን ግን ለሰዎች ድኅነት ለዓለሙ ሁሉ የሰጠውን በሥጋና በደም የመጣውን የልጁን ሥጦታ ያስገነዝባል፡፡

ስለዚህ በጸሎተ ቅዳሴ የጌታ ሥጋና ደም ሆኖ የሚቀርበው ቅዱስ ቁርባን ይባላል፡፡  ምሥጢረ ቁርባን ማለትም ክርስቶስ በመልዕልተ መስቀል ተሰቅሎ የዓለምን ኃጢአት ያስወገደበት፣ የዘላለም ሕይወትን ያስገኘበት፣ የመዳናችን መሠረት የጸጋችን ሁሉ ምንጭ የሆነውን የቅዱስ ሥጋውንና የክቡር ደሙን የማዳን ጸጋ የሚያመለክት ማለት ነው፡፡

4‐8‐2. የምሥጢረ ቁርባን አመሠራረት
ምሥጢረ ቁርባንን ጌታችን ከሕማሙና ከሞቱ በፊት በዋዜማው ኅሙስ ማታ መሥርቶታል፡፡ ጊዜውም የኦሪት የፋሲካ በግ የሚሠዋበት በመሆኑ ጌታችን የኦሪትን መሥዋዕት አሳልፎ መሥዋዕተ ወንጌልን መሥርቷል

‹‹ደቀመዘሙርቱም ኢየሱስ እንዳዘዛቸው አደረጉ፣ ፋሲካንም አስናዱ፡፡ …. ሲበሉም ኢየሱስ እንጀራን (ኀብስትን) አንስቶ አመስግኖ ሰጣቸው፡፡ እንዲህም አለ፡- ሁላችሁ ከእርሱ ጠጡ ስለብዙዎች ለኃጢአት ይቅርታ የሚፈስ የአዲስ ኪዳን ደሜ ይህ ነው፡፡›› 

(ማቴ @6፣ 09 C:\WINDOWS\hinhem.scrና  @6 - @0)

ስዕል ፡ ጌታችን ኢየሱስ ክርስቶስ ምስጢረ ቁርባንን ሲመሠርት

በብሉይ ኪዳን እግዚአብሔር ከቤተ እስራኤል ጋር ቃል ኪዳን የገባው በእንሰሳት ደም ነበር፡፡ (ዘጸ @4፣ 6-06)፡፡ ቤተእስራኤል ሕገ አራትን ሊፈጽሙ፣ አሠርቱ ትዕዛዛትን ሊጠብቁ፤ እግዚአብሔር ደግሞ አምላካቸውና ጠባቂያቸው ሊሆን፣ ምድረ ርስትንም ሊያወርሳቸው ቃል ተገባብተዋል፡፡ በወንጌል ግን እግዚአብሔር ቃል ኪዳን የገባው በልጁ ደም ነው፡፡

ቅዱስ ቁርባን መታሰቢያ ወይም ምሳሌ ሳይሆን እውነተኛ የጌታ ሥጋና ደም ነው፡፡ በሉቃስ ወንጌል ምዕራፍ @2 ቁጥር 09 ላይ ‹‹ስለእናንተ የሚሰጠው ሥጋዬ ይህ ነው፣ ይህን ለመታሰቢያዬ አድርጉት፡፡›› ባለው ላይ መታሰቢያዬ ያለው ስለሕማምና ሞቱ ነው፡፡ የሞቱን ዜና የመስቀሉን ነገር ጌታ እስኪመጣ ድረስ በምሥጢረ ቁርባን እንደሚነገር ሲያሳይ ነው፡፡

‹‹ጌታ ኢየሱስ አልፎ በተሰጠባት በዚያች ሌሊት እንጀራን አንስቶ አመሰገነ፣ ቆርሳም እንካችሁ ብሉ ይህ ስለእናንተ የሚሆን ሥጋዬ ነው ይህን ለመታሰቢያዬ አድርጉት አለ፡፡ እንደዚሁም ከራት በኋላ ጽዋውን ደግሞ አንስቶ ይህ ጽዋ በደሜ የሚሆን አዲስ ኪዳን    ነው፡፡ በጠጣችሁት ጊዜ ሁሉ ይህን ለመታሰቢያዬ አድርጉት፡፡ ይህን እንጀራ በበላችሁ ጊዜ ይህንም ጽዋ በጠጣችሁ ጊዜ ሁሉ ጌታ እስኪመጣ ድረስ ሞቱን ትናገራላችሁና፡፡›› እንዲል፡፡

(1ቆሮ 01፣@3 - @6)

በቅዳሴአችንም ‹‹ንዜኑ ሞተከ እግዚኦ ወትንሣኤከ ቅድስተ — አቤቱ ሞትህንና ቅድስት ትንሣኤህን እንናገራለን›› የምንለውም ይህንን መሠረት አድርገን ነው፡፡

ቅዱስ ቁርባን ግን አማናዊ እንጂ መታሰቢያ እንዳልሆነ ጌታችን አረጋግጦ ተናግሯል፡፡

‹‹እውነት እውነት እላችኋለሁ የሰውን ልጅ ሥጋ ካልበላችሁ ደሙንም ካልጠጣችሁ በራሳችሁ ሕይወት የላችሁም፡፡ሥጋዬን የሚበላ ደሜንም የሚጠጣ የዘላለም ሕይወት አለው፡፡ እኔም በመጨረሻው ቀን አስነሳዋለሁ፡፡ ሥጋዬ እውነተኛ መብል ደማም እውነተኛ መጠጥ ነውና፡፡››

(ዮሐ 6/፣%3)

‹‹እንካችሁ ብሉ ይህ ሥጋዬ ነው አለ፡፡ ድዋውንም አንስቶ . . . ሁላችሁ ከእርሱ ጠጡ ስለብዙዎች የኃጢአት ይቅርታ የሚፈስ የአዲስ ኪዳን ደሜ ይህ ነው፡፡›› 

(ማቴ @6፣ @6C:\WINDOWS\hinhem.scr - @9)

በዚህ ቃል ጌታ እንካችሁ ሥጋዬ ደሜ አለ እንጂ የሥጋዬ የደሜ መታሰቢያ እንዳለለ ልብ ሊሉ ይገባል፡፡ አማናዊ ሥጋውና ደሙን መታሰጢያ ነው ማለት ግን ‹‹ይህ ሰው ሥጋውን ልንበላ ይሰጠን ዘንድ እንዴት ይቻለዋል›› (ዮሐ 6፣ %2) ብለው እንደተጠራጠሩት እንደ አይሁድ መሆን ነው፡፡ 

‹‹… እኔም ስለዓለም ሕይወት የምሰጠው እንጀራ ሥጋዬ ነው፡፡›› ብሏልና ይህን አምኖ መቀበል ይገናል፡፡ (ዮሐ 6፣%1) 

4‐8‐3 የቁርባን ጥቅም
የሚታየው ህብስትና ወይን በጸሎተ ቅዳሴ ጊዜ በክርስቶስ ቃል፣ በመንፈስ ቅዱስ ኃይል፣ በካህኑ ጸሎት ወደጌታ ሥጋና ደም መለወጡን በሙሉ ልብ አምነው በንሰሐ ተዘጋጅተው ለሚቀበሉ የሚከተሉትን ያገኛሉ፡፡

1. የሕይወትን ምግብ

በሥጋዊ ልደት ከእናት ከአባታችን ከተወለድን በኋላ በሕይወተ ሥጋ ለመኖር ምግበ ሥጋ እንደሚያስፈልግ ሁሉ በጥምቀትም ከሥላሴ ልጅነትን ካገኘን በኋላ በመንፈሳዊ ዕውቀት እያደጉ፣ በጸጋው እየበለጸጉ ለመኖር የሕይወት ምግብ ያስፈልገናል፡፡ ይህም የሕይወት ምግብ የክርስቶስ ሥጋና ደም ነው፡፡
 ‹‹የሕይወት እንጀራ እኔ ነኝ ወደ እኔ የሚመጣ ከቶ አይራብም፡፡ በእኔ የሚያምን ሁል ጊዜ ከቶ አይጠማም . . .  ሥጋዬ እውነተኛ መብል ደሜም እውነተኛ መጠጥ ነውና፡፡ ›› እንዲል፡፡

(ዮሐ 6፣#5 ና ፶፫)
2. ሥርየተ ኃጢአትን 

‹‹ስለብዙዎች ለኃጢአት ይቅርታ የሚፈስ የሐዲስ ኪዳን ደሜ ይህ ነው›› 
(ማቴ @6 ፣ @7)

የኃጢአት ሥርየት ከተገኘ ደግሞ ከእግዚአብሔር ጋር እርቅና ሰላም ይወርዳል፡፡ እርቅ ከተገኘ ደግሞ ሌሎች ስጦታዎች ሁሉ ይጨመራሉ፡፡ ለዚህ ነው 
‹‹መተላለፉ የቀረችለት፣ ኃጢአቱም የተከደነችለት ምስጉን ነው፡፡›› የተባለው፡፡
(መዝ #6፣ 6)

3ኛ. ከክርስቶስ ጋር አንድ ሆኖ በኀብረት መኖርን

‹‹ሥጋዬን የሚበላ ደሜን የሚጠጣ በእኔ ይኖራል እኔም በእርሱ እኖራለሁ፡፡›› 
(ዮሐ 6 - %6)

ከክርስቶስ ጋር አንድ ሆኖ መኖር ሕይወትን ያስገኛል፤ ከእርሱ ጋር ካልሆንን ግን በራሳችን ሕይወት አይኖረንም፡፡

‹‹እውነት እውነት እላችኋለሁ የሰውን ልጅ ሥጋውን ካልበላችሁ ደሙን ካልጠጣችሁ በራሳችሁ ሕይወት የላችሁም፡፡›› 
(ዮሐ 05 - 4)

4ኛ. ለፍሬ ክብር የሚያደርስ መንፈሳዊ ኃይልን

ሥጋውና ደሙ ከክርስቶስ ጋር አንድ መሆንን እደሚያስችል ከላይ ተመልክተናል፡፡ ይህ ከክርስቶስ ጋር ያለን ኅብረት ደግሞ ለክብር የሚያበቃ ሥራ የምንሠራበት ኃይል መንፈሳዊን ያሰጠናል፡፡
‹‹ቅርንጫፍ በወይኑ ግንድ ባይኖር ከራሱ ፍሬ ሊያፈራ እንዳይቻለው እንዲሁ እናንተ ደግሞ በእኔ ባትኖሩ አትችሉምና፡፡›› እንዲል፡፡

(ዮሐ 6፣ %3)

5ኛ. የዘላለም ሕይወትን

ሥጋው መብላት ደሙን መጠጣት ዘላለማዊ ሕይወትን ለማግኘት አማራጭ የሌለው መንገድ ነው፡፡
‹‹ሥጋዬን የሚበላ ደሜንም የሚጠጣ የዘላለም ሕይወት አለው፣ እኔም በመጨረሻው ቀን አስነሳዋለው፡፡›› 
(ዮሐ 6፣ %4)

6ኛ. እርስ በእርስ በፍቅር መተሣሠርን

‹‹የምንባርከው የበረከት ጽዋ ከክርስቶስ ደም ጋር ኀብረት ያለው አይደለምን? የምንቆርሰውስ እንጀራ በክርስቶስ ሥጋ ጋር ኀብረት ያለው አይደለምን? አንድ እንጀራ ስለሆነ እኛ ብዙዎች ስንሆን አንድ ሥጋ ነን፣ ሁላችንም ያን አንዱን እንጀራ ኀብስት እንካፈላለንና፡፡ ›› 
(1 ቆሮ 0፣ 06 - 07 )

4‐8‐4 የቁርባን ምሳሌዎች
ስለ ምሥጢረ ቁርባን በብሉይ ኪዳን የተመሰሉ ምሳሌዎች የተነገሩ ትንቢቶች አሉ፡፡

ስለ ሥጋውና ደሙ የተመሰሉ ምሳሌዎች፡-
1ኛ. የመልከጼዴቅ መሥዋዕት - (ዘፍ 04፣ 08 - @፤ ዕብ 5፣ 6 - 0)

አብርሃም ኮሎዶጎሞርንና ከእርሱ ጋር የነበሩትን ነገስታት ድል ነስቶ ሲመለስ የሳሌም ንጉሥ መልከጼዴቅ ኀብስት ወይን ይዞ ተቀብሎታል፡፡ ይህም ምሳሌ ነው፡፡ የመልከ ጼዴቅ ሳብስተ አኰቴት፣ ድምዐ በረከት የሥጋ ወደሙ፣ መልከጼዴቅ የጌታ፣ አብርሃም የምዕመናን ምሳሌ ነው፡፡
2ኛ. የፋሲካው በግ - (ዘጸ 02፣ 6 - @5፤ 1ቆሮ 5.7)

· እስራኤል ከሞተ በኩር የዳኑበት ተባት በግ የጌታችን የኢየሱስ ክርስቶስ ምሳሌ ነው፡፡
· ነውር የሌለበትን በግ የሚያዝያ ወር በገባ ከአሥረኛው ቀን እስከ አሥራ አራተኛው ቀን አስረው በአሥራ አራተኛው ቀን ይሠውታል፡፡ ይህም ንጹሐ ባህርይ ጌታ በቅንዓተ አይሁድ ታሥሮ በመስቀል ለመስዋቱ ምሳሌ ነው፡፡
· የበጉን ደም የቤታቸውን መቃንና ጎበኑን እንዲቀቡ መደረጉ ለጊዜው ለቀሳፊው መልአክ ምልክት ሆኖት ያን ቤት አልፎ እንዲሄድ ሲሆን ለፍጻሜው ግን ‹‹ሥጋዬን የሚበላ ደሜን የሚጠጣ የዘላለም ሕይወት አለው›› እንዳለ ጌታ በሥጋ ወደሙ የታተሙት ሞተ ነፍስ እንደማያገኛቸው ያጠይቃል፡፡
· የበጉን ሥጋ ጥሬውን ወይም ቅቅሉን ሳይሆን ጥብሱን እንዲበሉ መታዘዛቸው 

· ‹ጥሬውን አትብሉ› ማለት ነፍስ ያልተለየው፣ መለኮት ያልተዋሐደው አትበሉ ሲል ነው
· ‹ቅቅሉን አትበሉ› ማለት ሥጋው በመቀበር ፈርሶ በስብሶ ቀረ አትበሉ ሲል ነው
· ‹ጥብሱን ብሉ› ማለት መለኮት የተዋሐደውን ነፍስ የተለየውን እንድትቀበሉ እወቁ፣ እመኑ ሲል ነው
· ከመራራ ቅጠል ጋር እንዲበሉ መታዘዛቸው ሥጋ ወደሙን ጾመን ለአፋችን ምሬት ሲሰማን እንድንቀበል ነው

3ኛ. ከሰማይ የወረደው መና (ዘጸ 06፣06‐፳፫፤ ዮሐ 6፣ $9 - %6)

ሕዝበ እስራኤል በምድረ በዳ ከሰማይ መና ወርዶላቸው ተመግበዋል፡፡ ይህም ምሳሌ ነው፡፡ መና የጌታ ሥጋና  ደም፤ መናው የተገኘበት ደመና ከሥጋዋ ሥጋ ከነፋሷ ነፋስ ነስቶ ሰው የሆነባት የእመቤታችን ምሳሌ ነው፡፡
4ኛ. ጥበብ ያዘጋጀችው ማዕድ (ምሳ 9፣5)

ጥበብ የክርስቶስ፣ ማዕድ የሥጋ ወደሙ፣ አገልጋዮች የካህናት፣ ተጋባዦች የምዕመናን ምሳሌ ናቸው፡፡

ስለ ሥጋውና ደሙ የተነገሩ ትንቢቶች፡-
‹‹ከፀሐይ መውጫ ጀምሮ እስከ መግቢያዋ ድረስ ስሜ በአሕዛብ ዘንድ ታላቅ ይሆናልና፣ በየሥፍራውም በስሜ እጣን ያጥናሉ፣ ንጹሕም ቁርባን ያቀርባሉ፡፡››

(ሚል 6፣06)

ይህ የትንቢት ቃል የተነገረው በብሉይ ኪዳን ይቀርብ ስለነበረው ቁርባን አለመሆኑን ልብ ይሏል፡፡ ምክንያቱም በብሉይ ኪዳን አምልኮተ እግዚአብሔርን ይፈጽሙ መስዋዕት ይሰው የነበሩ ሕዝበ እስራኤል እንጂ ከፀሐይ መውጫ ጀምሮ እስከ መግቢያዋ ድረስ ያሉ አሕዛብ አልነበሩም፡፡ የዕጣኑም መስዋዕት ቁርባኑም የሚቀርቡት በምድረ ፍልስጥኤም እንጂ በዓለም ሁሉ አልነበረም፡፡ ይህ የትንቢት ቃል ግን በሐዲስ ኪዳን የክርስቶስ ስም በዓለም ሁሉ እንደሚሰበክ የሐዲስ ኪዳኑ መስዋዕት ሥጋውና ደሙ (ቅዱስ ቁርባን) በየሥፍራው ምዕመናን ባሉበት ሁሉ እንደሚቀርብ ያሳያል፡፡
‹‹እናንተ የተጠማችሁ ሁሉ ወደ ውኃ ኑ፣ ገንዘብም የሌላችሁ ኑር ግዙ ብሉም፣ ኑ ያለ ገንዘብም ያለ ዋጋም የወይን ጠጅና ወተት ግዙ … በረከትንም ብሉ …››

(ኢሳ %5፣ 1 - 2)

ይህ የነብዩ የኢሳይያስ የትንቢት ቃል በመብልና በመጠጥ ስለሚመጣው ስለምስጢረ ቁርባን የተነገረ ነው፡፡

መልመጃ ፬

ትዕዛዝ ፩፡ ለሚከተሉት ጥያቁዎች ትክክለኛ መልስ ስጥ

1 ቁርባን የሚለው ቃል በብሉይ ኪዳንና በሐዲስ ኪዳን ያለውን ትርጉም ግለጽ፡፡
2 ቅዱስ ቁርባን ለምን ይጠቅማል?
3 ዛሬ የምንቀበለው የጌታችን የኢየሱስ ክርስቶስ ሥጋና ደም አማናዊ (እውነተኛ) ነው ወይስ ምሳሌ? ጌታችን ኢየሱስ ክርስቶስ ምሥጢረ ቁርባንን በመሠረተባት በምሴተ ኀሙስ ‹‹ስለእናንተ የሚሰጠው ሥጋዬ ይህ ነው፤ ይህን ለመታሰቢያዬ አድርጉት›› ብሏል (ሉቃ ፳፪፥፲፱)፡፡ ለመታሰቢያዬ አድርጉት ማለቱ ምን ለማለት እንደሆነም አያይዘህ ግለጽ፡፡
4‐9 ምሥጢረ ትንሣኤ ሙታን

ስዕል ፡ የመጨረሻው የፍርድ ቀን
4‐9‐1 ትንሣኤ ሙታን ምን ማለት ነው?
ትንሣኤ ሙታን ማለት ተለያይተው በተለያየ ሥፍራ ይኖሩ የነበሩት ነፍስና ሥጋ እንደገና ተዋሕደው መነሣትና ከሞት በኋላ በነፍስና በሥጋ ሕይወት ማግኘት ማለት ነው፡፡
ምሥጢረ ትንሣኤ ሙታን ስንልም ሙታን በዓለም መጨረሻ የፈጣሪያቸውን የእግዚአብሔርን ድምጽ ሰምተው ነፍስና ሥጋቸው ተዋሕዶ ከመቃብር የሚነሱና የዘላለም ሕይወትን የሚያገኙ መሆናቸውን የምንማርበት፣ የምናምንበት የሃይማኖት ምሥጢር ነው፡፡
4‐9‐2 የትንሣኤ ሙታን አስፈላጊነት
ሰው የተፈጠረው ነፍስና ሥጋው ሳይለያዩ በሕይወት ለመኖር እንጂ ለሞት አልነበረም፡፡
‹‹እግዚአብሔር ለሞት አላደረገንምና ለሕይወት እንጂ›› 
(1ተሰ 5-.9)
ሰው ግን ኃጢአትን በመሥራቱ በራሱ ላይ ሞትን አመጣ፡፡ (ሮሜ 5፣02)
‹‹እግዚአብሔር ሞትን አልፈጠረምና ነዋሪ ይሆን ዘንድ ፍጥረትን ፈጥሯልና የሰዎች ጥፋት ደስ አያሰኘውም … ለመቃብርም በዚህ ዓለም ግዛት አልነበረውምና፡፡ እግዚአብሔርን የዘነጉ ሰዎች ግን በቃል ጠሩት ባልንጀራም አደረጉት፡፡ ›› 
(ጥበብ 1፣03 እና 05 - 06)
እንደ ዲያብሎስ በድሎ ያልቀረው ሰው በንስሐ ቢመለስ ፈጣሪው ሰው ሆኖለት ሞቶ ከፍርድ አዳነው፤ ሞትን አጥፍቶ ሕይወትን መለሰለት፡፡ በተፈጠረበትም በጥንት ሕይወቱ ይኖር ዘንድ ለሰው ትንሣኤ ሆነለት፡፡
4‐9‐3 የጌታችን ትንሣኤና እርገት
የሙታንን ትንሣኤ ማመናችን የክርስቶስን ከሙታን መነሣት መሠረት በማድረግ ነው፡፡ ጌታችን ስለሁላችንም ሞቶ 3 መዓልት 3 ሌሊት በከርሠ መቃብር አድሮ መቃብር ክፈቱለኝ፣ መግነዝ ፍቱልኝ ሳይል ከሙታን ተለይቶ ከሙታን ቀድሞ በዘመነ ማርቆስ በመጋቢት @9 ቀን እሁድ በመንፈቀ ሌሊት ተነሥቷል፡፡
3 መዓልት 3 ሌሊት በከርሠ መቃብር አደረ የሚለው እንዴት ነው?
ምላሹ የዕብረውያንን አቆጣጠር መሠረት ያደረገ ነው፡፡ መጽሐፍ ቅዱስ በዕብራውያን ሥርዓት ወግና መልክአ ምድራዊ አቀማመጥ የተጻፈ ነው፡፡ በዕብራውያን ልማድ ሌሊት የሚቆጠረው በዋዜማው ካለው አሥራ አንድ ሰዓት ጀምሮ ነው፡፡ ከ 01 ሰዓት በፊት ያሉት ሰዓቶች ግን አንድ ሰዓትም ቢሆን እንደ አንድ መዓልትና ሌሊት ይቆጠራል፡፡ ጌታ የተቀበረውም ዓርብ ከ01 ሰዓት በፊት ስለሆነ የተቀበረበት ሰዓት የዓርብን መዓልትና ሌሊት ያጠቃልላል፡፡ ቅዳሜ ሙሉውን ይዞ ከቅዳሜ 01 ሰዓት በኋላ ያለው የእሁድን ሰዓቶች ሞልቶ  ፫ መዓልት ፫ ሌሊት ይሆናል፡፡
ሐዋርያትም የትንሣኤው ምሥክሮች በመሆን የክርስትናን ሃይማኖት አስፋፋ፡፡ (ሐዋ 2፣04 - #6)፡፡ ትንሣኤውም የወንጌል የመጀመሪያው ስብከት ሆነ፡፡
‹‹… እናንተ በእንጨት ሰቅላችሁ የገደላችሁትን ኢየሱስን የአባቶቻችን አምላክ አስነሳው …. እኛም ለዚህ ነገር ምስክሮች ነን ፡፡›› እንዲል፡፡
(ሐዋ 5፣ @7 - #2)
እኛም በኩረ ትንሣኤ /የትንሣኤ መጀመሪያ/ የሆነውን ክርስቶስን ተመልክተን ትንሣኤ ሙታን እንደለ እናምናለን ተሰፋም እናደርጋለን፡፡ ጌታችን በቃሉ እንዲህ ብሏልና፡፡
‹‹ትንሣኤና ሕይወት እኔ ነኝ የሚያምንብኝ ቢሞት እንኳ ሕያው ይሆናል ሕያው የሆነም የሚያምንብኝም ሁሉ ለዘላለም አይሞትም›› 
(ዮሐ 01፣@5 ና @6)
ሐዋርያው ቅዱስ ጳውሎስም ይህን አብራርቶ አስተምሯል፡፡
‹‹ክርስቶስ ከሙታን እንደተነሣ የሚሰበክ ከሆነ ግን ከእናንተ አንደንዶች ትንሣኤ ሙታን የለም እንዴት ይላሉ  ትንሣኤ ሙታንስ ከሌላ ክርስቶስ አልተነሣማ ክርሰቶስም ካልተነሣ እንግዲያስ ስብከታችን ከንቱ ነው እምነታችሁም ደግሞ ከንቱ ናት፡፡ …. በዚች ሕይወት ብቻ ክርስቶስን ተስፋ ያደረግን ከሆነ ከሰው ሁሉ      ምስኪዎች ነን፡፡›› አሁን ግን ክርስቶስ ላንቀላፉት በኩራት ሆኖ ከሙታን ተነሥቷል፡፡ … ሁሉ በአዳም እንደሚሞቱ እንዲሁ ሁሉ በክርስቶስ ደግሞ ሕይዋን ይሆናሉና፡፡ …›› 
(1ቆሮ 03 ፣02 - #2)
የጌታችን ትንሣኤ በትንቢትና በምሳሌ 
ትንቢት፡-
‹‹እግዚአብሔር ከእንቅልፍ እንደሚነቃ ተነሣ፣ የወይን ስካር እንደተወው እንደ ኃያልም ሰው፣ ጠላቶቹንም በኋላቸው መታ፡፡›› 
(መዝ )
 
‹‹እግዚአብሔር አሁን እነሣለሁ ይላል መድኃኒትን አደርጋለሁ በላዮም እገለጣለሁ፡፡››
(መዝ)
ምሳሌ፡-
‹‹ዮናስ በአሣ አንባሪ ሆድ ሦስት መዓልትና ሦስት ሌሊት እንደነበረ እንዲሁ የሰው ልጅ በምድር ልኮ  ቀንና ሌሊት ይኖራል››
(ሉቃ)
ምሳሌውም ዮናስ የጌታ፣ ከርሠ አንበሪ (የአሣ አንበሪ ሆድ) የመቀበር ነው፡፡
የጌታ ዕርገት
ስለጌታችን እርገት ልበ አምላክ ዳዊት አስቀድሞ ይህን የትንቢት ቃል ተናግሯል፡፡
‹‹አምላክ በእልልታ፣ እግዚአብሔር በመለከት ድምጽ ዐረገ›› 
(መዝ)
ጌታችን ኢየሱስ ክርስቶስ ሙስና መቃብርን አጥፍቶ ከተነሣ በኋላ አርባ ቀን ለሐዋርያት መጽሐፈ ኪዳንን አስተምሯል (ሉቃ ፳4.፳7)
በአርባኛው ቀን እስከ ቢታንያ አውጥቶ ‹‹እናንተ ግን ከላይ ኃይል እስክት ለብሱ ድረስ በኢየሩሳሌም ከተማ ቆዩ›› ብሏቸው፣ እስከ ፓትርያርክነት ያለውን ማዕረግ በአንብርተ እድ ሸሟቸው ዐርጓል (ሉቃ ፳4.፵፱ ና ፶)
የጌታችን ደግሞ ምጽአት
ጌታችን ለሁለት የተቀደሱ ዓለማዎች ወደ ዓለማችን ሁለት ምጽአቶችን እንደአደረገና እንደሚያደርግ ቅዱስ ጳውሎስ እንዲህ ብሏል፡፡
‹‹በዓለም ፍጻሜ ራሱን በመሠዋት ኃጢአትን ሊሽር አንድ ጊዜ ተገልጧል፡፡ … ያድናቸው ዘንድ ለሚጠባበቁት ሁለተኛ ጊዜ ያለኃጢአት ይታይለቸዋል፡፡›› 
(ዕብ ፱.፳፮‐፳8)
የመጀመሪያው ምጽአቱ መከራን ተቀብሎ በሞቱ ሞትን ሽሮ የሰውን ልጅ ለማዳን በፍጹም ትህትና ነው፡፡ ሁለተኛ ምጽአቱ ግን በግርማ መለኮት፣ በክበበ ትስብእት በፍጹም ጌትነት የመጀመሪያውን ምጽአቱን ባልተቀበሉት ላይ ሊፈርድ ነው፡፡
‹‹እነሆ ከደመና ጋር ይመጣል፣ ዓይንም ሁሉ የወጉትም ያዩታል የምድር ወገኖችሁሉ ስለእርሱ ዋይ ዋይ ይላሉ፡፡›› 
(ራዕ 6፣7)
እርሱ ለፍርድ ሊመጣ አቅራቢያም ብዙ ምልክቶች ይታያሉ፡፡
· በክርስቶስ ስም የሚያስቱ ይነሳሉ (ማቴ @4፣ 4-5)
· የጦርነት ወሬ ይነግሣል፣ ሕዝብ በሕዝብ መንግስትም በመንግስት ላይ ያነሳል(ማቴ @4፣6-7)
· ረሀብ ድርቅ ችነፈር የምድር መናወጥ ይሆናል (ማቲ @4፣ 0)
· ክርስቶስን የሚያምኑ ለመከራ ይሰጣሉ (ማቴ @4፣ 9)
· ሐሳዊ መሲሕ ይነሳል (ማቲ @4፣05)
ከዚህ በኋላ ጌታ በታላቅ ግርማ በመላእክት ታጅቦ ይገለጣል፡፡ የተወጋ ጐኑን በጠቅላላ ጸዋትወ መከራ የተቀበለባቸው ምልክቶችን ለሁሉ እንዲታዩ አድርጐ ይገለጣል፡፡ ይኸም በዕለተ ዓርብ መሥዋዕት መሆኑን አምነው የተቀበሉት አይፈረድባቸውም ማለት ነው፡፡ የኢየሱስ ክርስቶስ ደም ከኃጢአታቸው ሁሉ አንጽቷቸዋልና፤ ስማቸውም በሕይወት መጽሐፍ ተጽፋልና፡፡ (ዮሐ1.@9፤ 1 ዮሐ1.7፤ ራዕ 7.04፤ ፳1.፳7)፡፡ ያላመኑትና ያልተቀበሉት ግን ለኃጢአታቸው ማስወገጃ ሆኖ የተሰጣቸውን የበጉን መስዋዕት ባለመቀበላቸው ኃጢአታቸው ለዘላለም ከእነርሱ ጋር ይኖራል፡፡ የሞትም ፍርድ ይጠብቃቸዋል፡፡
በአጠቃላይ ጌታችን በግርማ መለከቱ በሉዓላዊ ክብሩ በመጣ ዕለት የሚፈጹሙት ሁለት ነገሮች፡-
1ኛ. ትንሣኤ ሙታን - የሙታን ሁሉ መነሳት ይሆናል
2.ኛ. ይግባኝ የሌለበት የመጨረሻ መለኮታዊ ፍርድ ይሰጣል
4‐9‐4 የትንሣኤ ሙታን አስረጂዎች በመጽሐፍ ቅዱስ
ለሰው ልጆች ትንሣኤ እንዳላቸው አስቀድሞ በነቢያቱ አናግሯል፡፡
‹‹መንፈስህን ትልካለህ ይፈጠራሉም የምድርንም ፊት ታድሳለህ፡፡››
(መዝ )3፣ #)
መንፈስ ቅዱስን ታሳድርባቸዋለህ ታድሰው ይነሳሉ፣ ምዕመንን በትንሣኤ ዘጉባኤ ታድሳታለህ ሲል ነው፡፡
‹‹እነሆ ሁሉን አዲስ አደርጋለሁ፡፡›› እነዲል፡፡
(ራዕ @1፣5)
‹‹ሙታንህ ህያዋን ይሆናሉ፣ ሬሳዎችም ይነሳሉ በምድር የምትኖሩ ሆይ ጠልህ የብርሀን ጠል ነውና ምድርም ሙታንን ታወጣለችና ንቁ ዘምሩም፡፡››
(ኢሳ @6፣09)
‹‹በዚያም ዘመን ስለሕዝብህ ልጆች የሚቆመው ታላቁ አለቃ ሚካኤል ይነሣል፣ ሕዝብም ከሆነ ጀምሮ እስከዚያ ዘመን ድረስ እንደእርሱ ያልሆነ የመከራ ዘመን ይሆናል፡፡ በዚያም ዘመን በመጽሐፋ ተጽፎ የተገኘው ሕዝብህ ሁሉ እያንዳንዱ ይድናል በምድርም ትቢያ ውስጥ ካንቀላፉት ብዙዎች ይነሳሉ፣ እኩሌቶቹ ወደ ዘላለም ሕይወት፣ እኩሌቶቹም ወደ እፍረትና ወደ ዘላለም ጉስቁልና፡፡ ጥበበኞችም እንደ ፀዳል ብዙ ሰዎችንም ወደ ጽድቅ የሚመልሱ እንደ ከዋክብት ለዘላለም ይደምቃሉ፡፡››
(ዳን 02፣ 1-3)
የሙታን መነሣት ምሥጢርም እንዴት እንደሆነ ቅ/ጳውሎስ ሲናገር 
‹‹እነሆ አንድ ምሥጢር እንግራችኋላሁ ሁላችን አናንቀላፋም፣ ነገር ግን የኃለኛው መለኮት ይነፋልና ሙታንም የማይበሰብሱ ሆነው ይነሳሉ እኛም እንለወጣለን፣ መለከት ይነፋልና ሙታንም የማይበሰብሱ ሆነው ይነሳሉ እኛም እንለወጣለን፡፡›› 
(1ቆሮ 05፣ %2 - %2)
በጌታ ትዕዛዝ ሙታንን ለማስነሣት ሦስት ጊዜ የአዋጅ መለካት ይነፋል፡፡
· በመጀመሪያው የወደቀው የደቀቀው የፈረሰው የበሰበሰው ሁሉ በአንድ ቦታ ይሰበሰባል፡፡
· በሁለተኛው አጥንትና ሥጋ አንድ ይሆናሉ፣ ያለመንቀሳቀስ ፍጹም በድን ይሆናሉ
· በሦስተኛው ደጉሞ ደግነቱን፣ ክፋም ክፋቱን ይዞ እንደ እሸት ተፈልፍሎ እንደ ዘንግ ተመልምሎ ይነሣል፡፡ (ያዕቆብ ዘሥሩግ ቅዳሴ)
መለከትም ሲባል የእግዚአብሔር አዋጅ፣ የመለኮት ትዕዛዝ ማለት ነው፡፡
‹‹ጌታ ራሱ በትዕዛዝ በመላእክትም አለቃ ድምጽ በእግዚአበሔርም መለከት ከሰማይ ይወርዳልና፣ በክርስቶስም የሞቱት አስቀድመው ይነሣሉ›› 
(1ተሰ 4፣6)
ይህም አልአዛር የጌታን ድምጽ ሰምቶ ከመቃብር እንደተነሣ ማለት ነው፡፡ (ዮሐ 01፣#0 - $4) 
‹‹በመቃብር ያሉት ሁሉ ድምጹን የሚሰሙበትን ሰዓት ይመጣል መልካምም ያደረጉ ለሕይወት ትንሣኤ ክፋም ያደረጉ ለፍርድ ትንሣኤ ይወጣሉና›› 
(ዮሐ 5 ፣ @9)
ሙታንን የሚያሥነሳ ጌታ ሲሆን በጌታ ትዕዛዝ የሞቱት እነዲነሱ የሚያውጀው ቅዱስ ሚካኤል ነው (ዳን 02/፣1 - 2)
የምሥጢረ ትንሣኤ ሙታንንም ነገር ቅዱስ ጳውሎስ በዘር መስሎ ይናገራል፡፡ (1ቆሮ 05፣ #5 - $6)
‹‹ይህ የሚበሰብሰው የማይበሰብሰውን ሊለብስ ይህም የሚሞተው የማይሞተውን ሊለብስ ይገባዋልና፡፡ ዳሩ ግን ይህ የሚበሰብሰው የማይበሰብሰውን ሲለብስ ይህም የሚሞተው የማይሞተውን ሲለብስ በዚያን ጊዜ፡- ሞት ድል በመነሣት ተዋጠ ተብሎ የተጻፈው ይፈጸማል … ነገር ግን በጌታችን በኢየሱስ ክርስቱስ በኩል ድል መንሣትን ለሚሰጠን ለእግዚአብሔር ምስጋና ይሁን፡፡›› 
(1ቆሮ 05፣ %6-%7)
4‐9‐5 የዓለም ፍጻሜና የፍርድ ቀን /ትንሣኤ ዘጉባኤ/
ሙታን ሁሉ ከተነሡ በኋላ የመጨረሻው የፍርድ ሰዓት ይመጣል ፡፡ ጻድቃን ብርሃን ለብሰው ብርሃን ተጐናጽፈው ከፀሐይ ሰባት እጅ አብርተው ፍጹም ጌታቸውን ኢየሱስ ክርስቶስን መስለው ይነሣሉ፡፡ ኃጥአን ደግሞ ጨለማ ለብሰው ጨለማ ተጐናጽፈው አረው  ከስለው ከቁራ  ሰባት እጅ ጠቁረው ፍጹም አለቃቸው ዲያብሎስን መስለው ይነሣሉ፡፡ 
 ‹‹ጻድቃን በአባታቸው መንግሥት እንደ ፀሐይ ያበራሉ›› 
( )
ጻድቃን ትንሣኤ ዘለክብርን (የክብር ትንሣኤን) ኃጥአን ትንሣኤ ዘለኃሣርን (የጥፋት ትንሣኤን) ይነሣሉ፡፡
ከዚህ በኋላ ጌታ ከመላእክቱ ጋር ከወደ ምሥራቅ ይመጣል፡፡ ከምሥራቅ እስከ ምዕራብ አንድ ጊዜ ይታያል፡፡ (ማቴ @4፣@7 ና @0)
‹‹የሰው ልጅ በክብሩ በሚመጣበት ጊዜ ከእርሱ ጋር ቅዱሳን መላእክቱ ሁሉ፣ በዚያን ጊዜ በክብሩ ዙፋን ይቀመጣል፡፡ አህዛብም ሁሉ በፊቱ ይሰበሰባሉ እረኛም በጎቹን በቀኙ ፍየሎችንም በግራው ያቆማቸዋል፡፡›› 
(ማቴ @5፣#6 - $6)
ጻድቃንን በበግ ኃጥአንን በፍየል መስሎ ተናግሯል፡፡
· በግ ኃፍረቷን በላቷ ትሠውራለች - ጻድቃንም የራሳቸውን ኃጢአት በንስሐ የወንድማቸውን ኃጢአት በትዕግስት ይሠውራሉና
· በግ ከዋለበት አይታወቅም - ጻድቃንም ከዋሉበት አየታወቁምና
· ከበግ አውሬ አንዱን የነጠቀው እንደሆነ ይሸሻል ከሸሸም በኋላ አይመለስም ‹‹በግ ከበረረ የሰው ልጅ ከተመረረ›› እንዲሉ - ጻድቃንም ከባልንጀራቸው አንዱ የሞተ እንደሆነ ይመንናሉ፣ ከመነኑም አይመለሱም 
· በግ ኑሮው በደጋ ነው - ጻድቃንመ ኑሮአቸው በደጋ መንግስተ ሰማያት ነውና
· ፍየል ትዕቢተኛ ናት ሽቅብ ሽቅብ ትመለከታለች - ኃጥአንም ትዕብተኞች ናቸውና
· ፍየል ኃፍረታን በላቷ አትሸፍንም - ኃጥአንም የወንድማቸውን ኃጢአት በትዕግሥት የራሳቸውን በንስሐ አይሠውሩትምና
· ፍየል ከዋለበት ሁሉ ከእህል ከተክል እየገባ ሰውን ሲያሳዝን ይውላለ - ኃጥአንም ሰውን ሲያሳዝኑ ይኖራሉና
·  ፍየለ አንዱን አውሬ የነጠቀው እንዳሆነ ለጊዜው ያሸሻል ኋላ ግን ይመለሳል፣ እየነጠቀ ይፈጀዋል - ኃጥአንም ከወገናቸው አንድ የሞተ እንደሆነ መነንን ይላሉ፣ ተመልሰው በርስቱ በጉልበቱ በቤቱ በንብረቱ ሲጣሉ ይገኛሉና፡፡
· ፍየል ኑሮው ቆላ ነው - ኃጥአንም ኑሮአቸው ቆላ ገሃነም ነውና፡፡
ጻድቃንን በቀኙ ኃጥአንን ደግሞ በግራው ያቆማል፡፡ ይህም ጻድቃንን በክብር፣ ኃጥአንን በኃሣር ያስነሳቸዋል ሲል ነው፡፡ በሌላም መልኩ፡- 
· ቀኝ ኃያል ነው - ጻድቃንም ለበጎ ሥራ ኃያላን ናቸውና
· ቀኝ ፈጣን ነው - ጻድቃንም ለበጎ ሥራ ፈጣኖች ናቸውና
· ቀኝ ቅን ነው - ጻድቃንም ቅኖች ናቸውና፡፡ 
· ግራ ደካማ ነው - ኃጢአንም በጎ ሥራ ለመሥራት ደካሞች ናቸውና
· ግራ ዳተኛ ነው - ኃጢአንም ዳተኞች ናቸውና
· ግራ ጠማማ ነው - ኃጢአንም ጠማሞች ናቸውና
በቀኙ ያሉትን ‹‹እናንት የአባቴ ቡሩካን ኑ ዓለም ከተፈጠረበት ጊዜ ጀምሮ የተዘጋጀላችሁን መንግስት ውረሱ፡፡ ተርቤ አብልታችሁኛልና፣ ተጠምቼ አጠጥታችሁኛልና፣ እንግዳ ሆኜ ተቀብላችሁኛልና፣ ታርዤ አልብሳችሁኛልና፣ ታምሜ ጠይቃችሁኛልና፣ ታሥሬ ወደእኔ መጥታችኋልና፡፡›› ይላቸዋል
በግራው ያሉትንም ‹‹እናንት ርጉማን ለስይጣንና ለመላእክቱ ወደተዘጋጀ ወደ ዘላለም እሳት ከእኔ ሂዱ፡፡›› ብሎ ከላይ የተዘረዘሩትን በጎ ሥራዎች ስላልፈጸሙ የተፈረደባቸው መሆኑን ይገልጻላቸዋል፡፡
የሚፈረድባቸው የሚያምኑ ብቻ ሳይሆኑ እምነት ኖሯቸው በጎ ሥራ የሌላቸውም ነው፡፡ በሥራ መካድ አለና፡፡
‹‹እግዚአብሔርን እንዲያውቁ ይናገራሉ ዳሩ ግን የሚያስጸይፋና የማይታዘዙ ለበጐ ሥራም ሁሉ የማይበቁ ስለሆኑ፣ በሥራቸው ይክዱታል›› 
(ቲቶ 1፣06)
በሥራ የማይገለጽ እምነት ደግሞ የሞተ ነውና አያድንም፡፡ (ያዕ 2፣04-@6)
4‐9‐6 ከሞት በኋላ ስላለ ሕይወት
‹‹የሙታንንም መነሣት ተስፋ እናደርጋለን የሚመጣውንም ሕይወት ለዘላለሙ አሜን፡፡›› 
(ጸሎተ ሃይማኖት)
በክርስቶስ ላሉ ሁሉ የሚሰጣቸው የዘላለም ሕይወት ገነት መንግስተ ሰማያት ነው፡፡ ይህም የዘላለም ሕይወት የተገኘው በክርስቶስ መስዋዕትነት ነው፡፡ 
‹‹ሕይወታችሁ የሆነ ክርስቶስ በሚገለጥበት ጊዜ በዚያን ጊዜ እናንተ ደግሞ ከእርሱ ጋር በክብር ትገለጣላችሁ፡፡›› 
(ቆላ @3፣1-4)
የሕይወት ተስፋችንን ከክርስቶስ ለይተን ለማየት አንችልም፡፡ ትንሣኤ እና ሕይወት እርሱ ነውና፡፡ (ዮሐ 01፣@5)፡፡ በክርስቶስ ያለው ተስፋችን ‹‹ዓለም ከተፈጠረበት ጊዜ ጀምሮ የተዘጋጀው መንግስተ ሰማያት›› እንደሆነ ነግሮናል፡፡ (ማቴ @5፣#4)
‹‹አዲስ ሰማይንና አዲስ ምድርን አየሁ ፊተኛው ሰማይና ፊተኛው ምድር አልፈዋልና … ቅድስቲቱም ከተማ አዲሲቱ ኢየሩሳሌም ለባልዋ እንደተሸለመች ሙሽራ ተዘጋጅታ ከሰማይ ከእግዚአብሔር ዘንድ ስትወርድ አየሁ፡፡ ›› 
(ራዕ @1፣1-2)
ስለዚች ስለተስፋይቱ ሀገር ውበት ታሪክና ምሳሌን አስማምቶ ይገልጻል (ራዕ @1፣9-@1)፡፡ ይህም ሰው በሚገባው ቋንቋና ምሳሌ እንጂ እውነተኛ ገጽታዋና ሁኔታዋ በቃላት ከመገለጥ በላይ ነው፡፡ 
‹‹ዓይን ያላየችው ጃሮም ያልሰማው በሰውም ልብ ያልታሰበው እግዚአብሔር ለሚወዱት ያዘጋጀው››
(1ቆሮ 2፣9)
ወደ ቅድስቲቱ ከተማ የሚገቡት እነማን ናቸው?
በክርስቶስ አምነው፣ በምግባር ጸንተው ፣ የዓለምን መከራና ፈተና ድል የነሱ፣ ልብሳቸውን በበጉ ደም ያነጹ ሰውነታችውን ከኃጢአት የለዩ ናቸው፡፡ (ራዕ @1፣6-7 ፣1ዮሐ 5፣4-5 ፣ራዕ @2፣04)
ከቅድቅቲቱ ከተማ ውጭ የሚቀሩትስ እነማን ናቸው?  የትስ ይገባሉ?
ከቅድስቲቱ ከተማ ውጭ የሚቀሩት ልብሳቸውን ያለጠቡ፤ ማለትም በበጉ ደም ያልነጹ በጎውን ሥራ ትተው ክፋውን የሚሠሩ ናቸው፡፡
‹‹በበጉም በሆነው በሕይወት መጽሐፍ ከተጻፋት በቀር ጸያፍ ነገር ሁሉ ርኩሰትና ውሸትም የሚያደርግ ወደ እርሷ ከቶ አይገባም ›› እንደተባለ፡፡
(ራዕ @6፣@7 ፤ ራዕ @2፣05)
የሚገቡትም፡- 
‹‹የሚፈሩና የማያምኑ የርኩሳንም የነፍሰ ገዳዮችም የሴሰኞችም የአስማተኛዎችም ጣዎትንም የሚያመልኩ የሐሰተኞችም ዕድላቸው በዲንና በእሳት በሚቃጠል ባሕር ነው፣ ይኸውም ሁለተኛ ሞት ነው፡፡›› 
(ራዕ @4፣0)
‹‹ሁለተኛ ሞት›› የተባለውም ገሃነመ እሳት ነው፡፡ የማይጠፋ እሳት ያለበት የዘላለም የሥቃይ ቦታ ነው፡፡ በዚያ ስላሉት
‹‹ለዘላለምም እስከ ዘላለም ቀንና ሌሊት ይሠቃያሉ፡፡›› ተብሏል፡፡

(ራዕ @፣0)
 4‐0 የምዕራፉ ማጠቃለያ

በዚህ ምዕራፍ የቤተ ክርስቲያን የምስጢር ምሰሶዎች ስለሚባሉት ስለ አምስቱ አዕማደ ምስጢራት በስፋት ተመልክተናል፡፡ አምስቱ አዕማደ ምስጢር የሚባሉት፡- ምስጢረ ሥላሴ፣ ምስጢረ ሥጋዌ፣ ምስጢረ ጥምቀት፣ ምስጢረ ቁርባን እና ምስጢረ ትንሣኤ ሙታን ናቸው፡፡
በቤተክርስቲያን አፈታት ምሥጢር ማለት በምርምር ጥልቀት፣ በእውቀት ብዛት ሊደረስበት የማይችል፣ በሥጋ አእምሮ ሳይሆን በመንፈስ አእምሮ የሚረዱት ረቂቅና ጥልቅ ኅቡዕ (የተሰወረ) ነገር ማለት ነው፡፡ እነዚህም ምስጢር መባለቸው ከመምህራን ተምረው በልቦና መርምረው የሚያምኗቸው በዓይን የማይታዩ፣ በእጅ የማይጨበጡ ነገሮች የሚነገሩባቸው በመሆናቸው ነው፡፡
አዕማድ ማለት ደግሞ ምሰሶዎች ማለት ነው፡፡ እነዚህም ምስጢራት ምሰሶዎች መባላቸው ምሰሶ ቤትን ደግፎ እንደሚያጸና እነዚህም በቤት የተመሰለ ልቡናን ከኑፋቄ (በክህደት ከመውደቅ) የሚያጸኑ ስለሆነ ነው፡፡
ምስጢረ ሥላሴ፡- 
· የሥላሴ አንድነት ሦስትነት የሚነገርበት ምስጢር ነው፡፡ 
· ሥላሴ አንድም ሦስትም ናቸው፡፡ 
· አንድነታቸው በህልውና፣ እግዚአብሔር በመባል፣ በመለኮት፣ በአምላክነት፣ በአገዛዝ፣ በሥልጣን፣ በባሕርይ፣ በልብ፣ በቃል፣ በእስትንፋስ አነዚህንም በመሳሰሉት ነው፡፡
· ሦስትነታቸው ደግሞ በስም፣ በአካል፣ በግብር፣ በኩነት ነው፡፡ 
· የስም ሦስትነታቸው አብ፣ ወልድ፣ መንፈስ ቅዱስ ነው፡፡ 
· የአካል ሦስትነታቸው፡- ለአብ ፍጹም አካል፣ ፍጹም መልክ፣ ፍጹም ገጽ አለው፤ ለወልድም ፍጹም አካል፣ ፍጹም መልክ፣ ፍጹም ገጽ አለው፤ ለመንፈስ ቅዱስም ፍጹም አካል፣ ፍጹም መልክ፣ ፍጹም ገጽ አለው ማለት ነው፡፡
· የግብር ሦስትነታቸው፡- የአብ ግብሩ ወልድን መውለድ መንፈስ ቅዱስን ማስረጽ ነው፤ የወልድ ግብሩ ከአብ መወለድ ነው፤ የመንፈስ ቅዱስ ግብሩ ከአብ መስረጽ ነው፡፡
ምስጢረ ሥጋዌ፡-
· ከሦስቱ አካላት አንዱ አካል፣ በከዊን ስሙ ቃል የሚባለው ወልድ በተለየ አካሉ ሥጋ የመልበሱ ነገር የሚነገርበት ምሥጢር ነው፡፡
· አዳም በምክረ ከይሲ ተታሎ የእግዚአብሔርን ሕግ በማፍረሱ ጸጋው ተገፈፈ፤ ባሕርይው ጎሰቆለ፡፡ በዚህም ምክንያት እርሱንና ዘሩን ሁሉ ሞት ገዛቸው፡፡ ከዚህም የሞት ፍርድ ከአምላክ በቀር ሊያድነው የሚችል አልነበረም፡፡ በዚህም ምክንያት አምላክ ሰው ሆነ፡፡
· አምላክ ሰው የሆነው በተዋሕዶ ነው፡፡ ይህም ማለት መለኮታዊ አካልና ሥጋዊ አካል፣ መለኮታዊ ባሕርይና ሥጋዊ ባሕርይ በተዐቅቦ (በመጠባበቅ) አንድ ሆኑ፣ ተዋሐዱ፡፡ ከድንግል ማርያም የተወለደው ጌታችን ኢየሱስ ክርስቶስ ከሁለት አካል አንድ አካል፣ ከሁለት ባሕርይ አንድ ባሕርይ ሆነ ማለት ነው፡፡
ምስጢረ ጥምቀት፡-
· የሥላሴ ልጅነት የሚሰጥበትና የኃጢአት ሥርየት የሚገኝበት ምስጢር ነው፡፡
· ጥምቀት ድኅነትን ያስገኛል፣ የሥላሴ ልጅነትን ያሰጣል፣ ከጌታ ሞትና ትንሣኤ ጋር ያስተባብራል፣ የቤተ ክርስቲያን አባል ያደርጋል፡፡
ምስጢረ ቁርባን፡-
· ጌታችን ኢየሱስ ክርስቶስ የዘላለም ሕይወትን ያደለበት የቅዱስ ሥጋውና የክቡር ደሙ የማዳን ጸጋ የሚነገርበት ምስጢር ነው፡፡
· ቅዱስ ቁርባን የሕይወት ምግብ ነው፤ መንፈሳዊ ኃይልን ያድላል፡፡ ሥርየተ ኃጢአትን አሰጥቶ የዘላለም ሕይወትንም ያስገኛል፡፡ 
· ጌታችን በዕለተ አርብ በመስቀል ላይ ለአንዴና ለዘላለም ያቀረበውን መሥዋዕት ሁልጊዜ ለማግኘት እንድንችል በጸሎተ ሐሙስ ማታ ምሥጢረ ቁርባንን መሥርቷል፡፡ (ዕብ 9፣01 - -04)፡፡ ስለዚህ በየጊዜው ስለምንፈጽመው በደል የኃጢአት ሥርየት እንድናገኝ በንስሐ ተዘጋጅተን በየጊዜው የሚቀርበውን የቅዱስ ቁርባን መስዋዕት መቀበል ይኖርብናል፡፡
ምስጢረ ትንሣኤ ሙታን፡-
· ሙታን በዓለም መጨረሻ በእግዚአብሔር ሥልጣን ነፍስና ሥጋቸው ተዋሕዶ ጽድቅን የሠሩ ለክብር፣ ኃጢአትን ያደረጉ ለዘላለም ቅጣት የሚነሱ መሆናቸው የሚነገርበት ነው፡፡
መልመጃ ፭

ትዕዛዝ ፩፡ ለሚከተሉት ጥያቁዎች ትክክለኛ መልስ ስጥ
1 ከፍጥረታት መካከል ትንሣኤ ሙታን የሚያስፈልገው ለማን ነው? ለምን?
2 ጌታችን ኢየሱስ ክርስቶስ ወደዚህ ዓለም ሁለት ምጽአቶችን እንዳደረገና እንደሚያደርግ ተገልጧል፡፡ (ዕብ ፱፥፳፮-፳፰) በነዚህ ሁለት ምጽአቶች መካከል ያለውን ልዩነት አስረዳ፡፡
3 ጌታችን ኢየሱስ ክርስቶስ ለፍርድ ሊመጣ አቅራቢያ የሚፈጸሙ ምልክቶች ምን እንደሆኑ በዝርዝር ካስቀመጥክ በኋላ እያንዳንዱን ምልክት አሁን በዓለም ካለው ነባራዊ ሁኔታ ጋር በማገናዘብ ለመመልከት ሞክር፡፡ 
4 በመጨረሻው ሰዓት ሙታን እንዴት ባለ አካል እንደሚነሱ ግለጽ፡፡ አሁን ከሞተ ሥጋ በፊት ካለን አካል ጋር ያለውን ልዩነትም አብራራ፡፡
5 እንደ አልአዛር በተአምራት ከሞት የተነሱ ሰዎች ትንሣኤ እና በመጨረሻው ሰዓት የሚሆነው የሙታን ሁሉ ትንሣኤ መካከል ያለው ልዩነት ምን እንደሆነ ግለጽ፡፡
6 በመጨረሻው የፍርድ ቀን የዘላለም ሕይወት የተፈረደላቸውና የዘላለም ሞት የተፈረደባቸው ሰዎች የሚኖሩባቸውን ቦታዎችና የአኗኗራቸውን ሁኔታ በሠንጠረዥ ለይተህ አስቀምጥ፡፡

